На основу члана 38. став 1. Закона о планском систему Републике Србије („Службени гласник РС”, број 30/18),

Влада доноси

**СТРАТЕГИЈУ**

**УНАПРЕЂЕЊА ПОЛОЖАЈА ОСОБА СА ИНВАЛИДИТЕТОМ У РЕПУБЛИЦИ СРБИЈИ ЗА ПЕРИОД 2025-2030. ГОДИНЕ**

# 1. УВОД

Министарство за рад запошљавање борачка и социјална питања, Сектор за заштиту особа са инвалидитетом, препознајући значај системског приступа унапређењу положаја особа са инвалидитетом, је у сарадњи са Популационим фондом Уједињених нација у Србији покренуло поступак израде националног документа јавне политике који је посвећен унапређењу положаја и задовољењу потреба особа са инвалидитетом. С обзиром на то да је актуелна Стратегија унапређења положаја особа са инвалидитетом у Републици Србији за период 2020-2024. године на снази до краја 2024. године, процес израде новог планског документа је правовремен и обезбеђује континуитет системске подршке особама са инвалидитетом у Републици Србији.

Процесу израде Стратегије унапређења положаја особа са инвалидитетом у Републици Србији за период 2025-2030. године (у даљем тексту: Стратегија), претходио је процес анализе ефеката претходног документа и анализе оправданости и сврховитости израде новог планског документа, односно процес израде ex-post и ex-аnte анализе.

Из резултата спроведене ex-post анализе произилази да нису у потпуности реализовани сви утврђени приоритети, због чега ће уз постављање нових приоритета у циљу унапређења положаја особа са инвалидитетом, Стратегијом бити обухваћени и ти делимично остварени или неостварени приоритети из претходне стратегије. У том смислу, ex-post анализа указује да, и даље, постоје дугорочне потребе особа са инвалидитетом које нису задовољене, као и да је потребан континуитет деловања како би се у потпуности реализовали циљеви и мере препознати у претходној стратегији.

Кроз анализу положаја особа са инвалидитетом у Републици Србији, која је спроведена у оквиру ex-аnte анализе, може се констатовати да упркос постигнутим резултатима, као и предузетим активностима и иницијативама у току претходних година и даље постоје значајне неједнакости и евидентно неповољан положај особа са инвалидитетом у односу на остале грађане. Такође, поједини прописи и њихово спровођење у пракси захтевају одређене суштинске промене како би се обезбедило пуноправно учешће и инклузија особа са инвалидитетом и уживање свих грађанских права на једнаком нивоу.

Највећи напредак је постигнут у области спречавања дискриминације и видљивости особа са инвалидитетом на националном нивоу, чему је у значајној мери допринела ратификација Конвенције о правима особа са инвалидитетом и других релевантних међународних докумената, чиме је Република Србија преузела обавезу активног деловања на унапређењу положаја особа са инвалидитетом у различитим друштвеним областима, као и националне кампање попут „Србија без баријера” која је у фокус јавности ставила питања потреба особа са инвалидитетом.

Како би се плански, систематично и у складу са утврђеним приоритетима приступило системским променама које су неопходне да се особама са инвалидитетом омогући равноправно и потпуно уживање свих прокламованих људских права, односно у циљу континуираног деловања на унапређење положаја особа са инвалидитетом и њихове друштвене инклузије, неопходно је донети нови стратешки документ на националном нивоу.

Експертски тим који је водио процес израде Стратегије, определио се за методологију рада која се ослања на два кључна принципа, први „Ништа о нама без нас”, односно да саме особе са инвалидитетом буду активно укључене у доношење свих мера, прописа и одлука које се на њих односе, као и принцип „ЛНОБ”, односно да нико не буде изостављен, као начин рада у коме се постижу максимални ефекти у корист целокупне популације особа са инвалидитетом, али се обезбеђује подршка и најрањивијим корисницима, који имају најмању резилијентност на промене и негативне утицаје.

У складу са наведеним, процес израде Стратегије је обележио широк и активан консултативни процес како би се све заинтересоване стране укључиле у анализу потреба и формулацију будућих решења, циљева и садржаја документа.

У том циљу, формирана је Радна група у коју су Решењем о образовању Радне групе за израду Предлога стратегије унапређења положаја особа са инвалидитетом у Републици Србији за период од 2025. до 2030. године и Предлога акционог плана за период од 2025. до 2027. године за спровођење Стратегије унапређења положаја особа са инвалидитетом у Републици Србији за период од 2025. до 2030. године именовани представници: Министарства за рад, запошљавање, борачка и социјална питања, Министарства финансија, Министарства грађевинарства, саобраћаја и инфраструктуре, Министарства просвете, Министарства за бригу о породици и демографију, Министарства здравља, Министарства унутрашњих послова, Републичког завода за социјалну заштиту, Сталне конференције градова и општина, Националне организације особа са инвалидитетом Србије, Савеза слепих Србије, Савеза ментално недовољно развијених особа Србије, Савеза параплегичара и квадриплегичара Србије, Савеза глувих и наглувих Србије, Савеза удружења Србије за помоћ особама са аутизмом, Савеза инвалида рада Војводине и Удружења дистрофичара Ужице.

У оквиру процеса консултација са заинтересованим странама, организовани су консултативни састанци, фокус групе и дискусије. У Министарству за рад, запошљавање, борачка и социјална питања, одржана су четири консултативна састанка, на којим су учествовали представници свих органа и институција одговорних за спровођење, праћење и контролу мера и активности из претходне стратегије и акционих планова за њену имплементацију, односно представници: Министарства за рад, запошљавање, борачка и социјална питања, Министарства грађевинарства, саобраћаја и инфраструктуре, Министарства државне управе и локалне самоуправе, Министарства просвете, Министарства туризма и омладине, Министарства спорта, Министарства информисања и телекомуникација, Министарства за бригу о породици и демографију, Министарства за људска и мањинска права и друштвени дијалог, Министарства правде, Министарства унутрашњих послова, Министарства привреде, Министарства здравља, Националне служба за запошљавање, Правосудне академија, Националне академије за јавну управу, Врховног јавног тужилаштва и Повереника за заштиту равноправности.

Четири фокус групе, одржане су у Београду, Нишу, Крагујевцу и Новом Саду. На њима су учествовали представници јединица локалне самоуправе, удружења особа са инвалидитетом, центара за социјални рад, установа социјалне заштите и других релевантних организација. Регионални распоред фокус група је омогућио да у њиховом раду учествују представници свих јединица локалне самоуправе из састава округа у којима су одржане и да, на основу аутентичних потреба и изазова са којима се свакодневно суочавају особе са инвалидитетом, дају инпуте и предлоге приоритетних циљева и мера који треба да буду обухваћени Стратегијом.

Додатна фокус група са представницима агенција Уједињених нација у Србији одржана је са представницима UNFPA, UN Women, UNHCR, UNICEF, OHCHR, у циљу анализе потреба детектованих на националном нивоу и процене њене усклађености са међународним прописима и праксом.

Особе са инвалидитетом су особе које имају урођена или стечена физичка, ментална, интелектуална или сензорна оштећења која у интеракцији са различитим препрекама могу отежати пуну и ефективну партиципацију ових особа у друштвеној заједници на основу једнакости.[[1]](#footnote-1)

Према подацима Светске здравствене организације, око 1.3 милијарде људи или 16% светске популације суочава се са неком врстом инвалидитета, уз тенденцију пораста броја особа са инвалидитетом. Као главни разлози наводе се демографски трендови, повећање хроничних болести и старење становништва. Чак 80% особа са инвалидитетом живи у земљама у развоју, а око 46% је старије од 65 година.[[2]](#footnote-2) Када би се та статистика применила на актуелне податке о броју становника у Републици Србији, може се говорити о потенцијалном броју од 1.044.273 грађана са неким обликом инвалидитета.[[3]](#footnote-3) Према последњем попису становништва, 356.404 лица се изјаснило као особе са инвалидитетом, што имплицира плански и системски приступ у решавању проблема ове посебно осетљиве категорије грађана.

Укупан број становника у Републици Србији је 6.526.707 (48.6% мушкараца и 51.4% жена), по резултатима последњег пописа (2022. година),[[4]](#footnote-4) од којих су 356.404 особе са инвалидитетом старије од две године, што чини око 5.5% укупног становништва. У односу на полну структуру, број особа са инвалидитетом женског пола већи је у односу на број особа са инвалидитетом мушког пола (58.4% vs 41.6%).[[5]](#footnote-5) Подаци последњег пописа показују да проблеме: са видом пријављује 116.047 особа, са слухом 90.525, са ходом/пењањем уз степенице 213.885, памћењем/концентрацијом 62.824, самосталношћу 84.385, комуникацијом 45.477.[[6]](#footnote-6)

У периоду између два пописа дошло је до смањења броја особа са инвалидитетом, што је последица смањења броја становника, али је однос мушкараца и жена остао скоро непромењен (бележи се благо повећање броја особа са инвалидитетом женског пола у односу на 2011. годину, када је износио 58.2%).[[7]](#footnote-7) Разлика у броју особа са инвалидитетом између два пописа (2011. vs 2022. година) може бити резултат промењене методологије примењене у пописима, субјективног става испитаника при давању одговора на питања у вези са инвалидитетом, али и чињенице да у последњем попису нису прикупљани подаци за децу млађу од две године, док су за децу узраста од две до четири године прикупљени подаци само у погледу одређених сметњи.[[8]](#footnote-8)

Иако примарно у фокусу Министарства за рад, запошљавање, борачка и социјална питања – Сектора за заштиту особа са инвалидитетом, Стратегија представља мултиресорски документ који се односи на особе са инвалидитетом као бројну, посебно осетљиву и маргинализовану групу грађана, а њен утицај је изразито комплексан и широк, имајући у виду да су потребе особа са инвалидитетом, посебна прилагођавања или неопходна подршка присутни готово у свим аспектима друштвеног живота, укључујући економију, здравље, запошљавање, социјалну политику, медије, информисање, културу, спорт, безбедност, образовање, саобраћај, инфраструктуру и остале области.

Стратегија за унапређење положаја особа са инвалидитетом спада у документе јавне политике са високим утицајем и средњим приоритетом у складу са тестом нивоа утицаја и приоритета докумената јавне политике.[[9]](#footnote-9)

Имплементација Стратегије за унапређење положаја особа са инвалидитетом односиће се на бројна осетљива питања ове маргинализоване друштвене групе, због чега је њена реализација везана за значајне трошкове који се односе на инфраструктурна и технолошка решења, различите врсте услуга и систем подршке. Значајан број актуелних прописа и међународних докумената оријентисан је ка пуном признавању права и потреба особа са инвалидитетом, постизању једнакости, антидискриминацији и развоју инклузивног друштва. Доношење Стратегије и реализација мера из акционих планова за њену имплементацију није у колизији са највећим бројем прописа у правном систему Републике Србије, међутим свакако ће утицати на унапређење њихове примене, измену одређених законских одредби и доношење подзаконских аката са фокусом на заштиту и остваривање права особа са инвалидитетом.

Осим консултација и коришћења заинтересованих страна као извора података за стање и потребе на терену, као посебан извор информација коришћени су подаци које су објавиле релевантне институције попут Завода за социјалну заштиту, Министарства за рад запошљавање, борачка и социјална питања, базе и сајтови организација особа са инвалидитетом, различите публикације и истраживања, званичне статистике и други извори.

На овај начин обезбеђен је холистички приступ у сагледавању тренутне ситуације и положаја особа са инвалидитетом, неопходних промена и њиховог утицаја на особе са инвалидитетом, али и на ширу друштвену заједницу и све заинтересоване стране.

Кроз јасну формулацију потреба, циљева и предвиђање конкретних и мерљивих мера за унапређење положаја особа са инвалидитетом, а које су дефинисане кроз стручну анализу и инпуте заинтересованих страна, надамо се да Стратегија унапређења положаја особа са инвалидитетом за период 2025-2030. године неће бити скуп лепих жеља већ оперативни документ, који ће достићи своју пуну реализацију на корист свих особа са инвалидитетом у Републици Србији и друштвене заједнице у целини.

Саставни део Стратегије је Прилог 1. Листа скраћеница.

# 2. ПЛАНСКА ДОКУМЕНТА И ПРАВНИ ОКВИР ОД ЗНАЧАЈА И УТИЦАЈА НА ПОЛОЖАЈ ОСОБА СА ИНВАЛИДИТЕТОМ

Положај и права особа са инвалидитетом су регулисана кроз бројне законе и прописе у Републици Србији, али и међународна документа, која је Република Србија ратификовала. Такође, кроз више Планских документа који су донети у Републици Србији препознат је значај деловања у циљу унапређења положаја и задовољења потреба особа са инвалидитетом као посебно осетљиве категорије становника. У наредном тексту извршићемо приказ и анализу кључних одредби и утицаја међународних и националних правних аката који тангирају положај особа са инвалидитетом.

## 2.1 ПЛАНСКА ДОКУМЕНТА У РЕПУБЛИЦИ СРБИЈИ

У Републици Србији постоји велики број планских докумената на националном нивоу који су тренутно на снази и односе се на различите друштвене области. Свакако да доношење Стратегије унапређења особа са инвалидитетом, као комплексног акта који се односи на све сегменте живота особа са инвалидитетом и утиче на многе области живота, захтева познавање других планских докумената, пре свега како би се избегла колизија или преклапање са одређеним планским документима који регулишу развој других сектора и области друштвеног живота.

За процес планирања у области унапређења положаја особа са инвалидитетом, превасходно је потребно извршити анализу подударности и евентуалних колизија са планским документима која имају директан и непосредан утицај на живот особа са инвалидитетом као једне од кључних циљних група којима се обраћају. У том смислу су идентификоване Стратегија деинституционализације и развоја услуга социјалне заштите у заједници за период 2022-2026. („Службени гласник РС”, број 12/22), Стратегија запошљавања у Републици Србији за период од 2021. до 2026. године („Службени гласник РСˮ, бр. 18/21 и 36/21 – исправка), Програм о заштити менталног здравља у Републици Србији за период 2019-2026. године („Службени гласник РСˮ, број 84/19), Стратегија јавног здравља у Републици Србији 2018–2026. године („Службени гласник РСˮ, број 61/18), Стратегија за родну равноправност за период од 2021. до 2030. године („Службени гласник РСˮ, број 103/21) и Стратегија развоја образовања и васпитања у Републици Србији до 2030. године („Службени гласник РСˮ, број 63/21).

* 1. **Стратегија деинституционализације и развоја услуга социјалне заштите у заједници за период 2022-2026.**

У уводу Стратегије деинституционализације и развоја услуга социјалне заштите констатује се да иако је Република Србија формално опредељења за успостављање процеса деинституционализације и у пракси су постигнути одређени резултати по питању корисничких група деце и младих, када је реч о особама са интелектуалним и менталним тешкоћама нису постигнути значајни резултати. Такође, наводи се да деинституционализацију треба разликовати од трансформације резиденцијалних установа, као процеса усмереног ка реформисању њиховог мандата, односно услуга које пружају. У том смислу, деинституционализација је шири појам чији је крајњи циљ успостављање система који пружа могућности, подржавајући особе са инвалидитетом у остваривању и одржавању оптималног нивоа самосталности и друштвеног учешћа, узимајући у обзир личне чиниоце, окружење и очекивања.[[10]](#footnote-10)

У односу на број и капацитет установа смештаја и њихову попуњеност која говори о још увек наглашеном тренду смештаја у резиденцијалне установе у Стратегији је наведено следеће: „Према Уредби о мрежи установа социјалне заштите[[11]](#footnote-11), у Републици Србији постоји 16 установа за смештај одраслих лица са телесним, интелектуалним и менталним тешкоћама.”

Прописани капацитет домског смештаја је 4.339 и није мењан од 2012. године. Попуњеност капацитета, сваког 31. децембра, из године у годину је висока у односу на тренд напуштања институционалног смештаја за особе са инвалидитетом и износи између 93% и 95%. У току 2018. године свега 3% корисника је изашло из установе, да би се вратили у биолошку или сродничку породицу, док је 1% самовољно напустио институцију.

У Стратегији деинституционализације кључни специфични циљеви и мере који се односе пре свега на особе са инвалидитетом су:

1. **Успостављање нормативних и финансијских претпоставки за спровођење и одрживост процеса деинституционализације.**

Кључна промена предвиђена овим циљем је измена Закона о социјалној заштити који је донет 2011. године, али до данас циљ није извршен, иако ће Стратегија у релативно кратком року истећи. Предвиђене су следеће мере:

1) Дефинисање и спровођење поступка вршења надзора над стручним радом пружалаца услуга социјалне заштите,

2) Редефинисање услове за остваривање права на домски смештај и ограничење максималног трајања домског смештаја за децу са инвалидитетом,

3) Дефинисање ближих услова и критеријума за оснивање и функционисање радних центара,

4) Потпуније дефинисање статуса предузећа за професионалну рехабилитацију и запошљавање особа са инвалидитетом и положаја стручних радника у предузећима,

5) Подстицање запошљавања особа са инвалидитетом и других осетљивих група.

Иако су мере које је Стратегија предвидела кључне и суштински важне за унапређење положаја особа са инвалидитетом, степен реализације мера је низак, односно оно што је реализовано је доношење Закона о социјалном предузетништву и развој предузећа за професионалну рехабилитацију у смислу броја и одрживости рада предузећа. Међутим, није дошло до суштинске промене која се односи на измену Закона о социјалној заштити, стварање услова за развој услуга у заједници и ограничавање трајања домског смештаја.

1. **Територијално усклађен и одржив развој услуга у заједници**

Јединице локалне самоуправе у својим плановима развоја услуга социјалне заштите у заједници у складу са Кровним планом трансформације министарства надлежног за послове социјалне заштите и реалним потребама становника за услугама треба да наведу финансијски план издвајања из буџета јединице локалне самоуправе за развој услуга у заједници.

У оквиру циља наведене су мере:

1. Успостављање планског и одрживог приступа у развоју услуга у заједници,
2. Повећање доступности услуга социјалне заштите у заједници,
3. Развој специјализованог, повременог и ургентног хранитељства за децу и породичног смештаја за одрасле,
4. Развијање становања уз подршку за различите корисничке групе у складу са процењеним потребама корисника.

У овом моменту, са аспекта положаја особа са инвалидитетом недовољно је повећана доступност услуга социјалне заштите у свим регионима на локалном нивоу, а нарочито услуга подршке самосталном животу и посебно услуге становања уз подршку која је у тренду пада броја пружалаца и корисника.

1. **Трансформација установа социјалне заштите за смештај у пружаоце услуга у заједници**
2. Предвиђене су следеће мере:
3. Успостављање система управљања процесом трансформације,
4. Израда планова трансформације,
5. Формирање центара за децу, младе и породицу.

Процес трансформације одређеног броја установа је започео, међутим и даље постоји велики тренд задржавања корисника у установама за одрасле због чега је потребно даље наставити овај процес који значајно утиче на права и квалитет живота особа са инвалидитетом у резиденцијалном смештају.

1. **Оснаживање корисника за процесе деинституционализације и укључивање у заједницу** кроз мере:
2. Индивидуализовано планирање у складу са функционалном ефикасношћу корисника и ресурсима на различитим нивоима,
3. Холистичка процена пословне способности особа лишених или делимично лишених пословне способности у складу са функционалном ефикасности корисника,
4. Стварање услова за економичније и ефикасније покретање поступка процене пословне способности.

Наведене мере нису остварене, јер није извршена измена Породичног закона, због чега је институт лишења пословне способности и даље фактор који на најдиректнији начин утиче на смањење укључености права и могућности особа са инвалидитетом. Број враћених права на пословну способност је незнатан, јер сам процес процене и ревизије у ванпарничном поступку је и даље врло рестриктиван и непромењен.

1. **Оснаживање професионалаца за спровођење и заговарање процеса деинституционализације** кроз мере:

1) Јачање професионалних капацитета запослених у систему социјалне заштите за спровођење поступка деинституционализације,

2) Испитивање ставова стручне и опште популације о правима особа са менталним инвалидитетом на живот у заједници,

3) Подизање свести опште и стручне јавности о значају спровођења процеса деинституционализације и остваривање права на живот у заједници за све грађане.

Деинституционализација је кроз различите активности и политике ресорног министарства у стручној јавности постала апсолутно прихваћен правац којим се делује и не доводи се у питање потреба за реформом резиденцијалних установа и обезбеђивањем система подршке у заједници. Међутим, недовољно је кампања које доприносе развоју свести у локалној заједници у односу на права особа са инвалидитетом на живот у заједници, односно живот ван институција.

Такође, важно је напоменути да иако је Стратегија деинституционализације у другој половини предвиђеног временског оквира на који је донета, још увек није израђен акциони план за њену имплементацију, што доводи у питање реализацију постављених циљева и мера у пракси.

У односу на имплементацију Стратегије деинституционализације (која је на половини периода реализације), закључак је да није дошло до суштинских промена у законској регулативи која регулише права особа са инвалидитетом пре свега у области социјалне и породичне заштите. Такође, ради постизања адекватне друштвене климе у широј јавности у циљу подршке процесу деинституционализације, потребно је да се интензивира деловање на реализацији овог процеса и да се инсистира на развоју услуга у локалној заједници нарочито услуга подршке самосталном животу, као и на развоју услуга у заједници које би имале за циљ пружање подршке породици и родитељима деце са сметњама у развоју и инвалидитетом. Иако су та питања дефинисана у Стратегији деинституционализације, сматрамо да је од велике важности да свој допринос у решавању истих пружи и нова стратегија унапређења особа са инвалидитетом, јер су то кључна системска питања без којих се не може унапредити положај особа са инвалидитетом и потребно је дати додатну подршку те побољшати приступ у решавању свих отворених питања и изазова.

* 1. **Стратегија запошљавања у Републици Србији за период од 2021. до 2026. године**

У више сегмената Стратегије запошљавања у Републици Србији за период од 2021. до 2026. године (у даљем тексту: Стратегија запошљавања), особе са   
инвалидитетом су препознате као приоритетна циљна група. Позитиван ефекат таквог приступа видљив је у пракси кроз постојање различитих модалитета подршке у запошљавању особа са инвалидитетом и посебно дизајниране мере.

Особе са инвалидитетом препознате су и издвојене као једна од категорија теже запошљивих лица у Републици Србији, а такође је наведено да су суочене са дискриминацијом због ограниченог приступа уставним и законским правима. Као главни изазови, наведене су препреке при кретању и коришћењу јавног превоза, приступачност објеката, приступ услугама и информацијама, приступ запослењу и могућностима за разумно прилагођавање радног места, приступ квалитетном образовању и професионалној обуци.[[12]](#footnote-12)

У оквиру другог посебног циља: Унапређен положај незапослених лица на тржишту рада, једна од мера односи се на побољшање положаја особа са инвалидитетом на тржишту рада. Овом стратегијом, као и акционим плановима за спровођење Стратегије запошљавања наведено је да приоритет за укључивање у „финансијске” мере активне политике запошљавања, између осталих теже запошљивих категорија, имају особе са инвалидитетом. Предвиђене су конкретне мере које се односе на особе са инвалидитетом, попут субвенционисаног запошљавања које подразумева финансијски подстицај у једнократном износу послодавцу из приватног сектора за запошљавање незапослених лица из категорије теже запошљивих који се увећава за 20% уколико се запошљава особа са инвалидитетом или субвенција месечне зараде за запошљавање незапослене особе са инвалидитетом без радног искуства. Самозапошљавање подразумева подршку предузетништву која обухвата стручну помоћ и средства у виду једнократне субвенције незапосленом лицу за отпочињање сопственог посла, такође у увећаном износу субвенције уколико се ради о особи са инвалидитетом, а на располагању су и менторинг услуге у првој години пословања. Поред наведеног, особе са инвалидитетом имају приоритет и повољније услове за укључивање у поједине мере додатног образовања и обуке. Ово је од значаја имајући у виду неповољну образовну структуру незапослених особа са инвалидитетом, те их је потребно опремити потребним знањима и вештинама како би конкурентније иступали на тржишту рада.

У Стратегији запошљавања наглашено је да је важан предуслов за праћење и анализу запошљавања особа са инвалидитетом увођење, као обавезног, податка о статусу лица у пријави на обавезно социјално осигурање. На овај начин ће се по први пут успоставити база података о укупном броју запослених или радно ангажованих особа са инвалидитетом у Републици Србији у Централном регистру обавезног социјалног осигурања (ЦРОСО).

Читајући Стратегију запошљавања и актуелне мере које спроводи Национална служба за запошљавање, може се констатовати да је у оквиру политике запошљавања препознат и изузетан значај дат особама са инвалидитетом, као категорији којој су потребне додатне мере подршке у остваривању права на рад. У пракси је евидентно смањење обухвата краткорочних мера запошљавања за особе са инвалидитетом, попут јавних радова, ка опцијама које се односе на послове са дужим радним ангажовањем и могућношћу његовог наставка. Доминантна тешкоћа је привременост тих решења и даља тенденција послодаваца да не задржавају особе са инвалидитетом на раду након истека мера. Такође, изазов представљају недовољна средства у фонду за примену мера прилагођавања радног места и асистенције на раду, иако за тим постоји потреба и интересовање послодаваца.

Спровођење мера и активности професионалне рехабилитације особа са инвалидитетом у овим предузећима у циљу њиховог радног оспособљавања и радно социјалне интеграције, није реализовано значајним обухватом особа са инвалидитетом, а присутна је и смањена активност предузећа као носилаца послова професионалне рехабилитације те је потребно сагледати узроке и могуће аспекте за унапређење ове улоге предузећа и деловати ка развоју мера које би омогућиле и друге видове радне интеграције особа са инвалидитетом, њиховим преласком из посебних облика запошљавања код другог послодавца. Поред тога, укључивањем у мере активне политике запошљавања које спроводи НСЗ, а које су временски ограничене, особе са инвалидитетом губе право на друге новчане субвенције из надлежности Министарства, конкретно право на новчану социјалну помоћ. Из тог разлога, изменом прописа требало би омогућити укључивање особа са инвалидитетом у мере активне политике запошљавања без губитка права на новчану социјалну помоћ, што би особама са инвалидитетом омогућило већи степен финансијске сигурности и економског оснаживања, за време док мера активне политике запошљавања траје.

**Програм о заштити менталног здравља у Републици Србији за период 2019-2026. године**

Програмом о заштити менталног здравља[[13]](#footnote-13) особе са инвалидитетом нису директно препознате као посебно угрожена циљна група у смислу ризика по одржање менталног здравља. Међутим, позната је чињеница из праксе да услед срединских фактора који настају као последица хендикепа (суочавања са препрекама у окружењу које могу бити услед објективних околности или ставова средине) којој су особе са инвалидитетом изложене дугорочно и континуирано, постоји повећан ризик за развој менталних поремећаја и нарушености душевног благостања.

У Програму се наводи да лица с менталним поремећајима имају значајно вишу учесталост инвалидитета и морталитета; оболели од великог депресивног поремећаја или схизофреније имају 40-60% повећани ризик од превремене смрти у односу на општу популацију и то због непрепознатих и занемарених соматских проблема (онколошки, кардиоваскуларни, метаболички и др. поремећаји) и суицида. Ментални поремећаји често настају код лица са соматским поремећајима и обрнуто (нпр. постоје докази да депресивни поремећај представља предиспозицију за инфаркт миокарда и дијабет, а у исто време оба ова поремећаја повећавају вероватноћу за настанак депресије).[[14]](#footnote-14)

Међутим, индикативно је да као фактор ризика у овом двосмерном каузалном односу није препознат инвалидитет као могући узрок повећаног ризика, који се најчешће манифестује соматским дугорочним тегобама.

У секцији 3.2.7. Програма, дефинишу се посебно вулнерабилне групе: деца, адолесценти, труднице, самохрани родитељи, старија лица, интерно расељена и избегла лица и други као групе које треба да имају посебан приоритет у планирању и организацији служби заштите менталног здравља. Особе са инвалидитетом и у овом сегменту нису препознате као по квантитету бројна групација са статистичким и реалним значајем у Републици Србији.

У Програму је препознато да постоји повећана преваленција понашајних, емоционалних или развојних сметњи код деце узраста 2-17 година (чак 113%), што је база из које постоји и ризик за настанак инвалидитета.

Анализом Програма о заштити менталног здравља у Републици Србији може се констатовати да постоје дефинисане мере и циљеви који ће директно допринети унапређењу менталног здравља становништва, те да особе са инвалидитетом у том контексту имају приступ тим услугама као и сви други грађани. Међутим, присутно је непрепознавање особа са инвалидитетом као посебне групације којој је потребна подршка у одржању менталног здравља као и посебни програми и додатне компетенције стручњака у овој области, који осим питања менталног здравља морају имати и знања о инвалидитету и специфичностима које носи живот са инвалидитетом, пре свега у циљу диференцијалне процене и разумевања етиологије могућих стања у области менталног здравља код особа са инвалидитетом.

* 1. **Стратегија јавног здравља у Републици Србији за период 2018–2026. године**

Стратегија јавног здравља донета је 2018. године и кроз њене специфичне циљеве препознајемо два која се посредно односе на особе са инвалидитетом, као групацију која има тешкоће у приступачности остваривања права. Циљ 1): унапређење здравља и смањивање неједнакости у здрављу и циљ 5): подршка развоју доступне, квалитетне и ефикасне здравствене заштите.[[15]](#footnote-15)

У оквиру активности предвиђене су две које се посредно односе на особе са инвалидитетом. Активност 4.1.5.1. Дефинисање додатних мера здравствене заштите намењене приоритетним осетљивим друштвеним групама на територији јединица локалне самоуправе, континуирано и активност 4.1.5.2. Унапређење приступачности здравствених услуга и доступности здравствене заштите осетљивим друштвеним групама на територији јединица локалне самоуправе, континуирано.

Имајући у виду положај особа са инвалидитетом као посебно осетљиве и бројне групе становништва, која често или готово увек има и здравствене импликације због инвалидитета, потребно је да ове особе буду препознате као посебна група у погледу обезбеђивања приступачности и посебне сензибилисаности система здравствене заштите.

**Стратегија за родну равноправност за период од 2021. до 2030. године**

Стратегијом за родну равноправност за период од 2021. до 2030. године[[16]](#footnote-16) утврђене су свеобухватне мере за унапређење родне равноправности као чиниоца који подстиче развој друштва у Републици Србији. Ова Стретегија се ослања на Конвенцију о елиминисању свих облика дискриминације жена, на Опште препоруке Комитета за елиминисање свих облика дискриминације жена,[[17]](#footnote-17) као и на Агенду Уједињених нација за одрживи развој до 2030. године.[[18]](#footnote-18) Општи циљ стратегије је превазилажење родног јаза и остваривање родне равноправности као предуслов за развој друштва и побољшање свакодневног живота жена и мушкараца, девојчица и дечака,[[19]](#footnote-19) при чему су жене са инвалидитетом препознате као вишеструко маргинализована друштвена група, те су предвиђене одређене мере и активности за унапређење њиховог положаја у свим сегментима друштвене заједнице.

Међутим, бројни извештаји указују да су жене са инвалидитетом изложене вишеструкој дискриминацији и да се њихов положај није битно променио. У извештају Европске комисије о напретку Србије за 2023. годину, указано је да жене са инвалидитетом, и даље доживљавају вишеструку и интерсекцијску дискриминацију и да и даље имају веома ограничен приступ здравственој заштити, образовању, запошљавању и социјалној подршци, као и да немају адекватну заштиту од родно заснованог насиља.[[20]](#footnote-20)

**Стратегија развоја образовања и васпитања у Републици Србији до 2030. године**

Стратегија развоја образовања и васпитања у Републици Србији до 2030. године[[21]](#footnote-21)тежи да да обезбеди квалитетно образовање за постизање пуног потенцијала сваког детета, младе и одрасле особе у Републици Србији. Први од општих принципа целокупног образовања и васпитања у Републици Србији је обезбеђивање једнакости у остваривању права на образовање и доступности образовања свој деци, ученицима и одраслима и то засновано на социјалној правди и једнаким шансама, без дискриминације, те је од приоритетног значаја успостављање нових и унапређивање постојећих механизама подршке са нарочитим акцентом на специфичности различитих осетљивих група, између осталог деце са сметњама у развоју и инвалидитетом.

Потребно је пружати континуирану и додатну подршку унапређењу образовања и васпитања деце са сметњама у развоју и инвалидитетом.

## 2.2. МЕЂУНАРОДНИ И НАЦИОНАЛНИ ПРАВНИ ОКВИР

Одредбе које се односе на остваривање права и положај особа са инвалидитетом налазе се у бројним националним законима и прописима, али и међународним документима и препорукама добијених од механизама Уједињених нација за људска права,[[22]](#footnote-22) које су, након што их је Република Србија ратификовала, постале део њеног правног поретка и које се као такве могу непосредно примењивати.

Права особа са инвалидитетом гарантована су Уставом Републике Србије,[[23]](#footnote-23) који као највиши правни акт у Републици Србији забрањује непосредну или посредну дискриминацију, као и дискриминацију по било ком основу, нарочито по основу расе, пола, националне припадности, друштвеног порекла, рођења, вероисповести, политичког или другог уверења, имовног стања, културе, језика, старости, психичког или физичког инвалидитета.

### 2.2.1 Међународна документа

За особе са инвалидитетом најзначајнији међународни документ је Конвенција о правима особа са инвалидитетом (CRPD),[[24]](#footnote-24) (У даљем тексту: Конвенција), којом се прописују мере које државе потписнице морају да предузму како би особама са инвалидитетом омогућиле пуно и равноправно учешће у свим областима друштвеног живота на основу једнакости са другима. Све државе уговорнице, прихватиле су да обезбеде и унапреде пуно остваривање свих људских права и основних слобода за све особе са инвалидитетом без дискриминације било које врсте по основу инвалидитета (члан 4). Такође су прихватиле да Конвенцију и све прописе и одлуке које се тичу особа са инвалидитетом спроводе уз консултације са њима и њиховим репрезентативним организацијама, при чему треба да предузму све потребне мере како би се питања положаја особа са инвалидитетом обухватила свим релевантним прописима и политикама.У том смислу, гесло покретаособа са инвалидитетом *„Ништа о нама без нас”* мора имати пуну примену и у доношењу нове Стратегије. Државе потписнице Конвенциједужне су да особама са инвалидитетом обезбеде ефикасну правну заштиту од дискриминације (члан 5). Конвенција предвиђа обавезу предузимања мера које би женама са инвалидитетом (члан 6) и деци са инвалидитетом (члан 7) омогућиле да уживају сва права под једнаким условима. Одредбом члана 8. Конвенције предвиђене су мере које ће државе предузимати ради подизања нивоа свести о правима особа са инвалидитетом. Истовремено су дужне да предузму мере које би особама са инвалидитетом обезбедиле приступ физичком окружењу, јавном превозу, информацијама и комуникацијама, услугама намењеним јавности (члан 9). Конвенција прописује низ других мера које државе треба да предузму како би особама са инвалидитетом обезбедиле остваривање: права на живот (члан 10), заштиту у ситуацијама ризика (члан 11), једнако признање пред законом (члан 12), приступ правди (члан 13), слободу и лични интегритет (члан 14), заштиту од тортуре и нехуманог поступања и казни, укључујући медицинске експерименте (члан 15), заштита од насиља, злостављања и експлоатације (члан 16), физички и морални интегритет (члан 17), слободу кретања и право на држављанство (члан 18), самосталан живот и укљученост у заједницу, уз одговарајуће службе подршке (члан 19), мобилност, уз употребу одговарајућих помагала (члан 20), слободу мишљења и изражавања, право на пријем и ширење информација (члан 21), право на приватност (члан 22), право на брачни и породични живот (члан 23), право на образовање (члан 24), право на здравствену заштиту (члан 25), хабилитацију и рехабилитацију (члан 26), право на рад и запошљавање (члан 27), право на социјалну сигурност (члан 28), право да бирају, буду бирана и учествују у управљању јавним пословима (члан 29), право на учешће у културном и спортском животу заједнице, у рекреативним и туристичким активностима (члан 30).

На основу члана 39. Конвенције о правима особа са инвалидитетом,[[25]](#footnote-25) Комитет може давати сугестије и опште препоруке које се заснивају на разматрању извештаја и информација које је добио од држава страна уговорница. Те сугестије и опште препоруке се укључују у извештај Комитета заједно са коментарима, уколико их има, држава страна уговорница. Од држава чланица свих међународних уговора у области људских права се очекује да приликом реализације препорука из закључних запажања, такође, имају у виду све опште препоруке које је надлежни Комитет усвојио. Иста обавеза се подразумева и у вези са израдом периодичних извештаја о примени Конвенције.[[26]](#footnote-26),[[27]](#footnote-27) Комитет за права особа са инвалидитетом је закључно са 2022. годином донео осам Општих коментара и то: Општи коментар бр. 1 (2014) на члан 12: Равноправност пред законом; Општи коментар бр. 2 (2014) на члан 9: Приступачност; Општи коментар бр. 3 (2016) на члан 6: Жене и девојчице са инвалидитетом; Општи коментар бр. 4 (2016) на члан 24: Право на инклузивно образовање; Општи коментар бр. 5 (2016) на члан 19: Право на самосталност и укључивање у заједницу; Општи коментар бр. 6 (2018) на члан 5: Равноправност и недискриминација; Општи коментар бр. 7 (2018) на чланове 4 и 33: Учешће особа са инвалидитетом, укључујући и децу са сметњама у развоју, преко њихових репрезентативних организација, у спровођењу и праћењу Конвенције и Општи коментар бр. 8 (2022) на члан 27: Рад и запошљавање.[[28]](#footnote-28)

Агенда одрживог развоја УН до 2030. године[[29]](#footnote-29),[[30]](#footnote-30) је универзална стратегија и од држава потписница, међу којима је и Република Србија, се очекује да мобилишу све ресурсе како би циљеви били остварени до 2030. године. Циљеви одрживог развоја, представљају универзални позив на деловање ради искорењивања сиромаштва, заштите животне средине и обезбеђивања мира и просперитета за све. Агенда 2030, са својих 17 циљева, укључује 11 циљева који имају посебног утицаја на особе са инвалидитетом:

* Циљ 1: Свет без сиромаштва: Мера 1.4 - до 2030. обезбедити да сви мушкарци и жене, а посебно сиромашни и припадници рањивих група, имају једнака права на економске ресурсе, као и приступ основним услугама, власништву и управљању земљиштем, односно другим облицима својине, наследству, природним богатствима, одговарајућим новим технологијама и финансијским услугама, укључујући микрофинансирање.
* Циљ 3: Добро здравље: Мера 3.8 – до 2030. постићи универзални обухват здравственом заштитом, укључујући заштиту од финансијског ризика, доступност квалитетних основних здравствених услуга и доступност безбедних, делотворних, квалитетних и приступачних основних лекова за све.
* Циљ 4: Квалитетно образовање: Мера 4.5 - до 2030. уклонити родне диспаритете у образовању и осигурати једнак приступ свим нивоима образовања и стручног оспособљавања за угрожене, укључујући особе са инвалидитетом, аутохтоно становништво и децу у угроженим ситуацијама.
* Циљ 5: Родна равноправност: Мера 5.1 - до 2030. окончати свуда и све облике дискриминације жена и девојчица.
* Циљ 6: Чиста вода и санитарни услови: Мера 6.2 - до 2030. постићи адекватан и једнак приступ санитарним и хигијенским условима за све, као и окончање праксе обављања дефекације на отвореном, уз обраћање посебне пажње на потребе жена и девојчица, односно оних у стањима рањивости.
* Циљ 7: Доступна и оновљива енергија: Мера 7.1 - до 2030. обезбедити универзални приступ економски прихватљивим, поузданим и модерним енергетским услугама.
* Циљ 8: Достојанствен рад и економски раст: Мера 8.5 - до 2030. године постићи пуну и продуктивну запосленост и пристојан рад за све жене и мушкарце, укључујући младе људе и особе са инвалидитетом и једнаку плату за рад једнаке вредности.
* Циљ 10: Смањење неједнакости: Мера 10.2 - до 2030. оснажити и промовисати социјално, економско и политичко укључивање свих, без обзира на старост, пол, инвалидитет, расу, етничку припадност, порекло, веру или економски или други статус.
* Циљ 11: Одрживи градови и заједнице: Мера 11.2 - до 2030. године обезбедити приступ безбедним, приступачним и одрживим транспортним системима за све, побољшавајући безбедност на путевима, посебно ширењем јавног превоза, са посебном пажњом на потребе оних у угроженим ситуацијама, жена, деце, особа са инвалидитетом и старијих лица; До краја 2030. омогућити универзални приступ безбедним, инклузивним и приступачним зеленим и јавним површинама, посебно за жене и децу, старија лица и особе са инвалидитетом.
* Циљ 16: Мир, правда и снажне институције: Мера 16.7 - до 2030. осигурати одговорно, инклузивно, партиципативно и репрезентативно доношење одлука на свим нивоима.
* Циљ 17: Партнерством до циља: Мера 17.18 - унапредити подршку за изградњу капацитета земаља у развоју, укључујући најмање развијене земље и мале острвске државе у развоју, како би се значајно повећала доступност висококвалитетних, благовремених и поузданих података разврстаних према приходу, полу, старости, раси, етничкој припадности, миграторном статусу, инвалидитету, географској локацији и осталим карактеристикама које су релевантне у датим националним контекстима.

Принцип Агенде 2030 „ЛНОБ” (Leave No One Behind), гарантује особама са инвалидитетом да неће бити изостављене и да ће се у свим подручјима и областима друштвеног живота дати подједнак значај њиховој интеграцији и остваривању права.

Заједница једнакости, коју пропагира - Стратегија за права особа са инвалидитетом за период 2021-2030,[[31]](#footnote-31) усвојена од стрене Европске комисије, узима у обзир различите облике инвалидитета и посматра их као резултат интеракције између дугорочних физичких, менталних, интелектуалних и сензорних потешкоћа, од којих неке могу да буду и невидљиве. Истовремено, узима у обзир и баријере у окружењу, као и повећање броја особа са инвалидитетом које се са старењем сусрећу са већим бројем физичких, сензорних и других потешкоћа. Међу особама са инвалидитетом, жене, деца, старије особе, бескућници, избеглице, мигранти, Роми и друге етничке мањине су истакнуте као групе и појединци који захтевају посебну пажњу. Циљ стратегије јесте да побољша квалитет живота особа са инвалидитетом, како унутар, тако и изван Европске уније. Пошто приступачност оснажује особе са инвалидитетом и представља предуслов за њихово учешће у друштву на једнаким основама са другим грађанима, Република Србија као земља кандидат за чланство у Европској унији у обавези је да усклади свој правни оквир са прописима ЕУ и да доследно спроводи: Директиву Европског парламента и већа о захтевима за приступачности производа и услуга;[[32]](#footnote-32) Директиву Европског парламента и већа о приступачности веб садржаја (интернет страница и мобилних апликација тела јавног сектора);[[33]](#footnote-33) Кодекс електронских комуникација;[[34]](#footnote-34) Директиву о аудиовизуелним медијским сервисима;[[35]](#footnote-35) Прописе о правима путника са ограниченом покретљивошћу у ваздушном, железничком, поморском и аутобуском саобраћају на заштиту од дискриминације и бесплатну помоћ при укрцавању.[[36]](#footnote-36)

Ревидирана Европска социјална повеља,[[37]](#footnote-37),[[38]](#footnote-38) обезбеђује да особе са инвалидитетом имају право на независност, социјалну интеграцију и на учешће у животу заједнице. Између осталог, одредбом члана 9. утврђено је право остваривања на професионалну оријентацију, чланом 10. право на професионалну обуку, а чланом 15. особама са инвалидитетом се гарантује право на самосталност, социјалну интеграцију и учешће у животу заједнице.

Смернице за деинституционализацију, укључујући и ванредне ситуације (CRPD/C/5, 2022). Ове смернице представљају важан приручник са упутствима Комитета за права особа са инвалидитетом државама потписницама Конвенције[[39]](#footnote-39).

* 1. Приступ који је постављен у међународним правним актима и који Стратегија треба да прати је да права и положај особа са инвалидитетом треба посматрати у контексту општих људских права, при чему је обавеза државе да обезбеди све неопходне услове да особе са инвалидитетом имају несметан приступ и могућност да на једнак начин уживају људска права као и остали чланови друштва.

### 2.2.2 Национална документа

Права особа са инвалидитетом регулисана су законима и другим прописима који уређују остваривање права у свим системима заштите у оквиру правног система Републике Србије (област социјалне заштите, здравствене заштите, породичноправне заштите деце и породице, област васпитања и образовања, запошљавања и радних односа, пензијског и инвалидског осигурања, саобраћаја, области пореско-правног система, становања).

Закон о социјалној заштити („Службени гласник РС”, бр. 24/11 и 117/22)[[40]](#footnote-40) дефинише циљеве социјалне заштите, као и стварање једнаких могућности за самостални живот и подстицање социјалне укључености. Циљеви социјалне заштите остварују се пружањем услуга социјалне заштите и другим активностима које предупређују, умањују или отклањају зависност појединаца и породица од социјалних служби, спречавају настајање или отклањају последице социјалне искључености.

У Закону о социјалној заштити (чл. 44. и 45.) предвиђено је да дневне услуге у заједници, као и услуге подршке за самостални живот обезбеђује јединица локалне самоуправе. Међутим, иако је Закон предвидео надлежности, нема јасног норматива у смислу минималног броја услуга у односу на број становника. Тиме Закон обезбеђује основ да се услуге за особе са инвалидитетом имплементирају у локалној заједници, али у пракси постоји недовољна развијеност мреже услуга подршке, имајући у виду да је утврђена могућност, али не и обавеза покретања сервиса подршке на нивоу локалних самоуправа. Осим прописивања обавезности, неопходно је развити и остале предуслове, попут финансирања, кадра, одрживости и обезбеђивања других структурних услова за успостављање услуга на нивоу јединице локалне самоуправе.

Закон о становању и одржавању зграда („Службени гласник РС”, бр. 104/16 и 9/20)[[41]](#footnote-41) као стамбену подршку предвиђа сваки облик помоћи за становање лицу које из социјалних, економских и других разлога не може сопственим средствима да реши стамбену потребу по тржишним условима за себе и своје породично домаћинство. Једна од категорије корисника стамбене подршке су особе са инвалидитетом без стана или одговарајућег стана. Иако Закон предвиђа одређене мере подршке за особе са инвалидитетом, није јасно дефинисана обавеза приступачности објеката колективног становања за особе са инвалидитетом**.** У Закону је предвиђено да су измене и радови на заједничким просторијама и заједничким деловима (који би се односили и на поставку приступних рампи) нешто о чему се одлучује већином гласова власника посебних делова. У том смислу, Закон не препознаје у довољној мери приступачност, као опште право особа са инвалидитетом, које не може бити предмет гласања већине, као што то нису ни ситуације када су у питању безбедност и хитне интервенције у објектима колективног становања. У Правилнику о техничким стандардима пројектовања и изградње објеката („Службени гласник РС”, број 22/15),[[42]](#footnote-42) утврђени су стандарди који осигуравају несметан приступ и кретање особа са инвалидитетом, деце и старих особа. Одредбом члана 1. утврђено је да се приступачност, у смислу овог правилника, односи на зграде јавне и пословне намене, објекте за јавну употребу (улице, тргове, паркове и сл.), као и на стамбене и стамбено пословне зграде са десет и више станова. Приступачност се, такође, односи на планирање нових објеката и простора, пројектовање и изградњу и доградњу нових објеката, као и на реконструкцију и адаптацију постојећих објеката, увек када је то могуће у техничком смислу.[[43]](#footnote-43) Питање приступачности објеката колективног становања са десет и више стамбених јединица потребно је дефинисати и уредити на другачији начин, не као питање одлуке већине станара, већ као елементарно и неупитно људско право.

Област породичноправне заштите регулисана је Породичним законом („Службени гласник РС”, бр. 18/05, 72/11 – др. закон и 6/15),[[44]](#footnote-44) а област финансијске подршке породици са децом регулисана је Законом о финансијској подршци породици са децом („Службени гласник РС”, бр. 113/17, 50/18, 46/21 – УС, 51/21 – УС, 53/21 – УС, 66/21, 130/21, 43/23 – УС, 62/23, 11/24 – УС и 79/24).[[45]](#footnote-45)

У Породичном закону, кључне одредбе које се односе, или су од утицаја на особе са инвалидитетом су:институт лишења пословне способности (члан 146) и продужење родитељског права (члан 85). Кроз ове институте, значајан део грађанских права потенцијално и фактички постао је недоступан особама са инвалидитетом, те иако је предвиђена измена наведених законских одредби, оне су и после готово две деценије остале непромењене. Указује се и на одредбе које се односе на институт старатељства (чланови 124-145). Комитет за права особа са инвалидитетом је у својим препорукама Србији нагласио потребу за заменом режима одлучивања за друго лице режимом одлучивања уз подршку, који поштује личну аутономију, вољу и опредељење лица.

У области здравствене заштите постоји низ закона: Закон о здравственој заштити („Службени гласник РС”, бр. 25/19 и 92/23),[[46]](#footnote-46) Закон о правима пацијената („Службени гласник РС”, бр. 45/13 и 25/19),[[47]](#footnote-47) Закон о заштити лица са менталним сметњама („Службени гласник РС”, број 45/13)[[48]](#footnote-48) и подзаконских аката, као што су: Правилник о медицинско-техничким помагалима која се обезбеђују из средстава обавезног здравственог осигурања („Службени гласник РС”, бр. 5/20, 42/20, 133/20, 18/22, 36/22, 127/22, 3/23, 93/23, 112/23 и 18/24).[[49]](#footnote-49) Наведеним прописима утврђене су мере које обезбеђују права особама са инвалидитетом на све облике здравствене заштите, адекватно дијагностиковање, лечење и рехабилитацију уз обезбеђивање ортопедских помагала, медицинских инструмената и остале опреме.

У области васпитања и образовања у Републици Србији постоји неколико закона. Закон о основама система образовања и васпитања („Службени гласник РС”, бр. 88/17, 27/18 – др. закон, 10/19, 27/18 – др. закон, 6/20, 129/21 и 92/23),[[50]](#footnote-50) као кровни закон уређује област предшколског, основног и средњег образовања и васпитања. Обавеза система образовања и васпитања је да за сву децу и ученике обезбеди једнако право и доступност образовања и васпитања без дискриминације и издвајања по основу тешкоћа и сметњи у развоју и инвалидитета.

Доступност предшколског образовања и васпитања једно је од начела Закона о предшколском образовању и васпитању („Службени гласник РС”, бр. 18/10, 101/17, 113/17 – др. закон, 95/18 – др. закон, 10/19, 86/19 – др. закон, 157/20 – др. закон, 123/21 – др. закон и 129/21),[[51]](#footnote-51) који утврђује једнако право и доступност свих облика предшколског васпитања и образовања, без дискриминације и издвајања по основу тешкоћа и сметњи у развоју и инвалидитета.

Закон о основном образовању и васпитању („Службени гласник РС”, бр. 55/13, 101/17, 10/19, 27/18 – др. закон, 129/21 и 92/23)[[52]](#footnote-52) уређује основно образовање и васпитање, као део јединственог система образовања и васпитања. Ученик са сметњама у развоју и инвалидитетом, у смислу овог закона, јесте дете са интелектуалним, чулним и моторичким сметњама у развоју. Ученик са сметњама у развоју и инвалидитетом стиче основно образовање и васпитање по правилу у школи заједно са осталим ученицима, а када је то у његовом најбољем интересу у школи за ученике са сметњама у развоју, у складу са Законом. Ученик са сметњама у развоју и инвалидитетом има право на индивидуални образовни план, у складу са Законом.

Унапређивање квалитета инклузивног образовања и васпитања и повећање доступности додатне подршке дeци, ученицима, одраслима, породици и запосленима у другим установама образовања и васпитања ближе је утврђено и Правилником о ресурсном центру („Службени гласник РС”, број 80/21),[[53]](#footnote-53) Правилником о додатној образовној здравственој и социјалној подршци детету, ученику и одраслом („Службени гласник РС”, број 80/18),[[54]](#footnote-54) као и Правилником о педагошком асистенту и андрагошком асистенту („Службени гласник РС”, број 87/19).[[55]](#footnote-55)

Закон о средњем образовању и васпитању („Службени гласник РС”, бр. 55/13, 101/17, 27/18 – др. закон, 6/20, 52/21, 129/21, 129/21 – др. закон и 92/23)[[56]](#footnote-56) уређује средње образовање и васпитање, као део јединственог система образовања и васпитања. У школи за ученике са сметњама у развоју остварује се образовање и васпитање за одговарајућа занимања ученика који ову школу похађају на основу мишљења интерресорне комисије за процену додатне образовне, здравствене и социјалне подршке ученику уз сагласност родитеља.

Закон о високом образовању („Службени гласник РС”, бр. 88/17, 73/18, 27/18 – др. закон, 67/19, 6/20 – др. закони, 11/21 – аутентично тумачење, 67/21, 67/21 – др. закон и 76/23)[[57]](#footnote-57) почива на начелу поштовања људских права и забране било какве дискриминације. Студент има право на различитост и заштиту од дискриминације. Закон предвиђа и афирмативне мере за упис студената са инвалидитетом на универзитет, односно факултет, као и олакшано стицање статуса буџетског студента.

Закон о образовању одраслих („Службени гласник РС”, бр. 55/13, 88/17 – др. закон, 27/18 – др. закон, 6/20 – др. закон)[[58]](#footnote-58) прописује да се образовање одраслих заснива на принципу једнаких могућности, укључивање и стицање образовања без обзира на године живота, пол, тешкоће и сметње у развоју, инвалидитет, расну, националну, социјалну, културну, етничку и верску припадност, језик, сексуалну оријентацију, место боравка, материјално или здравствено стање и друга лична својства.

Закон о уџбеницима („Службени гласник РС”, бр. 27/18 и 92/23)[[59]](#footnote-59) садржи одредбе о прилагођавању уџбеника за децу са сметњама у развоју и инвалидитетом, као и одредбе о могућности да ова деца добију бесплатне уџбенике.

Професионална рехабилитација и радно оспособљавање особа са инвалидитетом је област од великог значаја за побољшање услова живота особа са инвалидитетом. Ову област регулише Закон о запошљавању и осигурању за случај незапослености („Службени гласник РС”, бр. 36/09, 88/10, 38/15, 113/17, 113/17 – др. закон и 49/21)[[60]](#footnote-60), Закон о раду („Службени гласник РС“, бр. 24/05, 61/05, 54 /09, 32 /13, 75 /14, 13 /17 – УС, 113/17 и 95/18 – аутентично тумачење)[[61]](#footnote-61) и Закон о професионалној рехабилитацији и запошљавању особа са инвалидитетом („Службени гласник РС”, бр. 36/09, 32/13 и 14/22 – др. закон).[[62]](#footnote-62) Закон уређује: подстицаје за запошљавање ради стварања услова за равноправно укључивање особа са инвалидитетом на тржиште рада; процену радних способности; професионалну рехабилитацију; обавезу запошљавања особа са инвалидитетом; услове за оснивање и обављање делатности предузећа за професионалну рехабилитацију и запошљавање особа са инвалидитетом и других посебних облика запошљавања и радног ангажовања особа са инвалидитетом; као и друга питања од значаја за професионалну рехабилитацију и запошљавање особа са инвалидитетом. Права из радног односа дефинисана су Законом о раду („Службени гласник РС”, бр. 24/05, 61/05, 54/09, 32/13, 75/14, 13/17, 113/17 и 95/18 – аутентично тумачење).[[63]](#footnote-63)

Систем пензијског и инвалидског осигурања у Републици Србији заснива се на обезбеђивању неопходних услова да се осигураницима, када за то остваре потребне услове, омогући остваривање права на пензију, тако што се из зарада запослених осигураника, по принципу обавезности, кроз доприносе издвајају средства за финансирање пензија и других права из пензијског и инвалидског осигурања. На тај начин се обезбеђује материјална и социјална сигурност запослених у случајевима настанка неких од ризика који су дефинисани у Закону о пензијском и инвалидском осигурању („Службени гласник РС”, бр. 34/03, 64/04 – УС, 84/04 – др. закон, 85/05, 101/05 – др. закон, 63/06 – УС, 5/09, 107/09, 101/10, 93/12, 62/13, 108/13, 75/14, 142/14, 73/18, 46/19 – УС, 86/19, 62/21, 125/22, 138/22 и 76/23).[[64]](#footnote-64)

Особе са инвалидитетом, односно организације особа са инвалидитетом могу, на основу Царинског закона („Службени гласник РС”, бр. 5/18, 91/19 – др. закон, 144/20, 118/21 и 138/22)[[65]](#footnote-65) остварити право на ослобађање плаћања увозних дажбина на: предмете намењене за образовање, запошљавање или побољшање друштвеног положаја особа са инвалидитетом, путничке аутомобиле и друга моторна возила конструисана за превоз лица посебно израђена или прилагођена за употребу од стране особа са инвалидитетом, као и на резервне делове, компоненте или додатке који су посебно направљени за те производе.

Законом о порезима на употребу, држање и ношење добара („Службени гласник РС”, бр. 26/01, 80/02, 43/04, 31/09, 101/10, 24/11, 68/14 – др. закон, 112/15, 86/19, 118/21 и 92/23)[[66]](#footnote-66) уређено је да порез на употребу моторних возила не плаћају: особе са инвалидитетом, са 80 или више процената телесног оштећења, на једно возило, које се на њихово име прво региструје у једној години, уз доказе о испуњењу прописаних услова; особе са инвалидитетом код којих постоји телесно оштећење које има за последицу неспособност доњих екстремитета ногу од 60 или више процената, на једно возило, које се на њихово име прво региструје у једној години, уз доказе о испуњењу прописаних услова; законски заступници вишеструко ометене деце која су у отвореној заштити, односно о којима законски заступници непосредно брину, и то на једно возило, које се на њихово име, односно на име једног од њих, прво региструје у једној години, уз доказе о испуњености прописаних услова; организације особа са инвалидитетом основане са циљем пружања помоћи лицима са инвалидитетом, које су регистроване у складу са законом – за возила прилагођена искључиво за превоз њихових чланова.

Закон о планирању и изградњи („Службени гласник РС”, бр. 72/09, 81/09 – испр, 64/10 – УС, 24/11, 121/12, 42/13 –УС, 50/13 – УС, 98/13 – УС, 132/14, 145/14, 83/18, 31/19, 37/19 – др. закон, 9/20, 52/21 и 62/23)[[67]](#footnote-67) утврђује да се објекти високоградње јавне и пословне намене, стамбене и стамбено-пословне зграде морају пројектовати и градити тако да особама са инвалидитетом, деци и старим особама омогућавају несметан приступ, кретање, боравак и рад. Извођење радова на уклањању препрека за особе са инвалидитетом врши се на основу решења којим се одобрава извођење тих радова које издаје орган надлежан за издавање грађевинске дозволе. Правилник о техничким стандардима планирања, пројектовања и изградње објеката осигурава несметано кретање и приступ особама са инвалидитетом, деци и старим особама („Службени гласник РС”, број 22/15)[[68]](#footnote-68) прописује стандарде којима се ближе дефинишу обавезне техничке мере и услови пројектовања, планирања и изградње објеката. Приступачност се односи на зграде јавне и пословне намене, као и на све друге објекте за јавну употребу, попут улица, тргова, паркова….

Закон о кретању уз помоћ пса водича („Службени гласник РС”, број 29/15)[[69]](#footnote-69) уређује право особа са инвалидитетом на кретање уз помоћ пса водича у јавном превозу, објектима и површинама у јавној употреби и у радном простору.

Закон о железници („Службени гласник РС”, бр. 41/18 и 62/23)[[70]](#footnote-70) прописује минималне стандарде квалитета услуга за пружање помоћи особама са инвалидитетом и особама са смањеном покретљивошћу.

Закон о интероперабилности железничког система („Службени гласник РС”, број 62/23)[[71]](#footnote-71) прописује да подсистеми инфраструктуре и возних средстава морају да буду приступачни особама са инвалидитетом и особама са смањеном покретљивошћу у циљу обезбеђења њиховог приступа под истим условима као и осталим лицима, спречавањем постављања или уклањањем препрека, као и применом одговарајућих мера. Ово укључује пројектовање, изградњу, обнову, унапређење, одржавање и експлоатацију предметних делова подсистема који су приступачни јавности. Подсистем регулисања и управљања саобраћајем и подсистем телематских апликација за превоз путника морају да предвиде неопходну функционалност потребну за олакшавање приступа особама са инвалидитетом и особама са смањеном покретљивошћу под истим условима као и осталим лицима, спречавањем постављања и уклањањем, као и применом одговарајућих мера. Такође, дефинисани су и посебни захтеви за поједине подсистеме где је прописано да исти морају приступачни особама са инвалидитетом.

Закон о уговорима о превозу у железничком саобраћају („Службени гласник РС”, бр. 38/15 и 49/21)[[72]](#footnote-72) предвиђена је обавеза превозника да пре путовања пружи путницима информације о приступачности, условима приступа и постојању простора у возу намењених особама са инвалидитетом и особама са смањеном покретљивошћу, да лицима са инвалидитетом и лицима са смањеном покретљивошћу обезбеди несметан улазак и излазак из воза, као и одговарајуће место у возу и/или додатне услуге чије је пружање потребно због инвалидитета или смањене покретљивости. Предметним законом је регулисано и право на накнаду штете у случају оштећења опреме коју користи особа са инвалидитетом или особа са смањеном покретљивошћу.

Закон о безбедности саобраћаја на путевима („Службени гласник РС”, бр. 41/09, 53/10, 101/11, 32/13 – УС, 55/14, 96/15 – др. закон, 9/16 – УС, 24/18, 41/18, 41/18 – др. закон, 87/18, 23/19, 128/20 – др. закон и 76/23)[[73]](#footnote-73) уређује издавање налепница за возила за особе са инвалидитетом.

Када је у питању медијско извештавање, Република Србија има сет закона о медијским сервисима: Закон о јавном информисању и медијима („Службени гласник РС”, број 92/23),[[74]](#footnote-74) Закон о електронским медијима („Службени гласник РС”, број 92/23)[[75]](#footnote-75) и Закон о јавним медијским сервисима („Службени гласник РС”, бр. 83/14, 103/15, 108/16, 161/20, 129/21, 142/22 и 92/23).[[76]](#footnote-76)

Закон о употреби знаковног језика („Службени гласник РС”, број 38/15)[[77]](#footnote-77) уређује употребу знаковног језика, односно право на учење знаковног језика и право на употребу услуге тумача за знаковни језик, начин употребе услуге тумача за знаковни језик, мере за подстицање примене и унапређење употребе знаковног језика кроз информисање и образовање на знаковном језику и друга питања од значаја за употребу знаковног језика.

Закон о спречавању дискриминације особа са инвалидитетом („Службени гласник РС”, бр. 33/06 и 13/16)[[78]](#footnote-78) је први антидискриминацијски пропис у региону, а након његовог доношења донет је и кровни Закон о забрани дискриминације („Службени гласник РС”, бр. 22/09 и 52/21).[[79]](#footnote-79)

Кривични законик Републике Србије („Службени гласник РС”, бр. 85/05, 88/05 – испр., 107/05 – испр., 72/09, 111/09, 121/12, 104/13, 108/14, 94/16 и 35/19) предвиђа кривичноправну заштиту особа са инвалидитетом (кривично дело Повреда равноправности из члана 128. КЗ и др.),[[80]](#footnote-80) док Законик о кривичном поступку Републике Србије („Службени гласник РС”, бр. 72/11, 101/11, 121/12, 32/13, 45/13, 55/14, 35/19, 27/21 – УС и 62/21 – УС) прописује процесна овлашћења особа са инвалидитетом током кривичног поступка (Заклетва сведока из члана 96. ЗКП и др.).[[81]](#footnote-81)

# 3. ОПИС ПОСТОЈЕЋЕГ СТАЊА

## 3.1. ОПИС СТАЊА НА ОСНОВУ ИНФОРМАЦИЈА ПРИКУПЉЕНИХ У КОНСУЛТАТИВНОМ ПРОЦЕСУ

У циљу сагледавања тренутног положаја и потреба особа са инвалидитетом у Републици Србији, а поштујући принципе Агенде 2030. односно „ЛНОБ” принцип, закључено је да је неопходно укључити представнике особа са инвалидитетом са локалног нивоа, јер фокус будућих политика и докумената управо мора бити квалитет живота особе са инвалидитетом у заједници која је њено природно окружење и приступачност односно доступност механизама за социјалну укљученост на локалном нивоу. Како би се задовољио принцип равномерне регионалне заступљености у смислу анализе потреба, одржане су четири фокус групе са представницима јединица локалне самоуправе, удружењима особа са инвалидитетом, удружењима родитеља деце са сметњама у развоју и другим заинтересованим странама, и то: 5. априла 2024. у Београду, 11. априла 2024. у Нишу, 17. априла 2024. у Крагујевцу и 22. априла 2024. у Новом Саду. Додатна фокус група са представницима агенција Уједињених нација, одржана је 25. априла 2024. у Београду.

На фокус групама су учествовали представници организација особа са инвалидитетом са територије града/округа у коме је организована фокус група, представници установа социјалне заштите са територије града/општине, представници органа јединица локалне самоуправе са територије читавог округа. Наведени градови су одабрани како би се постигла равномерна заступљеност и добиле информације / импути из свих региона Србије. У раду фокус група је учествовало преко 100 учесника.

Закључци и налази фокус група обезбедили су увид у актуелне и аутентичне потребе особа са инвалидитетом на локалном нивоу и омогућили увид у регионалне разлике или уједначеност положаја особа са инвалидитетом у Србији.

На основу прикупљених информација и добијених резултата могу се формулисати закључци који се односе на положај особа са инвалидитетом и деловање релевантних организација и установа:

-Локалне организације особа са инвалидитетом имају недовољне капацитете у погледу могућности заговарања и реализације активности са циљем унапређења положаја ОСИ која су базирана на концепту људских права;

-Постоји значајна територијална неравнотежа и неравномеран ниво развоја цивилног сектора и система подршке особама са инвалидитетом на територији Републике Србије, која утиче на неравномерну доступност услуга социјалне заштите и подршке, што последично може довести до присилних миграција лица са инвалидитетом или чак до институционализације;

-Постоји развијена свест свих заинтересованих страна о забрани дискриминације, међутим недовољно је јасан принцип гарантованих права, односно доживљава се да су права која уживају особе са инвалидитетом резултат предусретљивости, а не обавеза заједнице;

-Јединице локалне самоуправе немају довољан фокус у погледу питања који се односе на развој сервиса подршке у области социјалне заштите и области инклузије и интеграције. Најчешће нема службеног лица или службе којој су ти послови јасно делегирани;

-У оквиру покрета особа са инвалидитетом присутна је извесна подељеност и ривалитет као и фрагментација покрета, што у великој мери компензује постојање Националне организације особа са инвалидитетом, међутим недовољно за минимизирање таквих ефекта;

-Питање заштите права и унапређења положаја особа са инвалидитетом на националном нивоу је на прихватљивом нивоу, међутим на локалном нивоу ово питање углавном је и даље на маргинама деловања локалне самоуправе.

Кроз SWOT анализу која је урађена у односу на положај особа са инвалидитетом и положај покрета особа са инвалидитетом учесници фокус група су дефинисали снаге, слабости, прилике и претње и које су практично универзалне у свим испитаним регионима.

Табела 1. *SWOT анализа*

|  |  |
| --- | --- |
| *Снаге* | *Слабости* |
| -Бројност особа са инвалидитетом  -Број организација и удружења и традиција постојања  -Вештине да траже помоћ  -Породица као примарна подршка  -Повећан ниво свести самих ОСИ о правима  -Постојање финансијске подршке за рад организација ОСИ на нивоу локалне самоуправе и Сектора за ОСИ МРЗБСП  -Развој услуга повременог породичног смештаја  -Лични капацитети ОСИ  -Посвећени појединци  -Подршка институција инвалидском покрету и особама са инвалидитетом  -Хуманитарност друштва као традиционална вредност која се одржава  -Неформална подршка комшија, пријатеља непосредне заједнице | -Породица са неадекватним ставовима према инвалидитету или дисфункционална и исцрпљена примарна породица  -Недовољно познавање процедура за остваривање права  -Неадекватан приступ информацијама путем медија или других средстава јавног информисања  -Недовољан број хранитељских породица за хранитељство уз интензивну подршку (специјализовано хранитељство)  -Недовољна доступност услуга подршке у локалним заједницама ван великих градских центара  -Непостојање сервиса подршке за младе ОСИ које изађу из образовног система  -Непознавање потреба- не врши се адекватно мапирање потреба у заједници  -Недостатак мултисекторског приступа и мултисекторских сервиса  -Мали број услуга подршке и услуга социјалне заштите за ОСИ  -Недовољна активност и недостатак сарадње унутар цивилног сектора- организација ОСИ  -Фрагментираност унутар покрета ОСИ  -Недостатак услуга подршке за самостални живот  -Законски оквир који је неадекватан или нема пуну примену  -Недостатак конкурса за финансирање пилотирања иновативних програма и стандардних услуга |
| *Прилике* | *Претње* |
| -Могућности за развој сервиса подршке у локалној заједници  -Успостављање института неформалних неговатеља  -Даљи развој концепта когнитивне приступачности за особе са интелектуалним и менталним тешкоћама  -Међународни програми за унапређење капацитета организација ОСИ и положаја ОСИ  -Ратификована међународна правна акта која гарантују и предвиђају мере за бољи положај ОСИ  -Израда нове стратегије унапређења положаја ОСИ  -Могућност мултипликације примера добре праксе који постоје  -Развој волонтерских сервиса  -Пилотирање иновативних услуга  -Примена технолошких иновација и нових техничких решења  -Друштвено одговорно пословање  -Експертиза акумулирана у цивилном сектору | -Гашење и неодрживост појединих сервиса подршке  -Зависност развоја услуга на локалном нивоу од политичке воље појединаца  -Јачање нацизма у појединим друштвеним групама  -Предрасуде и негативни ставови о ОСИ  -Рестриктивна политика Министарства финансија при увођењу нових механизама подршке  -Недостатак подршке од стране МДУЛС  -Затвореност институција система за коришћење искустава и компетенција која постоје у цивилном сектору  -Ванредне ситуације које доводе до нарочите угрожености и изолације ОСИ |

Ради додатне анализе, током рада на фокус групама је примењена и PESTEL анализа, као алат који се користи у стратешкој анализи и који дефинише окружење кроз анализу скупа спољних фактора.

Табела 2. *Анализа Политичких, Економских, Социјалних, Правних, Технолошких и Еколошких фактора*

|  |  |
| --- | --- |
| PESTEL **анализа у односу на положај ОСИ у Решублици Србији** | |
| **ПОЛИТИЧКИ**  **ФАКТОРИ** | Декларативна подршка политичара  Активизам ОЦД као неопходан фактор утицаја на политички естаблишмент  Изборни циклуси као циклични периоди фокусирања на питања ОСИ  Неопходност учешћа ОСИ у политичком животу и јавним функцијама  Стабилност политичке структуре као основ континуитета у примени мера на националном нивоу  *Постоји декларативна подршка, али недовољно конкретне акције у многим случајевима,*  *Не препознаје се политички интерес улагања и сарадње са ОЦД које се баве особама са инвалидитетом,*  *Присутна је стабилност политичког система,*  *Недовољна могућност за утицај на доносиоце одлука,*  *Постоје поједини носиоци функција врло укључени и заинтересовани за питања ОСИ* |
| **СОЦИЈАЛНИ**  **ФАКТОРИ** | Локална заједница и локална самоуправа као носилац система подршке за особе са инвалидитетом  Питање права ОСИ на учешће у животу заједнице је декларативно постало подразумевано  Систем подршке у заједници је недовољно регионално уједначен и доступан  Разлика у капацитетима организација ОСИ на нивоу великих градских средина и мањих локалних самоуправа  Становништво које гравитира већим градским срединама утиче на додатно отежане услове ОСИ у малим локалним заједницама  *Смањена је стопа отворене дискриминације у социјалној средини,*  *Присутно је декларативно прихватање ОСИ као равноправних чланова друштва,*  *Недовољно сензибилисана заједница за суштинско укључивање ОСИ на равноправној основи,*  *Недостатак сервиса подршке у заједници,*  *Недостатак капацитета организација ОСИ за проактивно деловање и заговарање права* |
| **ЕКОНОМСКИ**  **ФАКТОРИ** | Ниски приходи и висока незапосленост ОСИ  Релативно ниска новчана давања по основу инвалидитета  Могућности привреде за развој политика друштвено одговорног пословања  Повећана општа стопа запослености која доприноси могућим увећањима фондова државе за особе са инвалидитетом  Рестриктивна политика Министарства финансија у погледу оснивања и развоја нових права за особе са инвалидитетом  *Сиромаштво заједнице особа са инвалидитетом,*  *Компликоване процедуре активирања новца из републичког буџета,*  *Недовољан број страних донатора и програма намењених развоју локалних капацитета,*  *Присутан тренд развоја и сарадње компанија са ОЦД у смислу друштвено одговорног пословања,*  *Недовољна средства за комплетно инфраструктурно прилагођавање у смислу приступачности* |
| **ЕКОЛОШКИ**  **ФАКТОРИ** | Препознавање потреба и права особа са инвалидитетом за уживање у природним ресурсима на једнак начин  Потребно је укључивање еколошких компоненти у програме за подршку особама са инвалидитетом  *У односу на особе са инвалидитетом неопходно је обезбедити приступачност просторима који имају одлике природних оаза како би могле боравити у истим и користити бенефите природних ресурса.*  *Особе са инвалидитетом осећају као и други грађани ефекте загађења, и недовољне бриге о животној средини, али су истима чак и више изложени услед често смањене мобилности и везаности за урбанију средину због потребе за доступним сервисима подршке* |
| **ПРАВНИ**  **ФАКТОРИ** | Позитивни законски прописи у области антидискриминације, социјалне заштите, запошљавања и удруживања омогућавају механизме интеграције ОСИ  Недостатак посебног Закона о организацијама ОСИ  Поједини закони имају одредбе супротне међународним конвенцијама  Недостатак подзаконских аката који обезбеђују примену закона у пракси  Недовољна сензитивност одређених прописа на питања ОСИ  Изостајање последица не примењивања законских одредби  Недовољно јединствен и сензитиван систем вештачења, процене радне способности и инвалидитета  *Поједина законска акта захтевају измене, постојећа неадекватна решења егзистирају преко 10 година, а нема јасне воље доносиоца одлука за измену, првенствено Закона о социјалној заштити и Породичног закона.*  *Потребно увести нове институте попут неформалног неговатеља, саветника за одлучивање.....*  *Неопходна разрада кроз подзаконска акта социјалног предузетништва као поља за запошљавање особа са инвалидитетом.*  *Неопходна измена и проширење Правилника о ближим условима и стандардима за пружање услуга социјалне заштите, како би се стандардизовао нови сет услуга.* |
| **ТЕХНОЛОШКИ ФАКТОРИ** | Недовољно је искоришћена примена модерних технологија у подршци особама са инвалидитетом  Недовољна је информатичка и технолошка писменост особа са инвалидитетом  *Постоји значајан ресурс за економичне системе подршке кроз употребу технолошких иновација које обезбеђују подршку, комуникацију, информисање и приступ различитим институцијама и правима а на начин који би могао бити прилагођен особама са инвалидитетом.*  *Постоји могућност развоја специфичних технолошких решења управо намењених особама са инвалидитетом.* |

Кроз групну дискусију и брејнсторминг учесници фокус група су дефинисали кључне изазове који су утицали на спор процес остваривања мера и активности на потпуној интеграцији и равноправности особа са инвалидитетом. Изазове можемо поделити на следеће категорије:

**Изазови унутар покрета особа са инвалидитетом:** недовољна активност организација и особа са инвалидитетом као појединаца, специфичности појединих група особа са инвалидитетом, уверење да постоји немогућност самозаступања особа са интелектуалним или менталним тешкоћама, недовољна економска самосталност и образовни ниво особа са инвалидитетом, недовољна мотивисаност особа са инвалидитетом за учлањене у организације, нејединство у оквиру покрета особа са инвалидитетом.

**Изазови везани за доносиоце одлука и институције:** недовољно јасне надлежности различитих органа и нивоа власти, недостатак система подршке негујућој породици, недирективне и нејасне, неконкретне мере претходног стратешког документа, непостојање анализе потреба особа са инвалидитетом, регионална неуједначеност система подршке и укључивања, непостојање праћења корисника који добијају подршку, недостатак финансијских средстава, неразвијена међусекторска сарадња, недостатак сервиса у приградским општинама већих градских центара, нерегулисан појам социоздравствених услуга, недостатак услуга за младе са инвалидитетом и особе са первазивним развојним поремећајима.

**Изазови условљени ставовима заједнице:** предрасуде о особама са инвалидитетом и „посебним потребама” које имају, незнање о потребама и непоштовање јединке са инвалидитетом као личности, невидљивост појединих групација особа са инвалидитетом за заједницу, нерационална употреба фондова, сензационалистичко информисање о особама са инвалидитетом.

**Као кључна права која су до сада потпуно занемарена, услед решавања „горућих**” **питања за укљученост издвојено је следеће:**

**-** Право на брак, сексуалност и родитељство особа са инвалидитетом и адекватни механизми едукације и подршке;

- Приступ упражњавању вере, прилагођеност верских објеката и материјала за различите категорије особа са инвалидитетом;

- Когнитивна приступачност као непрепозната категорија приступачности за особе са менталним и интелектуалним тешкоћама;

- Недовољна приступачност информацијама, пре свега когнитивна;

- Право на радно ангажовање особа тешкоће и препреке потпуне или вишеструке, односно лице се не може запослити или одржати запослење ни под општим ни под посебним условима или особе формално лишене радне способности;

- Право на спорт и рекреацију у инклузивним програмима;

- Право на равноправно уживање у туристичкој понуди;

- Право на прилагођену заштиту менталног и репродуктивног здравља;

- **Ограничени приступ образовним профилима у средњим школама због прописаних здравствених услова;**

- Право на високо образовање и механизме подршке у приступу истом;

- Права лица са инвалидитетом на издржавању заводских санкција.

У односу на потребе особа са инвалидитетом и будуће активности које су од стратешког значаја за положај особа са инвалидитетом, учесници фокус група предвиђају следеће кључне активности и мере подршке:

|  |  |
| --- | --- |
| -Унапредити и извршити процену ефеката рада Интерресорних комисија  -Увести институт неформалног неговатеља за особе са инвалидитетом  -Обезбедити у прописима о раду уз могућност скраћеног радног времена за неговатеље родитеље ОСИ и фонд за обезбеђивање пуне зараде, а не пропорционалне времену на раду  -Спроводити континуиране активности на одржавању квалитета „специјалног” образовања за децу са сметњама у развоју и инвалидитетом уз инклузивно образовање  -Обезбедити да све врсте инвалидитета буду једнако видљиве и једнако подржане  -У планирању и реализацији стручног оспособљавања умрежити и обезбедити синергију активности школа и послодаваца | -Развити моделе за подршку и едукацију породица особа са инвалидитетом  -Обезбедити услуге транзиције и подршке младим особама са инвалидитетом након завршетка школовања  -Обезбедити социоздравствене услуге за ОСИ  -Унапредити приступачност вишем, високом и средњем образовању  -Ојачати услуге саветодавног и терапијског рада за ОСИ и породице у локалној заједници  Формирати базе података о броју и потребама особа са инвалидитетом  -Ојачати капацитете организација ОСИ како би имали већи друштвени и политички утицај  -Унапредити начин информисања јавности о питањима ОСИ  -Наставити даље унапређење инклузивног образовања |

Последња у низу фокус група одржана је са агенцијама УН у Србији 25. априла 2024. године, јер се сматра да су управо њени представници специфичне заинтересоване стране у процесу израде Стратегије, пре свега са аспекта имплементације међународних пракси и политика у Србији.

Заједнички закључак учесника фокус групе је да су циљеви и мере у претходном документу били врло уопштени и тешко мерљиви, односно да нису дефинисани у складу са СМАРТ методологијом формирања циљева активности и мера, те да је у наредном планском документу неопходно избећи овакве замке.

Такође посебан акценат је стављен на следећа отворена питања и проблеме на које треба да се реферише наредни стратешки документ:

- Лишење пословне способности, односно укидање овог института породичноправне заштите и следствено томе дефинисање и успостављање института саветника за одлучивање.

- Следеће кључно питање које треба да обухвати Стратегија је запошљавање особа са инвалидитетом под посебним условима и улога радних центара и предузећа за професионалну рехабилитацију и запошљавање особа са инвалидитетом.

- Треће кључно питање коме треба посветити пажњу у будућем стратешком документу је наставак развоја концепта инклузивног образовања и доступности подршке породици на што ранијем узрасту.

Током састанка представници УН су се сложили да је посебну пажњу потребно посветити вишеструко угроженим групама особа са инвалидитетом поштујући принцип ЛНОБ Агенде 2030, као и да је потребно системски унапредити положај организација особа са инвалидитетом у смислу јачања њиховог капацитета и унапређења организационе структуре како би се постигао већи степен проактивности и укључености организација у промовисање и заступање права особа са инвалидитетом. Такође, потребно је подстаћи и јачање удружења родитеља деце са сметњама у развоју како би били активни и релевантни саговорници у развијању и креирању инклузивних услуга и друштва.

## 3.2. ОПИС СТАЊА НА ОСНОВУ АНАЛИЗЕ ПОДАТАКА ЗВАНИЧНИХ ИНСТИТУЦИЈА

Један од кључних налаза, назначен на свим одржаним консултативним састанцима на којим су учествовали представници релевантних институција за спровођење мера и активности из претходне стратегије и акционих планова, као и за праћење и контролу њихове реализације, је да треба избегавати формулације мера и циљева одредницама: у потпуности, у целости, које су нереалне за реализацију у шестогодишњем периоду и доводе до тога да иако је остварен одређени ефекат мере у смислу напретка у приказу одређеног показатеља, нпр. приступачност формулација „сви објекти ће бити потпуно приступачни” доводи до тога да циљ не може бити остварен. Такође, формулације које су недовољно јасне и мерљиве попут : „унапредиће се, повећаће се, учиниће се бољим” су неадекватне, јер не може да се изврши јасна и мерљива компарација у односу на базне вредности и постојеће стање.

На основу резултата одржаних радних састанака, произашли су следећи налази и препоруке за унапређење положаја особа са инвалидитетом:

- У односу на мере запошљавања особа са инвалидитетом на отвореном тржишту као и мере активне политике запошљавања констатује се да су програми прилагођавања радног места за особе са инвалидитетом и подршке радног асистента у великој мери наишли на интересовање послодаваца, међутим потребно је повећати средства финансијске подршке, јер интересовање послодаваца расте у складу са повећањем расположивих средстава;

-Запошљавање у предузећима за професионалну рехабилитацију и запошљавање особа са инвалидитетом дало је жељене ефекте у смислу континуираног оснивања ових посебних облика запошљавања особа са инвалидитетом и новог запошљавања. Такође, економска функција ових привредних друштава подразумева пословање на тржишном принципу док се социјална функција везује за спровођење професионалне и радне рехабилитације и интеграције особа са инвалидитетом. С тим у вези активно деловање стучних радника (члан 36. став 2. тачка 4. Закона) неопходно је за развој обе функције те је потребно спровести анализу рада стручних радника у предузећима за професионалну рехабилитацију и запошљавање особа са инвалидитетом ради унапређења делотворности метода и техника стручног рада са особама са инвалидитетом, унапређења програма интеграције на радном месту за особе са инвалидитетом и јачања капацитета стручних служби у овим предузећима. Потребно је анализирати узроке и могуће аспекте за унапређење и оснаживање постојеће улоге предузећа и развити нове улоге ових ресурса у области професионалне рехабилитације и радно социјалне интеграције особа са инвалидитетом;

- Континуирана подршка предузећима за професионалну рехабилитацију и запошљавање особа са инвалидитетом, у складу са чл. 40. и 41. Закона о професионалној рехабилитацији и запошљавању особа са инвалидитетом, доприноси одржању запослења особа са инвалидитетом и конкурентности ових привредних друштава, тако да је утицај додељене државне помоћи значајан, али постоји потреба за додатном подршком у циљу:

- јачања производних и услужних капацитета и побољшања услова рада у овим предузећима,

- новог запошљавања особа са инвалидитетом,

- стварања услова за развој нових и унапређење постојећих програма обука за особе са инвалидитетом.

- Укључивањем у мере активне политике запошљавања, нарочито јавне радове, које су ограниченог временског трајања особе са инвалидитетом губе право на новчана давања из система социјалне заштите, попут НСП у продуженом периоду у односу на период рада, што делује демотивишуће на укључивање у овакве мере и не доприноси смањењу сиромаштва особа са инвалидитетом. Ови програми нису адекватно одговорили на потребе запошљавања, јер није дошло до континуираног ефекта мере;

- Неопходно је изменити систем вештачења у односу на инвалидитет и радну способност и увести јединствен орган вештачења;

- Прилив средстава у фонд за за запошљавање особа са инвалидитетом по основу уплата послодаваца као начина извршења обавезе која се односи на запошљавање особа са инвалидитетом непропорционалан је средствима која се стављају на располагање Националној служби запошљавања и Сектору за заштиту особа са инвалидитетом, односно утрошак средстава која су по том основу прикупљена је нетранспарентан и не подржава реализацију мера за унапређење запошљивости особа са инвалидитетом на адекватан начин;

Контролу извршења обавезе запошљавања особа са инвалидитетом и наплате износа од 50% просечне зараде, која садржи и порез и доприносе који се плаћају из зараде, по запосленом у Републици, врши Пореска управа у складу са прописима којима се уређују порески поступак и пореска администрација. Неопходно је анализирати у наредном периоду прилив средстава у буџет по основу ове обавезе, а чију контролу врши Пореска управа Министарства финансија.

Табела 3. *Опредељени износ средстава према подацима Сектора за заштиту особа са инвалидитетом*

|  |  |  |
| --- | --- | --- |
| Година | Опредељено | Утрошено |
| 2017. | 700,000,000.00 | 695,936,913.99 |
| 2018. | 700,000,000.00 | 699,813,794.90 |
| 2019. | 700,000,000.00 | 699,541,642.79 |
| 2020. | 450,000,000.00 | 449,972,384.69 |
| 2021. | 645,000,000.00 | 644,855,644.53 |
| 2022. | 625,000,000.00 | 624,829,731.09 |
| 2023. | 705,000,000.00 | 704,626,867.35 |

Извор: МРЗБСП - Сектор за заштиту особа са инвалидитетом

- Потребно је изврши анализу реализације прикупљања и распоређивања средстава добијених по основу уплата послодаваца као начина извршења обавезе због незапошљавања особа са инвалидитетом;

-У односу на учешће особа са инвалидитетом у културном животу и даље је доминантна неприступачност установа културе у значајној мери и то не само архитектонска, већ и комуникацијска и когнитивна неприступачност садржаја и објеката;

- Медијско извештавање о особама са инвалидитетом је и даље сензационалистичко или ситуационо везано само за датуме који су везани за светске дане обележавања права особа са инвалидитетом;

-У конкурсима за финансирање у области информисања посебно се стимулишу програми који су препознали и подстичу информисање на прилагођен начин особама са инвалидитетом. То би могао бити модел који се примењује у другим ресорима ради подстицања свести о потреби сензитивизације свих друштвених субјеката за потребе особа са инвалидитетом;

- У области спорта, у протеклом периоду, спортски објекти су у значајној мери прилагођени да буду приступачни особама са инвалидитетом, али је неопходно извршити обуку спортских тренера за рад са особама са инвалидитетом како би спортски и рекреативни програми у што већој мери били инклузивни;

- У кривичном законику, у категорију злочина из мржње унета је категорија злочин против особе са инвалидитетом. Приступање процесу од саме физичке или технолошке приступачности до технике и прилагођавања при узимању исказа и самог вођења процеса на комуникацијски и когнитивно прилагођен начин је обезбеђено. Међутим, потребно је испитати услове за издржавање казни особа са инвалидитетом, односно прилагођеност установа у систему за извршење заводских санкција;

- Особа са инвалидитетом, осим што може бити жртва насиља, може бити и починилац, због чега је потребно обезбедити протоколе и потребна прилагођавања у поступању у обе ситуације;

- У области инклузивног образовања постоје мере подршке које су интензивне на нивоу основношколског образовања, али је неопходно развити мере подршке у смислу бесплатних уџбеника, школовања, путовања и сл. на нивоу средњошколског образовања;

- Потребно је обезбедити систем подршке за упис и похађање образовних програма на нивоу високог образовања за особе са инвалидитетом у интензивнијој мери;

- У циљу обезбеђивања додатне подршке у образовању препоручује се ослонац на развој волонтерских сервиса подршке;

- Кампање за антидискриминацију и заступање права особа са инвалидитетом треба усмерити и на локални ниво и прилагодити специфичностима заједнице у којој се спроводе;

- Неопходно је постојање националних кампања за уклањање баријера и инклузију ОСИ;

- Иако постоји обученост припадника Сектора за ванредне ситуације за приступ, комуникацију и рад са особама са инвалидитетом у ванредним ситуацијама потребно је ка особама са инвалидитетом усмерити потребне информације о мерама које Сектор предузима, како би се развио осећај сигурности и смањио страх од негативних исхода у ванредним ситуацијама услед инвалидитета;

- Став Сектора за социјалну заштиту у саставу МРЗБСП је да постоји обезбеђен плурализам пружалаца услуга, али је потребан даљи развој услуга на локалном нивоу, што је потребно додатно разрадити планираном стратегијом социјалне заштите;

- Потребно је развити радне центре за радно ангажовање особа са инвалидитетом у складу са важећим одредбама Закона о социјалној заштити и Закона о професионалној рехабилитацији и запошљавању особа са инвалидитетом;

- Неопходно је започети поступак измена и допуна Закона о социјалној заштити, како би се утврдио минимални пакет услуга подршке по јединици локалне самоуправе у односу на особе са инвалидитетом, као и успостављање социо-здравствених услуга;

- Потребно је континуирано радити на едукацији и сензибилизацији службених лица свих релевантних органа и институција на тему приступачности за особе са инвалидитетом, како архитектонске, тако и комуникацијске, технолошке и когнитивне приступачности.

Сумирајући закључке са радних састанака са ресорним министарствима и институцијама, може се закључити да постоје одређени помаци у односу на положај и укљученост особа са инвалидитетом у односу на период од пре пет година, међутим и даље су присутне тешкоће и неједнаки услови које утичу на остваривање елементарних људских права, попут измене законског решења о институту лишења пословне способности, прилагођавања здравственог система специфичним потребама особа са инвалидитетом у комуникацији и пружању услуга, нарочито особа са интелектуалним и менталним тешкоћама, и первазивним сметњама. Препознат је напредак у сфери образовања и питање видљивости, умрежавања и подршке организацијама особа са инвалидитетом.

Систем социјалне заштите у наредном периоду треба учинити приступачнијим за особе са инвалидитетом, развијати услуге социјалне заштите на локалном нивоу, регионално уједначити доступност услуга и инсистирати на њиховом проширењу и унапређењу на локалном нивоу.

## 3.3. ОСТВАРЕНОСТ ЦИЉЕВА ПРЕТХОДНЕ СТРАТЕГИЈЕ

Преглед положаја особа са инвалидитетом у вези са остваривањем различитих права и достизањем циљева, као и остварених мера и активности утврђених Стратегијом унапређења положаја особа са инвалидитетом у Републици Србији за период од 2020. до 2024. године, са подацима из различитих области, анализом правног оквира и закључцима о потребним корацима у будућности, дати су у анализама ефеката актуелне Стратегије (Ex-post и Ex-ante анализе), као и у наративним извештајима о реализованим акционим плановима. Када су у питању подаци из акционих планова, треба нагласити да су анализе извршена на основу доступних података из наративних извештаја о реализованим акционим плановима важеће Стратегије закључно са прикупљеним подацима до 2023. године. Иако је анализом података утврђено да постоје значајни помаци у достизању циљева, као и остварености мера и активности, и даље постоји значајан број мера и/или активности који није реализован, односно остварен.

У циљу бољег сагледавања потребе предузимања даљих корака, у наставку је дат кратак преглед стања у појединим областима.

Положај особа са инвалидитетом условљен је системом образовања и васпитања који треба да обезбеди за сву децу и ученике једнако право и доступност образовања и васпитања без дискриминације и издвајања по основу сметњи у развоју и инвалидитета. Према подацима из Националног извештаја о инклузивном образовању у Републици Србији за период од 2019. до 2021. године,[[82]](#footnote-82) током 2021. године 6.5% деце није било укључено у систем обавезног образовања, а стопа завршавања основне школе се смањује, тако да 2021. године 4% ученика није завршило основну школу или је одустало од школовања. Број и удео ученика који се школује по ИОП1 у основним школама се у 2021. години повећао за 555 у односу на 2019. годину, а удео ученика благо расте у односу на претходни извештајни период (2018. године удео ученика који се школовао по ИОП1 био је 1.54%, а 2021. године 1.74%). Удео ученика који се школује на основу ИОП1 значајно је већи (око 60%) у односу на ученице (40%), а слична је ситуација и код удела дечака и девојчица који се школују по ИОП2. Удео ученика који се школују на основу ИОП2 је 2020. и 2021. године износио 1.06% и показује тренд раста у односу на 2019. годину (0.95%).[[83]](#footnote-83) У школској 2021/2022. години број ученика основношколског узраста који похађају наставу у школама за образовање деце са сметњама у развоју и инвалидитетом био је 1075, школске 2022/2023. 1208, а 2023/2024. године 1242.[[84]](#footnote-84) Обухват деце средњим образовањем је испод 90%, а нето стопа обухвата показује тенденцију пада за 2.5 процентна поена 2021. године у односу на 2019. годину, док током 2021. године и други важни показатељи показују тренд смањења (смањене су стопа завршавања СШ и стопа преласка из ОШ у СШ).[[85]](#footnote-85) И даље је присутан недостатак педагошких асистената за ученике са сметњама у развоју, те је потребно појачати напоре у циљу даље подршке укључивању деце са сметњама у развоју и инвалидитетом у образовање и системски и континуирано предузимати мере и активности. Треба се придржавати принципа најбољег интереса детета приликом доношења одлуке о укључивању у образовање и избора школе, а посебну пажњу треба усмерити на обухват деце која су у установама социјалне заштите и укљученост деце са вишеструким сметњама у систем образовања. Важно је успоставити системске начине сарадње на локалном нивоу који могу да омогуће адекватну транзицију деце у систем средњег образовања.[[86]](#footnote-86)

У односу на мере запошљавања особа са инвалидитетом на отвореном тржишту, као и мере активне политике запошљавања за особе са инвалидитетом које се запошљавају под посебним условима утврђено је да су програми прилагођавања радног места за ОСИ и подршке радног асистента у великој мери наишли на интересовање послодаваца, али да је потребно повећати фонд средстава јер је интересовање послодаваца веће у односу на расположива средства. У односу на претходне четири године, у програм прилагођавања радног места за ОСИ било је укључено 22 ОСИ у 2020. години;[[87]](#footnote-87) 21 ОСИ (33.3% жена) у 2021. години;[[88]](#footnote-88) 28 ОСИ (32.1% жена) у 2022. години;[[89]](#footnote-89) и 35 ОСИ (45.7% жена) у 2023.[[90]](#footnote-90) Мера пружања стручне подршке новозапосленој особи са инвалидитетом – радна асистенција је у 2020. години реализована за 27 ОСИ;[[91]](#footnote-91) у 2021. години за 32 ОСИ (31.2% жена);[[92]](#footnote-92) у 2022. години за 40 ОСИ (25% жена);[[93]](#footnote-93) док је у 2023. години реализована за 60 ОСИ (46.7% жена).[[94]](#footnote-94) Када су у питању јавни радови приметан је следећи тренд по годинама: у 2020. години на јавним радовима биле су ангажоване 1032 незапослене особе са инвалидитетом, при чему су 509 незапослених особа са инвалидитетом жене (49.3%), док 298 припада категорији дугорочно незапослених (28.9%);[[95]](#footnote-95) у 2021. години на јавним радовима ангажовано је 800 особа са инвалидитетом, при чему је 385 особа са инвалидитетом било женског пола (48.1%), док 227 лица посао тражи дуже од 12 месеци (28.4%);[[96]](#footnote-96) у 2022. години на јавним радовима ангажоване су 954 особе са инвалидитетом и од укупног броја укључених, 474 особе са инвалидитетом су жене (49.7%), док 299 лица посао тражи дуже од 12 месеци (31.3%);[[97]](#footnote-97) у 2023. години на јавним радовима ангажовано је 819 особа са инвалидитетом, 399 особа са инвалидитетом су жене (48.7%), док 213 лица посао тражи дуже од 12 месеци (26.%).[[98]](#footnote-98)

Према подацима Министарства за рад, запошљавање, борачка и социјална питања нова предузећа за професионалну рехабилитацију и запошљавање особа са инвалидитетом се континуирано оснивају из године у годину, па је рецимо у периоду од 2019. године закључно са 2023. годином дозволу за обављање делатности добило 12 нових предузећа.[[99]](#footnote-99) Спровођење мера и активности професионалне рехабилитације особа са инвалидитетом у предузећима за професионалну рехабилитацију и запошљавање особа са инвалидитетом у циљу радног оспособљавања и интеграције особа са инвалидитетом на отворено тржиште рада није реализовано значајним обухватом особа са инвалидитетом, присутна је неискоришћеност ресурса ових предузећа као носилаца послова професионалне рехабилитације особа са инвалидитетом, па је потребно анализирати узроке и могуће аспекте за унапређење ове улоге предузећа. Планирано је спровођење анализе поступка издавања одобрења за спровођење мера и активности професионалне рехабилитације ради усклађивања са прописима из области образовања одраслих која уређују статус јавно признатог организатора активности образовања одраслих (ЈПОА). Ово је предвиђено Акционим планом за период од 2024. до 2026. године за спровођење Стратегије запошљавања у Републици Србији за период од 2021. до 2026. године.[[100]](#footnote-100) Континуирана подршка предузећима за професионалну рехабилитацију и запошљавање особа са инвалидитетом, у складу са чл. 40. и 41. Закона о професионалној рехабилитацији и запошљавању особа са инвалидитетом („Службени гласник РС”, бр. 36/09, 32/13 и 14/22 – др. закон),[[101]](#footnote-101) допринела је одржању запослења особа са инвалидитетом и конкурентности ових привредних друштава, односно утицај додељене државне помоћи је значајан (нпр. опредељена средства за 2020. годину износе 450,000,000.00, за 2021. 645,000,000.00, за 2022. 625,000,000.00, а за 2023. годину 705,000,000.00 динара),[[102]](#footnote-102) али постоји потреба за додатном подршком у циљу: јачања производних и услужних капацитета и побољшања услова рада у овим предузећима; новог запошљавања особа са инвалидитетом и стварања услова за развој нових и унапређење постојећих програма обука за особе са инвалидитетом.[[103]](#footnote-103)

Прилив средстава на уплатни рачун буџета Републике Србије, од уплата послодаваца који обавезу запошљавања ОСИ извршавају на начин и у висини износа утврђеног сагласно члану 26. Закона о професионалној рехабилитацији и запошљавању особа са инвалидитетом („Службени гласник РС”, бр. 36/09, 32/13 и 14/22 – др. закон)[[104]](#footnote-104) је непропорционалан средствима која се стављају на располагање Националној служби за запошљавање (НСЗ) и Сектору за заштиту ОСИ,[[105]](#footnote-105) односно утрошак средстава која су по овом основу прикупљена је нетранспарентан и не подржава реализацију мера за унапређење запошљивости ОСИ на адекватан начин.

Систем социјалне заштите препознаје права која се, пре свега, односе на материјалну и правну подршку, као и услуге које кроз програме и практичну подршку особама са инвалидитетом омогућавају интеграцију, задовољење животних потреба и самосталан живот. Законом о социјалној заштити („Службени гласник РС”, бр. 24/11 и 117/22)[[106]](#footnote-106) велики део надлежности у пружању услуга социјалне заштите спуштен је у надлежност јединице локалне самоуправе, иако је нормативно тај систем јединствено уређен на нивоу Републике Србије. Децентрализација услуга омогућила је да се потребе задовоље управо на месту где особа са инвалидитетом живи и уједно омогућила локалној самоуправи да буде респонзивна на потребе својих грађана у пуној мери, а у складу са потребама које су карактеристичне за сваку заједницу. У 2022. години евидентирано је 313 лиценцираних пружалаца услуга социјалне заштите. Број лиценцираних пружалаца је у порасту, па је тако од једног лиценцираног пружаоца у 2013. години порастао на 313 пружалаца у 2022. години, од чега су 83.4% активни пружаоци услуга социјалне заштите. Процес лиценцирања најинтензивнији је у групи дневних услуга у заједници, док у погледу осталих група услуга није забележен значајнији пораст броја лиценцираних пружалаца. Када је реч о распрострањености појединачних услуга, у периоду од 2017 – 2022. године уочене су значајне разлике и наставак тренда неуједначене и слабе распрострањености услуга.Тренд раста услуге помоћ у кући је настављен у 2022. години, као најраспрострањеније услуге у Србији, која је присутна у 135 или 83.9% општина. Услуга лични пратилац присутна је у 108 или 67.1% локалних самоуправа, дневни боравак за особе са инвалидитетом у 55 или 34.2% локалних самоуправа. Изузев услуге персоналног асистента, која је присутне у 26 или 16.1% локалних самоуправа, остале услуге су присутне у мање од шест локалних самоуправа, док су четири услуге присутне у само једној локалној самоуправи у Србији. Последица њихове слабе распрострањености је недовољан плурализам услуга на локалном нивоу, односно непостојање више различитих услуга у непосредном окружењу корисника у локалној заједници које одговарају на различите потребе и омогућавају остваривање потребног оквира подршкекориснику у систему социјалне заштите. У 2022. години у 109 или 67.7% локалних самоуправа присутне су две или више услуга, а у само 25 локалних самоуправа може се говорити о плурализму услуга, односно присуству више од четири услуге намењене грађанима. Ситуација је слична и када је реч о плурализму пружалаца услуга, јер су они углавном монополисти у својим заједницама. Највећи број услуга континуирано има Крагујевац (осам услуга), затим Ниш, који од 2022. године има осам услуга које пружају лиценцирани пружаоци. Од београдских општина, само на територији општина Звездара и Савски венац има шест услуга лиценцираних пружалаца, док по пет услуга имају територијално Нови Београд, Палилула и Вождовац. Градови Панчево, Нови Сад, Шабац, Лесковац, Смедерево и Врање, такође, имају по пет услуга лиценцираних пружалаца. Тренд пораста броја корисника је забележен код већине услуга, изузев када је реч о услугама становање уз подршку, прихватилишта за одрасле и старије и прихватилишта за жртве насиља. Највећи пораст броја корисника регистрован је међу корисницима услуге лични пратилац детета, који је у периоду 2016 – 2022. године порастао за 749.2%, што је последица значајног пораста броја пружалаца ове услуге.[[107]](#footnote-107) У 2022. години евидентирано је укупно 135 лиценцираних пружалаца услуге помоћ у кући, од којих је 104 или 77% пружало услугу (активни пружаоци). У периоду 2016 – 2022. године број лиценцираних пружалаца се повећао за 229.3%, док је број активних пружалаца у истом периоду повећан за 166,7%. Од укупног броја лиценцираних пружалаца услуга у 2022. години, 33.3% припада јавном, а 66.7% општем сектору. У односу на статус оснивача, 47.4% пружаоца услуга су удружења грађана, 22.2% локалне самоуправе, док је 19.3% привредних друштава. Када је реч о овој услузи, удео установа чији је оснивач Република Србија или АП Војводина је најнижи и износи 6.7%, односно 4.4%. У 2022. години код 12.392 или 75.2% корисника ове услуге дијагностификовани су следећи типови инвалидитета: вишеструки инвалидитет код 30.2%, телесни 21.2%, сензорни 7.5%, менталне тешкоће 6.4%, интелектуалне тешкоће 4%, первазивни развојни поремећаји 0.5%, а за чак 30.2% корисника није евидентиран тип инвалидитета.[[108]](#footnote-108) Укупно 50 лиценцираних пружалаца услуге лични пратилац детета, од којих су 39 били активни пружаоци евидентирано је у 2022. години. Број пружалаца услуге лични пратилац детета у овој години порастао је за 8% у односу на 2016. годину. У 108 локалних самоуправа била је присутна услуга лични пратилац детета, што представља повећање од 13.7% у односу на 95 локалних самоуправа у 2021. години. Удео локалних самоуправа у којима се пружа услуга лични пратилац детета у укупном броју локалних самоуправа у Републици Србији je 67.1%, a од 108 локалних самоуправа у којима се пружала услуга лични пратилац детета, у 42 или 38.8% локалних самоуправа услуга је била доступна свих 12 месеци. Услуга лични пратилац детета, у 2022. години, била је доступна за 3.057 корисника, при чему је број корисника у континуираном порасту.[[109]](#footnote-109) Од укупно 65 лиценцираних пружалаца услуге дневни боравак за децу и младе са сметњама у развоју и особе са инвалидитетом, 61 пружалац је активно пружао услугу у 2022. години. Три пружаоца као разлог непружања услуге наводе недостатак финансијских средстава, док један пружалац није обновио лиценцу у текућој години. Од 65 пружалаца услуге са важећом лиценцом у 2022. години, 36 или 52.2% припада јавном, а 33 или 47.8% општем сектору: локална самоуправа је оснивач 34 пружаоца, удружења грађана 32, док су АП Војводина и Република основале по једног пружаоца. Услуга дневни боравак за особе са инвалидитетом присутна је у свим регионима, осим у АП Косово и Метохија. Услуга је најраспрострањенија у региону Београда (у 10 од укупно 17 градских општина, односно у 58.8%), док је најмања распрострањеност услуге је забележена у региону Јужне и Источне Србије (услуга се пружала у 13 од укупно 47 локалних самоуправа односно у 25.5%). Просечна стопа обухвата услугом дневни боравак за особе са инвалидитетом износила је 24.8%, што је изнад републичког просека који у периоду 2016. до 2022. године износи 19,2%. Услуга је најдоступнија младима, чија стопа обухвата износи 57.9%, затим одраслом становништву са стопом обухвата 26.8% и деци са 21.8%. Најмања је стопа обухвата старијих особа (преко 65 година старости) и износи 2.13%. Локалне самоуправе у Републици Србији са највишом стопом обухвата су: Ивањица, Србобран, Александровац, Варварин и Брус, док су локалне самоуправе са најмањом стопом обухвата: Ниш, Врање, Крагујевац и Нови Сад. У 2022. години, услугу дневног боравка за особе са инвалидитетом користило је укупно 1.681 корисника, што је у односу на 2016. годину пораст од 189.3%. Најзаступљенији су одрасли корисници – 58.8%, затим млади – 22.5%, деца – 16.5%, а најмање су заступљени старији корисници – 2.1%. У односу на полну структуру, заступљеније су особе мушког пола са 59.8%. У односу на тип инвалидитета, најзаступљенији су корисници са вишеструким сметњама са 39.5%, потом корисници са интелектуалним сметњама са 33.8%, а удео корисника без утврђене сметње или инвалидитета износи 1.1%. Од укупног броја деце, 22% су деца основношколског узраста и 18.1% деце средњошколског узраста који нису укључени у образовни систем. Од корисника укључених у образовни систем специјалну основну школу похађало је 26.3% деце, док је специјалну средњу школу похађало 12% деце. Од 1.403 пунолетна корисника услуге, највећи број – 35.1% чине корисници којима је одузета радна способност, 30% корисника је незапослено, 9.1% корисника је запослено, 6.4% су корисници пензије, док за 19.3% корисника није било података о радном статусу.[[110]](#footnote-110) Услугу предах смештај пружала су три лиценцирана пружаоца у 2022. години (два пружаоца су из јавног сектора и њихов оснивач је локална самоуправа, док је трећи из општег сектора, организација цивилног друштва). Услуга је пружана у Београду, Шапцу и Нишу и користило је 186 корисника. У полној структури преовлађују мушки корисници са просечних 66.7%, док је 40.3% корисника са интелектуалним, а 35.5% са вишеструким инвалидитетом.[[111]](#footnote-111) У оквиру услуга подршке за самосталан живот, лиценцирани пружаоци услуга су пружали услуге персоналне асистенције и становања уз подршку. Лиценцу за пружање услуге персоналне асистенције, у 2022. години, имао је 21 пружалац, а 18 или 85.7% пружалаца је активно пружало услугу. Број пружалаца услуге је у периоду од седам година порастао за 162.5%. Пружаоци услуге персонални асистент су у 90.5% случајева из општег сектора чији су оснивачи већином удружења грађана. Континуитет у пружању услуге, током целе године, обезбедило је 16 пружалаца. У току 2022. године услуга персоналне асистенције је у 26 или 16.2% локалних самоуправа (две локалне самоуправе мање него 2021. године). Број корисника услуге персонални асистент континуирано расте. У 2022. години пружаоци су имали 375 корисника у току године, а стопа обухвата је 6.83%. У старосној структури доминирају одрасли са 77.6% док је полна структура уједначена у свим старосним категоријама. Према основу по којем се користила услуга, доминира ангажовање корисника у раду удружења грађана и организацијама цивилног друштва са уделом од 52%. Највећи број корисника услуге персонални асистент је старости од 26 до 65 година (77.6%), при чему је најчешће реч о корисницима са доминантно телесним инвалидитетом (69.1%). У 2022. години, евидентирано је седам лиценцираних пружалаца услуге становање уз подршку: при чему су била четири пружаоца услуге за особе са инвалидитетом, два пружаоца услуге за младе који се осамостаљују и један пружалац услуге за жртве трговине људима. Нису уочене битније промене у пружању услуге становање уз подршку, односно ова услуга је и даље међу најслабије развијеним услугама. Од укупно седам лиценцираних пружалаца, у 2022. години услуге је активно пружало пет пружалаца: три пружаоца услуге за особе са инвалидитетом (ОСИ), један пружалац услуге за младе који се осамостаљују и један пружалац услуге за жртве трговине људима. Услуга се пружа у пет локалних самоуправа у Србији: становање уз подршку за ОСИ у три локалне самоуправе (Кула, Панчево и Шабац), становање уз подршку за жртве трговине људима у једној београдској општини, а у Шапцу становање уз подршку за младе који се осамостаљују. Три пружаоца услуге имају лиценцу издату на шест година. Само један пружалац је из јавног сектора, док су остали из општег сектора (удружења грађана). У 2022. години услугу је користило укупно 28 корисника, односно 22 корисника услуге становање уз подршку за особе са инвалидитетом, једна корисница услуге становање уз подршку за младе који се осамостаљују и пет корисница услуге становање уз подршку за жртве трговине људима.[[112]](#footnote-112) У периоду од 2013. до 2022. године искоришћеност домског капацитета је континуирано висока, у 2022. години била је 90.1% што је у нивоу десетогодишњег просека који износи 91.9%. У 2022. години евидентирано је 4.297 корисника, а 31. децембра 2022. године на домском смештају било је 3.955 корисника. У току 2022. године смештено је укупно нових 366 корисника, што представља повећање од 29.3% у односу на 2013. годину. Нови корисници чине 8.5% од укупног броја корисника, што је на нивоу десетогодишњег просека који износи 6.4%. Удео нових корисника у 2022. години је значајно већи у односу на 2020. годину, која је била најнижа тачка у десетогодишњем периоду, што је последица мера које је држава предузимала у циљу превенције ширења епидемије COVID 19, односно забране пријема нових корисника у установе социјалне заштите. Полна структура корисника је делимично уједначена, 52.2% мушкараца и 47.3% жена. У старосној структури доминирају одрасли са уделом од 77.5%. Млади су слабо заступљени са 1.5%. У току 2022. године на домском смештају било је и једно дете. У односу на 2013. годину у 2022. години укупан број корисника смањен је за 6.4%: при чему број младих за 72.2%, одраслих за 8%, док је број старијих порастао за 38.6% што се може објаснити слабом развијеношћу одговарајућих услуга у локалној заједници за ову циљну групу и дугогодишњим боравком корисника на домском смештају. Још једно од објашњења може бити и избор самих корисника за овај вид заштите који је додатно условљен потребама корисника за интензивном негом и подршком. У 2022. години доминантну категорију чине корисници са менталним инвалидитетом, са уделом од 51.6%, затим корисници са интелектуалним инвалидитетом са 29.9% и вишеструким инвалидитетом (11.3% корисника). У посматраном десетогодишњем периоду нема битних промена у структури корисника према врсти инвалидитета.[[113]](#footnote-113) У старатељској заштити у 2022. години доминира непосредно старатељство са уделом од 42.8%. За 31.1% корисника старатељ је сродник или блиска особа, а 25.7% корисника није под старатељском заштитом. Посматрано у периоду од 2013. године, удео корисника под старатељством у просеку износи 74.3%. У последњих десет година број корисника према којима нису примењене мере старатељске заштите, односно који имају очувану пословну способност, смањио се за 13%.[[114]](#footnote-114) У 2022. години услуге смештаја деци и младима пружало је 19 установа, од чега десет установа за децу и младе без родитељског старања и децу и младе са сметњама у развоју (ДМБРС), шест установа за децу и младе са сметњама у развоју (ДМСР) и три установе за васпитање деце и омладине. У установама за смештај деце и младихукупан број корисника током 2022. године износио је 2.119, а 31. децембра 2022. године евидентирано је 1.926 корисника. Укупан број корисника ове групе установа у протеклих десет година смањио се за 8% - у установама за васпитање за 43.2%, у установама за ДМБРС за 9.1%, а у установама за ДМСР за 5.7%. По први пут се у 2022. години региструје повећање броја корисника за 0.9% у односу на 2021. годину. Настављен је тренд доминантног удела одраслих корисника, иако је реч о установама намењеним деци и младима, па је 31. децембра 2022. године 47.8% корисника у 19 установа било старије од 26 година (одрасли корисници чине 45.9%, а старији 1.9%), удео деце износи 29.8%, а удео младих 22.4%. Такође, на смештају је 35 деце млађе од три године, што је највише у протеклих пет година. Иако се укупан број корисника у овој групи смањује, у протеклих десет година, расте број одраслих и старијих корисника, при чему је број одраслих је повећан за 20.1%, а број старијих за 100%. Број деце се, у складу са стратешким циљевима деинституционализације, смањује, тако да је у периоду 2013. до 2022. године број деце смањен за 32.5%. У 2022. години први пут је евидентиран пораст броја деце за 3.6%. Број младих је у протеклих десет година смањен је за 8%. У полној структури корисника у установама за смештај деце и младих 31. децембра 2022. године корисници мушког пола су заступљени са 58%. Полна структура корисника се разликује унутар три групе установа: у установама за васпитање доминирају деца и млади мушког пола, док је полна структура у друге две групе установа уједначенија. Подаци се нису значајно мењали протеклих пет година. Од укупног броја корисника у три групе установа за смештај, 7.,9% има сметње у развоју. У установама за смештај ДМСР, у 2022. години сва деца и млади имају сметње у развоју. Са 43.3% доминирају корисници са интелектуалним тешкоћама, док 31.6% корисника има вишеструке сметње. У установама за ДМБРС у 2022. години 50% корисника има сметње у развоју. Најзаступљеније су вишеструке сметње регистроване код 53.6% укупног броја корисника. Као издвојене јединице унутар ове групе домова налазе се мале домске заједнице чији сви корисници имају сметње у развоју. У установама за васпитање у 2022. години евидентирано је 54.2% деце и младих са менталним, односно психијатријским тешкоћама.[[115]](#footnote-115) Услуге социјалне заштите се не могу посматрати само у контексту особа са инвалидитетом, јер обухватају и друге категорије корисника. Међутим, оно што је кључно за особе са инвалидитетом је постојање механизма услуга социјалне заштите које су доступне и налазе се у локалној заједници, јер оне представљају основ социјалне сигурности, а често и једини начин укључености за особе са вишеструким инвалидитетом и особе које имају менталне или интелектуалне тешкоће. Према подацима из истраживања „Мапирање услуга социјалне заштите и материјалне подршке у надлежности јединица локалних самоуправа у Републици Србији”, који су прикупљани током 2023. године, а односе се на период до 2021. године, уочен је тренд развоја и распрострањености услуга социјалне заштите за особе са инвалидитетом у односу на територијалну распрострањеност односно број јединица локалне самоуправе у којима се пружа услуга.[[116]](#footnote-116)

Бројни фактори сиромаштва карактеристични су за велики број особа са инвалидитетом у Републици Србији, особе са инвалидитетом су у ризику од сиромаштва и припадају угроженој категорији становништва, те је још већа потреба и оправданост предузимања бројних мера из различитих области друштвеног живота усмерених ка унапређењу свеукупног положаја и укључености особа са инвалидитетом у пуној мери у живот заједнице, што је најцелисходније и најефикасније учинити усвајањем свеукупног стратешког документа из области унапређења положаја особа са инвалидитетом.[[117]](#footnote-117)

Постојање организованог и оснаженог цивилног сектора у Србији који чине организације особа са инвалидитетом је један од нужних предуслова за пуно учешће на равноправној основи особа са инвалидитетом у друштвеном, јавном и политичком животу, нарочито у домену креирања и спровођења јавних политика као и заступању права особа са инвалидитетом. Република Србија је препознала значај покрета особа са инвалидитетом, те је на својеврстан начин институционализовала подршку овим организацијама. При Министарству за рад, запошљавање, борачка и социјална питања постоји посебан сектор – Сектор за заштиту особа са инвалидитетом који је задужен за послове рада на активностима усмереним ка особама са инвалидитетом. Сектор пружа финансијску подршку развоју и одржању покрета особа са инвалидитетом у Србији кроз обезбеђивање пројектног финансирања, пре свега у односу мреже организација особа са инвалидитетом, али и локалне организације кроз Програмски конкурс и Стално отворени конкурс за организације особа са инвалидитетом. У периоду од 2021. до 2024. године на Програмском конкурсу за унапређење положаја особа са инвалидитетом у Републици Србији за финансирање активности савеза и локалних удружења обезбеђено је укупно 1,040,000,000.00 динара. На Стално отвореном конкурсу за унапређење положаја особа са инвалидитетом, у истом овом периоду, подржана је реализација програма савеза и удружења особа са инвалидитетом, у износу од 558,389,900.00 динара.[[118]](#footnote-118)

## 3.4. УПОРЕДНА МЕЂУНАРОДНА ПРАКСА

Према подацима Светске здравствене организације, око 1.3 милијарде људи или 16% светске популације суочава се са неком врстом инвалидитета, уз тенденцију пораста броја особа са инвалидитетом. Као главни разлози наводе се демографски трендови, повећање хроничних болести и старење становништва. Чак 80% особа са инвалидитетом живи у земљама у развоју, а око 46% је старије од 65 година.[[119]](#footnote-119) У многим деловима света особе са инвалидитетом имају слаб приступ основним услугама, заштити, асистивним технологијама, информацијама,правосуђу и правном идентитету, инфраструктури, школи и радим местима. Суочавају се са дискриминацијом, и лошим и неправедним опхођењем.[[120]](#footnote-120) Осим тога, особе са инвалидитетом често су међу најрањивијим особама кад дође до хуманитарних криза. У катастрофама је стопа смртности за такве особе два до четири пута већа од стопе смртности особа без инвалидитета.[[121]](#footnote-121) У Европској унији око 87 милиона људи има неки облик инвалидитета.[[122]](#footnote-122)

Евалуацијом Европске стратегије за особе са инвалидитетом 2010-2020. утврђено је да је стратегија допринела побољшању приступачности за особе са инвалидитетом и унапређењу њихових права, јер је питање инвалидитета препознато као приоритет Европске уније. Међутим, за особе са инвалидитетом, и даље, су присутне препреке у приступу здравственој заштити, образовању, запошљавању, рекреативним активностима и учествовању у политичком животу. Ризик од сиромаштва или социјалне искључености је за ове особе већи (28.4%) него за особе без инвалидитета (18.4%). 52% особа са инвалидитетом је током 2019. године изјавило да је било изложено дискриминацији.[[123]](#footnote-123)

Европски парламент је препознао потребу да треба обновити стратегију за особе са инвалидитетом, како би се обухватила сва подручја Конвенције о правима особа са инвалидитетом и како би се наставило са спровођењем активности у обезбеђивању пуне приступачности, независног живота, једнакости, итд.[[124]](#footnote-124) Заједница једнакости - Стратегија за права особа са инвалидитетом за период 2021-2030.[[125]](#footnote-125) настоји да побољша квалитет живота особа са инвалидитетом и у земљама Европске уније и ван ње. Темељи се на вредностима равноправности, социјалне праведности, слободе, демократије и права.

Приступачност спољашњег и виртуалног окружења, информационо- комуникационе технологија, робе и услуга, превоза и инфраструктуре важна је за остваривање права и услов је за партиципацију особа са инвалидитетом на равноправној основи са другима. И даље, милиони особа са инвалидитетом наилазе на препреке у коришћењу превоза, приступа објектима и добијању информација. 64.3% особа са инвалидитетом, у односу на 87.9% особа без инвалидитета има интернет везу код куће.[[126]](#footnote-126) 50.8% особа са, у односу на 75% особа без инвалидитета је запослено, док је скоро 40% особа са инвалидитетом физички неактивно у односу на свега 18% особа без инвалидитета.[[127]](#footnote-127) 20.3% младих са инвалидитетом напушта школовање, а само 29.4% стекне диплому високог образовања.[[128]](#footnote-128) Особе са инвалидитетом или са здравственим проблемима чешће су изложене насиљу (17% у односу на 8% особа без инвалидитета) и узнемиравању (50% у односу на 37% особа без инвалидитета), а четири пута више особа са него без инвалидитета сматра да њихове здравствене потребе нису задовољене.[[129]](#footnote-129)

Европска унија подстиче државе чланице да искористе финансијска средства ЕУ која су предвиђена у вишегодишњем финансијском плану за период 2021–2027.[[130]](#footnote-130) као и нове могућности финансирања у оквиру инструмента NextGenerationEU,[[131]](#footnote-131) плана опоравка којим ће се превладати тренутна криза и поставити темељи за модерну и одрживију Европу. Уредбом о заједничким одредбама за фондове са подељеним управљањем пружа се политички оквир за, између осталог, фондове кохезионе политике, укључујући Европски социјални фонд+ (ЕСФ+), Европски фонд за регионални развој (ЕФРР) и нови Фонд за праведну транзицију (ФПТ). Овом уредбом се прописује да државе чланице морају испунити тзв. „услове који омогућавају спровођење” како би улагачко окружење за подршку ЕУ било добро припремљено. Један од услова који омогућује спровођење је успостављање националног оквира за осигуравање спровођења Конвенције Уједињених нација о правима особа са инвалидитетом. Један од критеријума за његово испуњавање односи се на успостављање механизама за осигуравање приступачности. Средствима ЕУ подстичу се деинституционализација, социоекономска укљученост особа са инвалидитетом, приступ услугама, образовање и здравствена заштита, повећање укључивости културне баштине и осигуравање приступачности. Програмом Erasmus+ обезбедиће се финансијска средства и друге мере укључивања за учеснике са инвалидитетом.[[132]](#footnote-132)

У ЕУ и државама чланицама, истраживања о положају особа са инвалидитетом финансирају се из јавних прихода, а постоје и студије ометености на многим универзитетима (тренутно постоји 72 постдипломска програма),[[133]](#footnote-133) као и различити пројекти којима се удружују универзитети који имају студије ометености.[[134]](#footnote-134)

## 3.5 АНАЛИЗА И ДЕФИНИСАЊЕ КЉУЧНИХ ПРОБЛЕМА И ИЗАЗОВА

На основу анализе законодавног оквира, праксе у оквиру система социјалне заштите и покрета особа са инвалидитетом, закључака са фокус група и радних састанака, дефинисани су следећи кључни проблеми који се односе на особе са инвалидитетом:

**Проблем 1**: Недовољно развијен систем услуга социјалне заштите за особе са инвалидитетом, односно дневних услуга и услуга подршке за самостални живот на нивоу јединица локалне самоуправе и неједнака регионална доступност услуга.

Узроци проблема: Закон о социјалној заштити из 2011. године, у чл. 44. и 45. утврдио је да су услуге социјалне заштите, посебно дневне услуге у заједници и услуге подршке за самостални живот у надлежности јединице локалне самоуправе. Одредбом члана 64. предвиђено је да се услуге могу обезбедити од стране јединице локалне самоуправе, односно установе коју је основала, а уколико нема адекватне установе или капацитета, услуге се могу набавити од лиценцираног пружаоца услуге кроз јавне набавке. Међутим, у Закону је то дефинисано као могућност, а не обавеза јединице локалне самоуправе, због чега је присутан тренд стагнације, односно пада броја услуга у одређеним регионима. Изменама Закона о социјалној заштити требало би увести обавезу за јединице локалне самоуправе да успоставе адекватан број услуга социјалне заштите у односу на број становника, што би у значајној мери допринело превазилажењу овог проблема на терену.

**Проблем 2**: Недостатак мултисекторских услуга и транзиционих услуга за особе са инвалидитетом који би подржали транзицију особа са инвалидитетом у односу на узрасну доб, прелазак између циклуса образовања, прелазак из система образовања на поље запошљавања и самосталног живота, повратак детета у породицу из резиденцијалне установа или са породичног смештаја.

Узроци проблема: Међусекторске односно социо-здравствене услуге су неопходне нарочито особама са инвалидитетом тежег степена и са придруженим обољењима. Међутим, иако је Закон о социјалној заштити предвидео могућност развоја међусекторских услуга, оне и даље у пракси нису формално заживеле, односно нису сачињени протоколи о пружању те врсте услуга. У наредном периоду потребно је утицати на ресорна министарства (образовања, здравља, социјалне заштите....) како би се такве врсте услуга успоставиле у пракси.

**Проблем 3**: Недостатак подршке примарној породици особа са инвалидитетом као носиоцу подршке у самосталном животу особа са инвалидитетом на раном узрасту, али и одраслој доби.

Узроци проблема: особе са инвалидитетом су услед ограничења са којима се сусрећу, а нарочито када изостаје систем подршке кроз услуге социјалне заштите у великој мери ослоњене не дугорочну подршку и помоћ чланова породице са којима живе. Стога, породични ресурси често бивају исцрпљени и преоптерећени. Тај проблем се, осим кроз обезбеђивање додатних услуга подршке за члана породице особе са инвалидитетом, може решити кроз ширење обухвата и квалитета постојећих услуга, али и кроз развој нових услуга подршке породици.

**Проблем 4:** Није обезбеђена адекватна приступачност објектима јавне намене и објектима колективног становања, као и великом броју јавних објеката у смислу комуникацијске, архитектонске или когнитивне приступачности.

Узроци проблема: Прописи о пројектовању јавних објеката донети су од стране ресорног министарства и приликом пројектовања и изградње нових објеката јавне намене се у највећој мери поштују захтеви архитектонске приступачности. Међутим, постојећи објекти се споро прилагођавају услед недостатка средстава или отежаних могућности адаптације због конфигурације објеката или статуса заштите. Такође, присутан је велики степен комуникацијске неприступачности, а нарочито когнитивне неприступачности у односу на информације, комуникацију са службеним лицима и упутства унутар објеката. Решење проблема, осим кроз обезбеђивање средстава за адаптацију постојећих објеката је и мапирање објеката јавне намене који су неприступачни, представља измена Закона о становању који уређује приступачност стамбених зграда за колективно становање, као и развој кампања, сензибилизацији јавности и едукацији службених лица и органа у погледу комуникацијске и когнитивне приступачности.

**Проблем 5:** Когнитивна приступачност као основ приступачности правима и услугама за особе са интелектуалним и менталним тешкоћама није препознат.

Узроци проблема: У међународним документима и националној легислативи, као и кроз до сада водеће кампање у области приступачности углавном је фокус био на архитектонским баријерама и физичкој приступачности, као и на приступачности у комуникацији односно употреби Брајевог писма и српског знаковног језика. Врло мало пажње је посвећено приступачности у односу на особе које имају когнитивне односно менталне тешкоће. Кроз рад Савета за особе са инвалидитетом, ова тема је покренута и начињени су први кораци у дефинисању појма и начина обезбеђивања когнитивне приступачности. У наредном периоду неопходно је предузети активности како би се овај појам законски уредио и у пракси повећале могућности за учешће особа са интелектуалним тешкоћама у друштвеном животу.

**Проблем 6:** Институт лишења пословне способности је и даље актуелан у одредбама Породичног закона, што негативно утиче на права и могућности особа са инвалидитетом на самостално одлучивање и уживање свих грађанских права.

Узроци проблема: Претходним стратешким документом, који је и даље на снази, предвиђено је укидање института лишења пословне способности кроз измене Породичног закона. Међутим, предвиђене измене Закона нису донете, као ни промена у поступку лишења пословне способности и стављања под старатељство. То у значајној мери утиче на могућности приступа грађанским правима за значајан број особа са инвалидитетом, јер рестриктивни прописи у погледу лишења пословне способности или продужења родитељског права онемогућавају особе са инвалидитетом да доносе одлуке о сопственом животу уколико су под старатељском заштитом. Ово питање јесте изузетно комплексно, јер свакако постоји потреба за заштитом и подршком особама са смањеним интелектуалним и менталним капацитетима, али она никако не сме бити остварена кроз лишење грађанских права. Адекватно решење је измена законских прописа, уз обезбеђивање адекватних механизама за подршку у одлучивању ради обезбеђивања заштите интереса особа са смањеним способностима за одлучивање.

**Проблем 7:** Недовољан износ средстава за развој програма подршке запошљавању особа са инвалидитетом у отвореној средини.

Узроци проблема: у складу са налазима фокус група и радних састанака, као и доступним подацима констатовано је да постоји несразмера у односу између уплаћених средства од стране послодаваца у фонд за запошљавање особа са инвалидитетом по основу уплата послодаваца као начина извршења обавезе која се односи на њихово запошљавање и средстава која су доступна у буџетском фонду за програме професионалне рехабилитације и мера активне политике запошљавања особа са инвалидитетом. Постоји потреба за повећањем средстава за ове програме, јер постоји интересовање послодаваца и незапослених особа са инвалидитетом које превазилази постојећа средства, а која су током година уназад увек на готово истом нивоу. Потребно је обезбедити додатна средства и проширити обим мера и програма доступних особама са инвалидитетом.

**Проблем 8**: Недовољна приступачност и систем подршке особама са инвалидитетом за приступ средњем и високом образовању.

Узроци проблема: Инклузивно образовање деце са сметњама у развоју и инвалидитетом је стратешко опредељење Републике Србије и правац образовног система. На нивоу предшколског васпитања и образовања и основног образовања и васпитања успостављене су различите мере подршке деци и ученицима, али су оне још увек недовољне да обезбеде квалитетну подршку сваком детету и ученику коме је потребна додатна образовна подршка. Недовољно су развијене мере реализације разумног прилагођавања на свим нивоима образовања, мере обезбеђивања асистивне технологије, услуге на локалном нивоу које подржавају образовање деце и ученика са сметњама у развоју и инвалидитетом, као и мере подршке ученицима са сметњама у развоју и инвалидитетом да похађају средње школе, укључујући и обезбеђивање бесплатних уџбеника, стипендија и других права у области ученичког стандарда, као и повећана приступачност високом образовању.

**Проблем 9:** Недовољна сензибилисаност запослених у систему здравствене заштите за пружање прилагођене услуге особама са инвалидитетом, нарочито особама са интелектуалним и менталним тешкоћама.

Узроци проблема: у области здравствене заштите нема развијених мера подршке за особе са инвалидитетом, као посебно рањиве групације становништва, за коришћење здравствених услуга, посебно у области приступачности разумног прилагођавања услуга здравствене заштите и сензибилизације здравствених радника и сарадника. Иако је значајан број здравствених радника и сарадника емпатичан, сензибилисан и у том смислу респонзиван у складу са личним особинама, неопходно је да се системски препозна и ради на едукацији и сензибилизацији запослених у сектору здравствене заштите. Овај проблем је решив кроз реализацију кампања и активности сензибилизације и информисања о карактеристичним тешкоћама са којима се особе са инвалидитетом сусрећу при коришћењу услуга, као и различитим специфичностима у односу на здравствено стање које инвалидитет носи са собом.

# 4. ПРИНЦИПИ ДЕЛОВАЊА СТРАТЕГИЈЕ

Принципи на којима се заснива Стратегија треба да буду водиља у спровођењу мера и активности које воде остварењу општег циља Стратегије. Спровођење мера и активности, а поштујући наведене принципе показаће стварни утицај на унапређење квалитета живота, не само особа са инвалидитетом, већ и одређеног броја становника у Републици Србији.Стратегија се заснива на следећим начелима и вредностима:

* Једнакости – особе са инвалидитетом имају иста права и могућности, као и остали грађани кроз партиципацију у здравственом, образовном, економском, радном, социјалном, културном, политичком и другом животу заједнице и једнак приступ свим структурама друштва;
* Превенције од дискриминације и насиља – приступ основним правима, поштовање достојанства и физичког интегритета, индивидуалне аутономије и заштите свих људских права и основних слобода;
* Родне равноправности – имплементација (mainstreaming) начела родне равноправности у све структуре јавних политика намењених особама са инвалидитетом;
* Мултисекторски и мултидисциплинарни приступ кроз константну сарадњу у деловању свих актера на свим нивоима;
* Укључивање особа са инвалидитетом у процесе креирања, спровођења и праћења мера и активности по принципу „Ништа о нама без нас”;
* Примена „Универзалног дизајна” у смислу приступачности свеукупног окружења и могућности коришћења свих производа и услуга;
* Стално прикупљање статистичких података, анализа и евалуација постигнутих резултата ради креирања нових мера и активности, у складу са потребама особа са инвалидитетом;
* Константно информисање и подизање нивоа свести друштва о питањима инвалидитета, равноправности и остваривању права особа са инвалидитетом.
* Поштовање принципа ЛНОБ односно да нико не буде изостављен кроз обезбеђивање услова у којима ће подршка бити обезбеђена свим грађанима у потреби а нарочито онима који су удаљени, изолованији и мање отпорни на стрес и промене

# 5. ВИЗИЈА И ЖЕЉЕНА ПРОМЕНА КОЈА ЋЕ СЕ ОСТВАРИТИ

Република Србија је држава квалитетних и једнаких услова и могућности за све грађане и грађанке, у којој деца са сметњама у развоју и особе са инвалидитетом равноправно учествују у животу заједнице и уживају сва права и слободе гарантоване Уставом, националним и међународним прописима.

Стратегија унапређења положаја особа са инвалидитетом у Републици Србији за период од 2025. до 2030. године представља оквир за усклађивање свих политика деловања у вези са заштитом и унапређењем права особа са инвалидитетом у свим областима живота и има мултисекторски приступ унапређењу положаја особа са инвалидитетом.

Анализом стања утврђена је потреба даљег рада на унапређењу положаја особа са инвалидитетом, побољшања њиховог квалитета живота, оснаживања и пуног учешћа свих друштвених актера одговорних за реализацију мера и активности, као и обезбеђивање пуне приступачности, осигурање равноправног приступа и недискриминације у области здравствене заштите, образовања, социјалне заштите, правне заштите, становања, културе, спорта и рекреације, туризма, и свих осталих аспеката који доприносе изједначавању њихових могућности и стварању инклузивне једнакости.

Заинтересоване стране за израду и спровођење Стратегије су државни органи (републички и покрајински), јединице локалне самоуправе, јавне службе надлежне за остварење права особа са инвалидитетом и удружења која се баве унапређењем положаја особа са инвалидитетом и њиховом инклузијом у друштвену заједницу.

# 6. ЦИЉЕВИ И МЕРЕ СТРАТЕГИЈЕ

Како би се отклонили или ублажили дефинисани проблеми и реализовале препоруке које су у ex-ante анализи настале као продукт рада фокус група и радних састанака са релевантним органима предвиђају се у наредном петогодишњем периоду општи и посебни циљеви Стратегије.

## 6.1 ОПШТИ ЦИЉ СТРАТЕГИЈЕ

Унапређен положај особа са инвалидитетом у циљу пуног уживања свих права и равноправног живота у заједници, кроз укључивање у све области друштвеног живота на једнакој основи уз пуно поштовање личног достојанства, независности, слободе избора и индивидуалности.

**Показатељи:**

**-** Перцепција једнакости особа са инвалидитетом; јединица мере: проценат; почетна вредност (2025): биће утврђена у првој години спровођења АП; циљана вредност (2030): перцепција једнакости увећана за 25% на узорку од 10.000 испитаника.

**-** Перцепција укључености особа са инвалидитетом; јединица мере: проценат; почетна вредност (2025): биће утврђена у првој години спровођења АП, циљана вредност (2030): перцепција укључености увећана за 25% на узорку од 10.000 испитаника.

- Број притужби Поверенику за заштиту равноправности због дискриминације на основу инвалидитета; јединица мере: број; почетна вредност (2023): 93; циљана вредност (2030): 75.

Извор провере: Истраживање спроведено на узорку од 10.000 испитаника у 2025, 2027. и 2030. години, извештај Повереника за заштиту равноправности.

## 6.2 ПОСЕБНИ ЦИЉЕВИ, МЕРЕ ЗА РЕАЛИЗАЦИЈУ И АНАЛИЗА ЕФЕКАТА

На основу анализе стања, дефинисаних проблема и препорука ради доприноса остварењу општег циља Стратегије и приближавања визији жељеног стања, креирано је шест кључних приоритета – посебних циљева који ће бити детаљније разрађени кроз пакете мера и активности за реализацију у наредном периоду током имплементације Стратегије унапређења положаја особа са инвалидитетом у Републици Србији за период 2025 – 2030. година.

**Посебан циљ 1:** **Унапређен систем социјалне заштите за особе са инвалидитетом**.

Систем социјалне заштите је неопходан механизам подршке за интеграцију и живот у заједници особа са инвалидитетом. Досадашња пракса развоја система подршке на нивоу локалне заједнице је прилично неуједначена у Србији и неопходно је утицати на повећање броја услуга и пружалаца на нивоу локалне самоуправе. У том смислу потребно је развијати услуге помоћи у кући, услуге дневних боравака, саветовалишта, али и друге иновативне дневне услуге за децу и одрасле, са посебним акцентом на групу услуга подршке за самостални живот у заједници односно персоналне асистенције и становања уз подршку.

**Показатељи:**

- Удео јединица локалне самоуправе које имају успостављене услуге за ОСИ у укупном броју ЈЛС; јединица мере: број ЈЛС, почетна вредност (2022): 109, циљана вредност (2030): 218.

- Број нових стандардизованих услуга социјалне заштите за ОСИ; јединица мере: број, почетна вредност (2024): 0, циљана вредност (2030): 4.

Извор провере: Годишњи извештај о спровођењу Акционог плана за спровођење Стратегије, извештаји Савета за особе са инвалидитетом, извештај Републичког Завода за социјалну заштиту, редовни годишњи извештаји Повереника за заштиту равноправности.

Ради доприноса реализацији првог посебног циља предвиђене су следеће мере:

**Мера 1.1.** **Унапређење нормативног оквира у погледу регулисања права и услуга у области социјалне заштите.**

**Опис и ефекти мере**: Овом мером се кроз измене закона и подзаконских аката обезбеђују услови за развој услуга социјалне заштите намењених особама са инвалидитетом. Кроз развој услуга на нивоу локалне самоуправе обезбедиће се базична и директна подршка инклузији, интеграцији и самосталном животу особа са инвалидитетом. Услуге социјалне заштите су један од базичних механизама за постизање интеграције и укључивања особа са инвалидитетом, кроз измену закона и подзаконских аката ће се створити услови за даљи развој мреже услуга социјалне заштите и директно ће се утицати на повећање број услуга социјалне заштите у локалним самоуправама, оснивање нових услуга, и равномернија регионална заступљеност услуга на нивоу Републике Србије. Такође кроз анализу потребе за увођењем обавезног пакета услуга ће се обезбедити сигурност и обавеза локалних самоуправа да обезбеде одређени сет услуга који је намењен особама са инвалидитетом чиме ће се директно утицати на повећање степена приступачности услуга за ову циљну групу.

**Институција надлежна за спровођење мере:** Министарство за рад запошљавање борачка и социјална питања – сектор за социјалну заштиту

**Институције учесници у спровођењу мере:** Министарство за бригу о породици и демографију, Министарство за људска и мањинска права и друштвени дијалог, Републички **з**авод за социјалну заштиту, Покрајински завод за социјалну заштиту, НООИС, Савези ОСИ, друге ОЦД.

**Показатељи:**

**-** У Закон о социјалној заштити уведена одредба која регулише минимум услуга на нивоу ЈЛС; јединица мере: да/не, почетна вредност (2024): не; циљана вредност (2030): да.

**-** Дефинисан предлог обавезног пакета услуга на основу израђене анализе и студије утицаја услуга за особе са инвалидитетом у јединицама локалне самоуправе; јединица мере: да/не, почетна вредност (2024): не; циљана вредност (2029): да.

Извор провере: Годишњи извештај о спровођењу Акционог плана за спровођење Стратегије, извештаји Савета за особе са инвалидитетом, извештај Покрајинског Завода за социјалну заштиту, редовни годишњи извештаји Повереника за заштиту равноправности.

**Мера 1.2. Развој услуга социјалне заштите у локалној заједници кроз равномерну регионалну заступљеност елементарних услуга за особе са инвалидитетом, које су доступне и одрживе у јединицама локалне самоуправе на целој територији Републике Србије.**

**Опис и ефекти мере:** Овом мером ће се обезбедити равномерна регионална доступност услуга социјалне заптите како би се заиста у пракси реализовао принцип ЛНОБ и омогућило да у свим ЈЛС постоје доступни сервиси подршке особама са инвалидитетом. Кроз реализацију ове мере повећаће се на терену број лиценцираних пружалаца и број јединица локалних самоуправа на којима су развијене и функционишу услуге за особе са инвалидитетом. Развојем дневних услуга и нарочито услуга подршке за самостални живот ће се обезбедити услови за укључивање особа са инвалидитетом у друштвену заједницу, превенирати институционализација и обезбедити да особе са инвалидитетом добију адекватну подршку за живот у заједници у свом природном окружењу.

**Институција надлежна за спровођење мере:** Министарство за рад запошљавање борачка и социјална питања – сектор за социјалну заштиту

**Институције учесници у спровођењу мере:** Министарство финансија, Републички завод за социјалну заштиту, Покрајински завод за социјалну заштиту, Јединице локалне самоуправе, Стална конференција градова и општина, НООИС, Савези ОСИ, друге ОЦД.

**Показатељи:**

**-** Број јединица локалне самоуправе које имају дневне услуге у заједници за ОСИ; јединица мере: број; почетна вредност (2025): биће утврђена у првој години имплементације; циљана вредност (2030): број ЈЛС увећан за 25%.

**-**Број јединица локалне самоуправе у којима је успостављена услуга становања уз подршку за особе са инвалидитетом; јединица мере: број, почетна вредност (2024): 4, циљана вредност (2030): 10.

-Број јединица локалне самоуправе у којима се пружа услуга персоналне асистенције; јединица мере: број, почетна вредност (2022): 26, циљана вредност (2030): 50.

Извор провере: Годишњи извештај о спровођењу Акционог плана за спровођење Стратегије, извештаји Савета за особе са инвалидитетом, Годишњи извештаји завода за социјалну заштиту, редовни годишњи извештаји Повереника за заштиту равноправности.

**Посебан циљ 2**: **Обезбеђено потпуно уживање пословне способности, права на породични и партнерски живот особама са инвалидитетом.**

Особе са инвалидитетом су услед рестриктивних мера, попут института лишења пословне способности ограничене у пуном уживању грађанских права. У том смислу је неопходно да се измени законска регулатива и обезбеде сервиси подршке који ће омогућити особама са инвалидитетом да остваре своје пуне потенцијале и потребе у одлучивању о сопственом животу и активностима, заснивању породице, одржавању партнерских односа и породичног живота као и коришћењу родитељског права. Приступачност објеката колективног становања није довољна и често се дешава да особа са инвалидитетом не може у свакој стамбеној заједници без посебних процедура остварити право да као станар објекта има адекватну приступачност.

**Показатељи:**

- У Породични закон уведен институт подршке у одлучивању и измењене одредбе о лишењу пословне способности; јединица мере: да/не, почетна вредност (2024): не; циљана вредност (2030): да.

- У законску регулативу уведен појам когнитивне приступачности; јединица мере: да/не, почетна вредност (2024): не; циљана вредност (2030): да.

Извор провере: Годишњи извештај о спровођењу Акционог плана за спровођење Стратегије, извештаји Савета за особе са инвалидитетом, Службени гласник РС, редовни годишњи извештаји Повереника за заштиту равноправности.

Ради доприноса реализацији другог посебног циља предвиђене су следеће мере:

**Мера 2.1. Измена законодавног оквира како би се обезбедиле једнаке могућности за породични живот, становање, партнерске односе и доношење одлука без ограничења по основу инвалидитета.**

**Опис и ефекти мере:** Овом мером ће се кроз измену закона и спровођење кампање обезбедити предуслови за несметано уживање права на одлучивање, склапање брака, родитељство и породични живот особа са инвалидитетом, као и могућности за самостални живот и приступ стамбеним зградама колективног становања. Циљ мере је да отклони препреке које су до сада постојале у пракси како би се ова елементарна права ставила у пуну примену. Применом мере ће се изменити закон о становању тако да ће сваки објекат колективног становања у ком станује особа са инвалидитетом без обзира на сагласност већине станара моћи бити прилагођен у смислу архитектонске приступачности, односно сматраће се обавезом, а не избором стамбене заједнице да изврши наведена прилагођавања из средстава за инвестиционо издржавање. Такође кроз анализу примене прописа у области лишења пословне способности и измене правилника и закона ће се спречити пракса лишења пословне способности по основу инвалидитета која је негативно утицала на грађанскоправни статус особа са инвалидитетом.

**Институција надлежна за спровођење мере**: Министарство за бригу о породици и демографију

**Институције учесници у спровођењу мере:** Министарство за рад запошљавање, борачка и социјална питања - сектор за заштиту особа са инвалидитетом, Министарство просвете, Министарство за људска и мањинска права и друштвени дијалог, Министарство грађевинарства и инфраструктуре, Републички завод за социјалну заштиту, Покрајински завод за социјалну заштиту, Повереник за заштиту равноправности, НООИС, Савези ОСИ, друге ОЦД.

**Показатељи:**

- Уведена обавеза прилагођавања објеката колективног становања у којима живе ОСИ, јединица мере: да/не, почетна вредност (2024): не, циљана вредност (2027): да.

- Број кампања за унапређење свести заједнице о праву на одлучивање особа са инвалидитетом; јединица мере: број, почетна вредност (2024): 0; циљана вредност   
(2030): 3.

Извор провере: Годишњи извештај о спровођењу Акционог плана за спровођење Стратегије, извештаји Савета за особе са инвалидитетом, Службени гласник РС, редовни годишњи извештаји Повереника за заштиту равноправности.

**Мера 2.2. Унапређење положаја родитеља или старатеља деце са сметњама у развоју са аспекта пружања континуиране неге.**

**Опис и ефекти мере:** Предвиђена мера има за циљ да кроз признавање посебног статуса и права подржи биолошку породицу за пружање подршке особи са инвалидитетом. Нарочит значај мере је што ће обезбедити да родитељи очувају капацитете за вршење родитељског права и добију подршку која ће спречити „синдром сагоревања“ и смањити изразито оптерећење којим су породице изложене тренутно. Реализацијом мере ће се дефинисати институт родитељ неговатељ као и опис права које статус родитељ неговатељ доноси, поступак остваривања статуса као и могућности избора у погледу модалитета вршења континуиране неге у односу на радни статус родитеља неговатеља. С обзиром да се ради о новом праву породица особа са инвалидитетом суштински ефекат мере је дефинисање начина остваривања и садржаја права као и последица на унапређење положаја особа са инвалидитетом и породица које статус неговатеља доноси.

**Институција надлежна за спровођење мере:** Министарство за рад, запошљавање, борачка и социјална питања

**Институције партнери у спровођењу мере** Министарство за бригу о породицу и демографију**,** НООИС, Савези ОСИ.

**Показатељи:**

**-** Дефинисан појам родитељ неговатељ и права носиоца статуса на основу извршене Анализе потреба за увођењем института родитељ неговатељ у прописе Републике Србије до 2027. године; јединица мере; да/ не почетна вредност (2024): не; циљана вредност (2027): да.

**-** У прописе Републике Србије уведен до 2030. године институт родитељ неговатељ у форми и садржини према налазима анализе; јединица мере: да/не, почетна вредност (2024): не; циљана вредност (2030): да.

Извор провере: Годишњи извештај о спровођењу Акционог плана за спровођење Стратегије, извештаји Савета за особе са инвалидитетом, извештај Повереника за заштиту равноправности.

**Мера 2.3. Унапређење превенције и заштите од дискриминације особа са инвалидитетом.**

**Опис и ефекти мере:** Иако је у поступку заштите од дискриминације ОСИ постигнут значајан напредак, неопходно је законску регулативу ускладити са актуелним потребама и унапредити пре свега моделе превенције и заштите особа са инвалидитетом од дискриминације и нове механизме интегрисати у прописе како би на што свеобухватнији начин била препозната и превенирана појава дискриминације.

**Институција надлежна за спровођење мере**: Министарство за рад, запошљавање борачка и социјална питања

**Институције учесници у спровођењу мере:** Министарство за људска и мањинска права и друштвени дијалог, Заштитник грађана, Повереник за заштиту равноправности, НООИС, Савези ОСИ, УН, ОХЦХР.

**Показатељи:**

-Уведени у Закон о спречавању дискриминације особа са инвалидитетом нови механизми превенције ; јединица мере: број, почетна вредност (2024): 0; циљана вредност (2030): 1.

- Број запослених у државним органима, ЈЛС, здравству, образовању и др. који су прошли обуке ПЗР из области борбе против дискриминације; јединица мере: број, почетна вредност (2024): 750; циљана вредност (2030): 2500.

Извор провере: Годишњи извештај о спровођењу Акционог плана за спровођење Стратегије, извештаји Савета за особе са инвалидитетом, Службени гласник РС, извештај Повереника за заштиту равноправности и Заштитника грађана.

**Посебан циљ 3**: **Равноправно учешће особа са инвалидитетом у свим сегментима у животу заједнице.**

Степен приступачности објеката и услуга је недовољан за пуно учешће, нарочито у погледу садржинске приступачности односно когнитивне и комуникационо-информационе приступачности. Повећањем броја објеката који су приступачни на сва три нивоа приступачности ће се створити предуслови за равноправно учешће и доступност свих садржаја и активности особама са инвалидитетом на једнаком нивоу и њихова потпунија инклузија у заједницу.

**Показатељи:**

- Број јединица локалне самоуправе у којима је повећан број приступачних објеката на комуникационо-информационом, архитектонском и когнитивном нивоу; јединица мере: број, почетна вредност: 0; циљана вредност (2030): 174.

- Број објеката који су учињени приступачнима на комуникационо-информационом, архитектонском и когнитивном нивоу у ЈЛС у току посматране године; јединица мере: број, почетна вредност: 0; циљана вредност (2030): 260.

Извор провере: Годишњи извештај о спровођењу Акционог плана за спровођење Стратегије, извештаји Савета за особе са инвалидитетом, извештај Повереника за заштиту равноправности, извештаји ЈЛС на основу упитника који сачињава МРЗБСП – сектор за заштиту ОСИ.

Ради доприноса реализацији трећег посебног циља предвиђене су следеће мере:

**Мера 3.1 Повећање доступности туристичких садржаја и понуде особама са инвалидитетом.**

**Опис и ефекти мере:** Мера ће кроз едукацију и информисање туристичких радника као и кроз активности на унапређењу приступачности хотелских објеката, унапређењу туристичке и угоститељске понуде и туристичких и угоститељских садржаја утицати на повећање прилагођене туристичке понуде и створити услове да особе са инвалидитетом могу да задовоље своје потребе у односу на туризам и одмор на једнаком нивоу као и остали грађани. Реализацијом мере ће се директно утицати на отклањање баријера особама са инвалидитетом на кретање, уживање једнаких права и повећати укљученост у живот заједнице, јер право на уживање у културној историјској и туристичкој понуди је у протеклом периоду било питање коме није била посвећена пажња кроз призму приступачности за особе са инвалидитетом.

**Институција надлежна за спровођење мере**: Министарство туризма и омладине

**Институције учесници у спровођењу мере:** Министарство за рад запошљавање, борачка и социјална питања – Сектор за заштиту особа са инвалидитетом, Министарство грађевинарства, саобраћаја и инфраструктуре, Туристичка организација Србије, ЈУТА, ЈЛС, НООИС, Савези ОСИ.

**Показатељи:**

- Удео издвајања за пројекте промоције прилагођавања туристичке понуде особама са инвалидитетом у укупним издвајањима за Конкурс за доделу субвенција, трансфера и дотација намењених за пројекте промоције, едукације и тренинга у туризму: јединица мере: проценат, почетна вредност (2024): 0; циљана вредност (2030): 5%.

- Удео издвајања за едукацију туристичких радника о потребама особа са инвалидитетом као туриста у укупним издвајањима за Конкурс за доделу субвенција, трансфера и дотација намењених за пројекте промоције, едукације и тренинга у туризму; јединица мере: проценат, почетна вредност (2024): 0; циљана вредност (2030): 5%.

- Удео издвајања за пројекте развоја туризма прилагођеног потребама особа са инвалидитетом у укупним издвајањима за Конкурс за доделу субвенција и трансфера намењених за пројекте развоја туризма; јединица мере: проценат, почетна вредност (2024): 0; циљана вредност (2030): 5%.

Извор провере: Годишњи извештај о спровођењу Акционог плана за спровођење Стратегије, извештаји Савета за особе са инвалидитетом, извештај МТО, извештај Повереника за заштиту равноправности.

**Мера 3.2. Развој инклузивних спортских и рекреативних садржаја за особе са инвалидитетом.**

**Опис и ефекти мере:** Мера има за циљ да се активности спорта и рекреације учине осим просторно и садржински приступачним за особе са инвалидитетом кроз едукацију спортских тренера као и измену програма и садржаја у спортским клубовима како би особе са инвалидитетом могле да узму учешће у заједничким инклузивним тренинзима са другим грађанима.Ефекат мере је да ће након повећаног броја обучених тренера програми рекреације намењени општој популацији постати у већој мери инклузивни и спремни да у редовним терминима у групи намењеној општој популацији приме и особе са инвалидитетом и организују рекреативне програме прилагођене инклузивним принципима.

**Институција надлежна за спровођење мере:** Министарство спорта

**Институције учесници у спровођењу мере:** Министарство за рад, запошљавање, борачка и социјална питања – сектор за заштиту особа са инвалидитетом, Параолимпијски комитет Србије, Факултет спорта и физичке културе, Факултет за специјалну едукацију и рехабилитацију, Спортски савез особа са инвалидитетом, НООИС, Савези ОСИ, ЈЛС.

**Показатељи:**

- Број тренера и спортских радника који су прошли кроз обуку за рад и прилагођавање особама са инвалидитетом; јединица мере: број, почетна вредност (2024): 0; циљана вредност (2030): 150 тренера и спортских радника обучено за рад са ОСИ.

Извор провере: Годишњи извештај о спровођењу Акционог плана за спровођење Стратегије, извештаји Савета за особе са инвалидитетом, извештај Повереника за заштиту равноправности.

**Мера 3.3. Повећање приступачност културних садржаја за особе са инвалидитетом**

**Опис и ефекти мере:** Кроз наведену меру ће се обезбедити да објекти културе као и садржаји буду приступачни за особе са инвалидитетом на архитектонском, комуникацијском и когнитивном нивоу, како би могле да уживају право на конзумирање културних садржаја на једнаком нивоу разумевања и доступности као и други грађани. Кроз примену мере први пут ће се јасно препознати сва три аспекта приступачности и постићи да се установе културе прилагоде потребама особа са инвалидитетом. Ово ће директно допринети већој укључености особа са инвалидитетом јер ће им омогућити да прате културне садржаје.

**Институција надлежна за спровођење мере:** Министарство културе

**Институције учесници у спровођењу мере:** НООИС, Савези ОСИ.

**Показатељи:**

**-** Број установа културе које су обезбедиле архитектонску приступачност објеката; јединица мере: број; почетна вредност (2025): утврдиће се у току прве године имплементације АП; циљана вредност (2030): број објеката увећан за 25%.

- Број установа културе које су обезбедиле комуникацијску приступачност објеката; јединица мере: број; почетна вредност (2025): утврдиће се у току прве године имплементације АП; циљана вредност (2030): број објеката увећан за 25%.

- Број установа културе које су обезбедиле когнитивну приступачност објеката; јединица мере: број; почетна вредност (2025): утврдиће се у току прве године имплементације АП; циљана вредност (2030): број објеката увећан за 10%.

**Мера 3.4. Унапређење медијских садржаја и информисања особа са инвалидитетом**

**Опис и ефекти мере:** Кроз унапређење компетенција медијских радника утицаће се на смањење стигматизације или сензационализма у извештавању о особама са инвалидитетом, а такође ће се унапредити приступачност информација у медијима како у формату тако и у садржају да би биле приступачније особама са различитим врстама инвалидитета. Боља информисаност особа са инвалидитетом ће допринети потпунијој инклузији ОСИ у заједницу, повећаће могућност за информисано доношење одлука и утицати на већу укљученост у друштвено политички живот особа са инвалидитетом. Ово је мера која директно доприноси реализацији принципа „ништа о нама без нас”.

**Институција надлежна за спровођење мере:** Министарство информисања и телекомуникација

**Институције учесници у спровођењу мере:** Министарство за рад, запошљавање, борачка и социјална питања, Министарство за људска и мањинска права и друштвени дијалог, Министарство просвете, Повереник за заштиту равноправности, НООИС.

**Показатељи:**

**-** Број обука спроведених за представнике медија и медијске раднике за унапређење извештавања о ОСИ и за ОСИ; јединица мере: број, почетна вредност (2024): 0; циљана вредност (2030): 10.

- Број представника медија и медијских радника који су прошли обуке за унапређење извештавања о ОСИ и за ОСИ; јединица мере: број, почетна вредност (2024): 0; циљана вредност (2030): 150 медијских радника прошло кроз обуке.

Извор провере: Годишњи извештај о спровођењу Акционог плана за спровођење Стратегије, извештаји Савета за особе са инвалидитетом, извештај Повереника за заштиту равноправности.

**Мера 3.5. Унапређење услова за остваривање права на приступ правди и правично суђење особама са инвалидитетом на равноправној основи са другим грађанима.**

**Опис и ефекти мере:** Унапређењем компетенција запослених у правосуђу за комуникацију и сарадњу са особама са инвалидитетом као странкама у поступку кроз континуирану едукацију ће се обезбедити да равноправно и на адекватно прилагођен начин особе са инвалидитетом могу остварити своја права пред правосудним органима. Реализацијом мере ће се унапредити компетенције запослених у правосуђу за вођење поступка у коме је учесник особа са инвалидитетом кроз развој вештина комуникације, унапређење знања о врстама инвалидитета, специфичним потребама и начину функционисања особа са инвалидитетом.

**Институција надлежна за спровођење мере:** Министарство правде

**Институције учесници у спровођењу мере:** Министарство за рад запошљавање борачка и социјална питања, Правосудна академија, Врховно јавно тужилаштво, Врховни суд, Управа за извршење кривичних санкција, НООИС.

**Показатељи:**

- Број организованих обука за запослене у правосуђу за упознавање са правима и потребама ОСИ; јединица мере: број, почетна вредност (2024): 0; циљана вредност (2030): 20.

- Број запослених у правосуђу који су похађали обуке за упознавање са правима и потребама ОСИ; јединица мере: број, почетна вредност (2024): 0; циљана вредност (2030): 400.

Извор провере: Годишњи извештај о спровођењу Акционог плана за спровођење Стратегије, извештаји Савета за особе са инвалидитетом, извештај ПА, извештај Повереника за заштиту равноправности.

**Мера 3.6. Унапређење превенције и заштите особа са инвалидитетом од насиља и злостављања и заштита у ванредним ситуацијама.**

**Опис и ефекти мере:** Кроз информисање и едукацију стручних служби обезбедити да се редукује изложеност насиљу особа са инвалидитетом у највећој могућој мери, унапреде поступци детекције, превенције и поступања у ситуацијама насиља које укључују особу са инвалидитетом**.** Реализацијом мере ће се унапредити компетенције запослених у МУП-у за вођење поступка у коме је учесник особа са инвалидитетом, као жртва или вршилац насиља, кроз развој вештина комуникације, унапређење знања о врстама инвалидитета, специфичним потребама и начину функционисања особа са инвалидитетом.

**Институција надлежна за спровођење мере:** Министарство унутрашњих послова

**Институције учесници у спровођењу мере:** Министарство правде, Министарство за рад запошљавање борачка и социјална питања, Министарство здравља, Врховно јавно тужилаштво, НООИС, ЈЛС.

**Показатељи:**

**-** Сачињени и дистрибуирани протоколи о спречавању насиља, злостављања и експлоатације приступачни за ОСИ, нарочито у установама социјалне заштите и здравствене заштите; јединица мере: да/не, почетна вредност (2024): Не; циљана вредност (2027): Да.

- Број обука за групе за координацију и сарадњу о специфичностима насиља којем су изложене ОСИ, посебно жене са инвалидитетом; јединица мере: број, почетна вредност (2024): 0; циљана вредност (2030): 6.

- Број учесника обука о специфичностима насиља којем су изложене ОСИ, посебно жене са инвалидитетом (у оквиру група за координацију и сарадњу); јединица мере: број, почетна вредност (2024): 0; циљана вредност (2030): 120.

Извор провере је Годишњи извештај о спровођењу Акционог плана за спровођење Стратегије, извештаји Савета за особе са инвалидитетом, извештај Повереника за заштиту равноправности.

**Мера 3.7**. **Јачање партнерства са организацијама особа са инвалидитетом.**

**Опис и ефекти мере:** Кроз сарадњу са организацијама особа са инвалидитетом, ресорно министарство ће утврдити и пратити ниво укључености и једнакости особа са инвалидитетом. Ова активност ће допринети јачању партнерства ОЦД и државе кроз заједнички рад на националном истраживању и праћењу стања положаја особа са инвалидитетом, јер ће ОЦД бити препознате и признате као релевантни партнери. Такође у циљу јачања споне између ОЦД и доносиоца одлука унапредиће се кроз обуке капацитет ОЦД за јавно заговарање.

**Институција надлежна за спровођење мере:** Министарство за рад, запошљавање, борачка и социјална питања

**Институције учесници у спровођењу мере:** Министарство туризма и омладине, НООИС, Савези ОСИ, друге ОЦД, ЈЛС, канцеларије за младе

**Показатељи:**

**-** Спроведено истраживање перцепције о укључености и једнакости особа са инвалидитетом; јединица мере: да/не; почетна вредност (2024): Не; циљана вредност: спроведено компаративно истраживање на узорку од 10.000 испитаника у 2025, 2027. и 2030. години.

- Број спроведених едукација намењених организацијама ОСИ и ОЦД за подизање заговарачких капацитета; јединица мере: број, почетна вредност (2024): 0; циљана вредност (2030): 10.

Извор провере: Годишњи извештај о спровођењу Акционог плана за спровођење Стратегије, извештаји Савета за особе са инвалидитетом, извештаји о едукацијама, извештај Повереника за заштиту равноправности.

**Мера 3.8. Подизање нивоа свести друштва Републике Србије о положају и потребама особа са инвалидитетом.**

**Опис и ефекти мере:** Кроз наведену меру је предвиђено да се кроз националну кампању утиче на најширу заједницу како би се унапредио положај и повећао степен инклузије особа са инвалидитетом у друштвену заједницу на територији целе Републике Србије. Унапређењем свести и сензибилизацијом шире заједнице ће се директно утицати на смањење дискриминације али и мотивисање масовне популације за прихватање потребних прилагођавања услед разумевања потреба и препрека са којима се сусрећу особе са инвалидитетом.

**Институција надлежна за спровођење мере:** Министарство за рад, запошљавање, борачка и социјална питања – Сектор за заштиту особа са инвалидитетом

**Институције учесници у спровођењу мере:** Заштитник грађана, Повереник за заштиту равноправности, Министарство спорта, Министарство културе, Министарство туризма и омладине, Министарство грађевинарства, саобраћаја и инфраструктуре, Министарство за људска и мањинска права и друштвени дијалог, Министарство информисања и телекомуникација, НООИС, Савези ОСИ, друге ОЦД, РТВ, РТС

**Показатељи:**

**-** Бројспроведених информативних кампања о значају инклузије ОСИ у друштвени живот заједнице; јединица мере: број, почетна вредност (2024): 0; циљана вредност (2030): 5.

-Број спроведених кампања за повећање свести о потребама ОСИ у различитим сферама живота; јединица мере: број, почетна вредност (2024): 0; циљана вредност (2030): 5.

Извор провере: Годишњи извештај о спровођењу Акционог плана за спровођење Стратегије, извештаји Савета за особе са инвалидитетом, извештај сектора ОСИ, извештај Повереника за заштиту равноправности.

**Посебан циљ 4:** **Унапређена економска независност особа са инвалидитетом.**

Особе са инвалидитетом су посебно рањива категорија становништва у односу на могућности остваривања запослења на отвореном тржишту рада, због чега су потребне мере подршке и стимулације, нарочито подршке послодавцима, подршке особама са инвалидитетом у стицању вештина, подршке у адаптацији радног места и условима рада и сл. За особе са ниским степеном радне способности неопходни су програми радног ангажовања и активације. Један од фактора који негативно утичу на могућност њиховог запошљавања је и то што се укључивањем у краткотрајне програме запошљавања и променом статуса запослености обустављају права из области социјалне заштите, што негативно утиче на мотивацију и економски положај особа са инвалидитетом при покушају стицања и одржавања запослења.

**Показатељи:**

- Број особа са инвалидитетом које из предузећа за професионалну рехабилитацију као посебног облика запошљавања прелазе у друго привредно друштво које није посебан облик запошљавања ОСИ, јединица мере: број; почетна вредност (2025): биће утврђена у првој години реализације; циљана вредност (2030): увећање за 10% до 2030. године.

- Број радних центара за радно ангажовање ОСИ; јединица мере: број, почетна вредност (2024): 0; циљана вредност (2030): 10.

Извор провере: Годишњи извештај о спровођењу Акционог плана за спровођење Стратегије, извештаји Савета за особе са инвалидитетом, извештај Повереника за заштиту равноправности.

Ради доприноса реализацији четвртог посебног циља предвиђене су следеће мере:

**Мера 4.1. Успостављање мреже радних центара као облика радног ангажовања особа са инвалидитетом са које се не могу запослити ни под општим ни под посебним условима.**

**Опис и ефекти мере:** Иако је законом предвиђено постојање радних центара, они нису заживели у пракси и особе са инвалидитетом немају ову могућност радног ангажовања. Кроз меру је предвиђено да се подзаконским актима регулише поступак оснивања и подржи оснивање и рад радних центара како би се основао први огледни број од 10 радних центара на територији Републике Србије у којима би се остварило радно ангажовање особа са инвалидитетом које имају тешкоће и препреке које су потпуне или вишеструке, односно лице се не може запослити или одржати запослење ни под општим ни под посебним условима.

**Институција надлежна за спровођење мере:** Министарство за рад запошљавање борачка и социјална питања

**Институције учесници у спровођењу мере**: Министарство финансија

**Показатељи:**

* Дефинисан поступак оснивања и финансирања радних центара кроз **у**својен подзаконски акт; јединица мере: да/не, почетна вредност (2024): не; циљана вредност (2027): да.

Извор провере: Годишњи извештај о спровођењу Акционог плана за спровођење Стратегије, извештаји Савета за особе са инвалидитетом, Службени гласник РС, извештај Повереника за заштиту равноправности.

**Мера 4.2. Јачање капацитета и улоге предузећа за професионалну рехабилитацију и запошљавање особа са инвалидитетом као носиоца послова професионалне рехабилитације особа са инвалидитетом, ресурса за запошљавање особа са инвалидитетом и за подршку послодавцима и особама са инвалидитетом у процесу радне интеграције код другог послодавца.**

**Опис и ефекти мере:** Кроз спровођење мере створиле би се могућности даље радне интеграције ОСИ које су запослене у овим предузећима да након обуке, оснаживања и стицања знања и вештина за рад из овог посебног облика запошљавања пређу код послодавца на отворено тржиште рада. Увођење програма подршке у даљој радној интеграцији утицаће на унапређење способности и резилијентност особа са инвалидитетом на услове на тржишту рада, повећаће се њихова инклузија, али и обезбедити циркуларни модел запошљавања. Реализацијом мере би се створиле могућности за циркуларни модел заштите у коме би се након јачања капацитета значајан део особа са инвалидитетом могао из предузећа за професионалну рехабилитацију запослити код послодаваца и тиме би ова предузећа имала за велики број особа са инвалидитетом транзициони карактер, што омогућава даљу пуну радну интеграцију.

**Институција надлежна за спровођење мере:** Министарство за рад запошљавање борачка и социјална питања

**Институције учесници у спровођењу мере:** Министарство финансија, Министарство просвете,Министарство здравља,Управа за безбедност и здравље на раду, Предузећа за професионалну рехабилитацију и запошљавање особа са инвалидитетом, Привредна комора Србије, НСЗ, НООИС, друге ОЦД, послодавци

**Показатељи:**

**-** Број Предузећа за професионалну рехабилитацију и запошљавање особа са инвалидитетом; јединица мере: број, почетна вредност (2024): 60; циљана вредност (2030): 72.

- Број развијених нових програма радног оспособљавања особа са инвалидитетом у складу са делатношћу предузећа и потребама тржишта, програми за стицање, одржавање и унапређивање радних и радно-социјалних вештина и способности и програми социјалног и професионалног оснаживања запослених за рад у отвореној радној средини; јединица мере: број, почетна вредност (2024): 3; циљана вредност (2030): 9.

- Број предузећа у којима је пилотиран програм социјалне и радне интеграције особа са инвалидитетом пре упућивања на рад код другог послодавца који је намењен особама са инвалидитетом које из предузећа као посебног облика запошљавања прелазе у друго привредно друштво које није посебан облик запошљавања ОСИ и у другим случајевима у складу са потребама послодаваца и особа са инвалидитетом: јединица мере: број, почетна вредност (2024): 0, циљана вредност (2030): 10.

- Издвајања за мере активне политике запошљавања и подршку запошљавању и одржању запослења ОСИ у предузећима за професионалну рехабилитацију и запошљавање особа са инвалидитетом, побољшање услова рада у овим предузећима и у друге сврхе у складу са Законом; јединица мере: динар, почетна вредност (2024): 1.255.000,00 динара; циљана вредност (2030): 1.568.750,00. динара

Извор провере: Годишњи извештај о спровођењу Акционог плана за спровођење Стратегије, извештаји Савета за особе са инвалидитетом, извештај Повереника за заштиту равноправности.

**Мера 4.3. Измена нормативног оквира за процену радне способности и телесног оштећења у циљу укључивања особа са инвалидитетом на тржиште рада.**

**Опис и ефекти мере:** Кроз реализацију ове мере ће се обезбедити да особе са инвалидитетом имају прилагођенији и јаснији поступак процене радне способности и телесног оштећења како би се обезбедила правичнија процена, сензитивнији начини процене у односу на потребе и реалне изазове и могућности ОСИ засноване на социјалном моделу. Изменом правилника и процеса вештачења ће се обезбедити већи приступ правима и већи број особа са инвалидитетом ће стећи право на новчана права или подршку у запошљавању, што води економском оснаживању и бољој социјалној укључености.

**Институција надлежна за спровођење мере:** Министарство за рад, запошљавање борачка и социјална питања

**Институције учесници у спровођењу мере:** Министарство за људска и мањинска права и друштвени дијалог, РФПИО, НСЗ, НООИС, Савези ОСИ друге ОЦД, Привредна комора Србије, синдикати

**Показатељи:**

- Измењен процес вештачења радне способности и телесног оштећења; јединица мере: да/не, почетна вредност (2024): не, циљана вредност (2030): да.

Извор провере: Годишњи извештај о спровођењу Акционог плана за спровођење Стратегије, извештаји Савета за особе са инвалидитетом, извештај Повереника за заштиту равноправности.

**Мера 4.4. Развијени и примењени модели социјалног предузетништва у циљу економског оснаживања односно радне интеграције особа са инвалидитетом.**

**Опис и ефекти мере:** Кроз унапређење и развој социјалног предузетништва створиће се могућности за већи степен инклузије особа са инвалидитетом у радну средину, као и економско оснаживање особа са инвалидитетом. Увећање броја правних субјеката са статусом социјалног предузетника ће допринети директно остварењу наведеног ефекта. Када се повећа број социјалних предузећа по основу запошљавања особа са инвалидитетом на тржишту рада ће се створити потреба за ангажовањем већег броја особа са инвалидитетом што ће увећати укупну запосленост особа са инвалидитетом.

**Институција надлежна за спровођење мере:** Министарство за рад запошљавање, борачка и социјална питања

**Институције учесници у спровођењу мере:** Министарство привреде, НСЗ, РАС, АРРА, ЈЛС

**Показатељи:**

**-** Број новорегистрованих субјеката социјалног предузетништва који радно интегришу (образују и оспособљавају за рад, запошљавају, или на други начин радно ангажују) ОСИ; јединица мере: број, почетна вредност (2024): 0 , циљана вредност (2030):   
године 12.

- Број новозапослених/радно интегрисаних ОСИ у субјектима социјалног предузетништва; јединица мере: број; почетна вредност (2024): 0; циљана вредност (2030): 60

Извор провере: Годишњи извештај о спровођењу Акционог плана за спровођење Стратегије, извештаји Савета за особе са инвалидитетом, извештај Повереника за заштиту равноправности.

**Посебан циљ 5:** **Унапређена доступност свих нивоа образовања особама са инвалидитетом.**

Сектор образовања је у протеклим годинама начинио значајне кораке како би заживео у пракси инклузивни приступ образовању деце и младих са сметњама у развоју и инвалидитетом. И даље је неопходно деловати на развоју механизама и услуга подршке деци и наставницима за што квалитетнији рад у предшколском и основном образовању, као и на развоју програма и мера за достизање једнаке приступачности средњем и високом образовању, како би што већи број младих са инвалидитетом наставио средњошколско и високо образовање.

**Показатељи:**

- Стопа преласка у средњу школу ученика са сметњама у развоју и инвалидитетом, јединица мере: проценат; почетна вредност (2025): утврдиће се у првој години имплементације; циљана вредност (2030): утврдиће се у првој години имплементације.

- Стопа завршавања средње школе ученика са сметњама у развоју и инвалидитетом, јединица мере: проценат; почетна вредност (2025): утврдиће се у првој години имплементације; циљана вредност (2030): утврдиће се у првој години имплементације.

- Удео ученика са сметњама у развоју и инвалидитетом који након средњег настављају школовање на следећем нивоу образовања, јединица мере: проценат; почетна вредност (2025): утврдиће се у првој години имплементације; циљана вредност (2030): утврдиће се у првој години имплементације.

Извор провере: Годишњи извештај о спровођењу Акционог плана за спровођење Стратегије, извештаји Савета за особе са инвалидитетом, извештај Министарства просвете, извештај Повереника за заштиту равноправности.

Ради доприноса реализацији петог посебног циља предвиђене су следеће мере:

**Мера 5.1. Унапређење доступности додатне подршке деци и ученицима у предшколском и основном образовању и васпитању.**

**Опис и ефекти мере:** Кроз увођење нових и унапређење постојећих услуга додатне подршке ученицима са сметњама у развоју и инвалидитетом обезбедиће се бољи услови у инклузивном образовном окружењу.Реализацијом мере ће се повећати број ресурних центара који су неопходни за реализацију инклузивног образовања, али и увешће се у пракси подршка педагошких асистената која је до сада била недостајућа и тиме ће се створити услови за постизање образовне инклузије и повећати приступачност образовања али пре свега унапредити квалитет и образовни исходи за особе са инвалидитетом.

**Институција надлежна за спровођење мере:** Министарство просвете

**Институције учесници у спровођењу мере:** Ресурсни центри, школе за ученике са сметњама у развоју и инвалидитетом, високошколске установе за образовање васпитача и наставника, ЗУОВ.

**Показатељи:**

- Број педагошких асистената за ученике са сметњама у развоју и инвалидитетом, јединица мере: број, почетна вредност (2024): 0, циљана вредност (2030): 80.

- Број одржаних обука за запослене у образовању о инклузивном образовању и раду са децом/ученицима којима је потребна додатна подршка у образовању; јединица мере: број, почетна вредност (2022): 98; циљана вредност (2030): 100 обука.

- Број учесника обука који су унапредили компетенције за рад у инклузивном образовном окружењу; јединица мере: број, почетна вредност (2022): 7.367; циљана вредност (2030): 10682.

- Број деце/ученика који су добили подршку ресурс центра; јединица мере: број, почетна вредност (2024): 1300; циљана вредност (2030): 2145.

Извор провере: Годишњи извештај о спровођењу Акционог плана за спровођење Стратегије, извештаји Савета за особе са инвалидитетом, извештај Министарства просвете, извештај Повереника за заштиту равноправности.

**Мера 5.2.** **Унапређење мера подршке за приступ средњем и високом образовању за особе са инвалидитетом.**

**Опис и ефекти мере:** Кроз различите стимулативне финансијске и нефинснсијске мере обезбедиће се материјали и средства која ће деловати стимулативно на ученике са сметњама у развоју и инвалидитетом да наставе образовање на средњошколском нивоу и вишем и високом образовању. Ове мере ће резултирати већим бројем ученика са сметњама у развоју и инвалидитетом који су уписали, и завршили средњу школу, односно више и високо образовање.

**Институција надлежна за спровођење мере:** Министарство просвете

**Институције учесници у спровођењу мере:** Министарство финансија, ЗУОВ, Завод за уџбенике, ЈЛС, школе за ученике са сметњама у развоју и инвалидитетом.

**Показатељи:**

-Број ученика са сметњама у развоју и инвалидитетом уписан у средње школе; јединица мере: број; почетна вредност (2025): биће утврђена у првој години имплементације АП; циљана вредност (2030): утврдиће се у првој години имплементације.

-Број студената са сметњама у развоју и инвалидитетом уписан у високошколске установе; јединица мере: број; почетна вредност (2025): биће утврђена у првој години имплементације АП; циљана вредност (2030): утврдиће се у првој години имплементације.

Извор провере: Годишњи извештај о спровођењу Акционог плана за спровођење Стратегије, извештаји Савета за особе са инвалидитетом, извештај Министарства просвете, извештај Повереника за заштиту равноправности.

**Посебан циљ 6**: **Обезбеђен равноправни и једнаки приступ здравственој заштити особама са инвалидитетом, нарочито у области менталног здравља, стоматолошке заштите и репродуктивног здравља.**

Особе са инвалидитетом имају потребу за додатном подршком у приступу услугама здравствене заштите и често јесу једна од категорија становништва која има повећану потребу за овим видом заштите услед пратећих и придружених проблема инвалидитету. У националним планским документима који регулишу здравствену заштиту, особе са инвалидитетом нису препознате као вулнерабилна група којој је потребна додатна подршка и пажња здравствених радника и програма здравствене заштите. Услед тога, здравствене услуге су често неприступачне у погледу комуникационо-информационе и когнитивне приступачности, а здравственим радницима су потребне додатне едукације у циљу постизања вештина ради адекватног пружања услуга особама са инвалидитетом.

**Показатељи:**

- Број едукација за здравствене раднике и сараднике о комуникацији и сензибилизацији за пружање услуга ОСИ; јединица мере: број, почетна вредност (2024): 0; циљана вредност (2030): 30.

- Удео здравствених установа које су успоставиле процедуре за продужене прегледе и подршку за особе са инвалидитетом; јединица мере: проценат; почетна вредност (2025): биће утврђена у првој години имплементације АП; циљана вредност (2030): удео здравствених установа увећан за 50% до 2030. године.

Извор провере: Годишњи извештај о спровођењу Акционог плана за спровођење Стратегије, извештаји Савета за особе са инвалидитетом, извештај Министарства здравља, извештај Повереника за заштиту равноправности.

Ради доприноса реализацији шестог посебног циља предвиђене су следеће мере:

**Мера 6.1. Развој доступности програма ране интервенције и превенције на нивоу локалне заједнице за децу са сметњама у развоју и инвалидитетом и децу у ризику базирано на подршци целој породици.**

**Опис и ефекти мере:** Рана интервенција као принцип примарне и секундарне превенције ометености ће допринети ублажавању или отклањању степена инвалидитета или развојних тешкоћа на раном узрасту, што ће директно утицати на квалитет живота и инклузију деце са сметњама у развоју и инвалидитетом и деце у ризику у заједницу. Такође, доступност центара за ментално здравље је кључно за квалитет живота особа са инвалидитетом због повишеног нивоа стреса и честих осујећења које ситуација хендикепа доноси, те је смањена резилијентност у односу на негативне срединске утицаје. Кроз реализацију мере ће се повећати број локалних самоуправа у коме су доступне услуге ране интервенције и центара за ментално здравље у заједници.

**Институција надлежна за спровођење мере:** Министарство здравља

**Институције учесници у спровођењу мере:** Министарство финансија, Институт за јавно здравље Србије „Др Милан Јовановић Батут”, ЈЛС.

**Показатељи:**

- Број јединица локалне самоуправе у којима се пружа услуга ране интервенције; јединица мере: број; почетна вредност (2025): утврдиће се у првој години имплементације АП; циљана вредност (2030): број ЈЛС у којима се пружа услуга ране интервенције увећан за 50% у односу на почетну вредност.

- Број центара за заштиту менталног здравља у заједници; јединица мере; број; почетна вредност (2025); утврдиће се у првој години имплементације АП; циљана вредност (2030); број центара за заштиту менталног здравља у заједници увећан за 20% у односу на почетну вредност.

Извор провере: Годишњи извештај о спровођењу Акционог плана за спровођење Стратегије, извештаји Савета за особе са инвалидитетом, извештај Министарства здравља, извештај Повереника за заштиту равноправности.

**Мера 6.2. Унапређење компетенција и сензибилисање здравствених радника за комуникацију и пружање услуге особама са инвалидитетом, нарочито у области менталног здравља, стоматолошке заштите и репродуктивног здравља.**

**Опис и ефекти мере:** Кроз обуку и информисање здравствених радника и успостављање протокола о пружању услуга ОСИ обезбедиће се већа доступност и прилагођеност здравствене услуге потребама ОСИ. Реализацијом мере ће се обезбедити боља здравствена заштита, унапредити здравствени статус особа са ионвалидитетом и обезбедити технички и кадровски услови за пружање адекватне услуге, што ће смањити дискриминацију и искљученост особа са инвалидитетом.

**Институција надлежна за спровођење мере:** Министарство здравља

**Институције учесници у спровођењу мере:** ЈЛС, НООИС,Савези ОСИ, друге ОЦД, мрежа института/ завода за јавно здравље.

**Показатељи:**

**-** Израђен протокол и модел пружања услуга здравствене заштите особама са инвалидитетом; јединица мере: да/не, почетна вредност (2024): не; циљана вредност (2030): да.

- Број обука за унапређење компетенција и сензибилизацију за пружање услуга ОСИ за запослене у систему здравствене заштите; јединица мере: број, почетна вредност (2024): 0; циљана вредност (2030): 12 обука.

- Број запослених у систему здравствене заштите који су прошли обуке за унапређење компетенција и сензибилизацију за пружање услуга ОСИ; јединица мере; број, почетна вредност (2024): 0; циљана вредност (2030): 250.

Извор провере: Годишњи извештај о спровођењу Акционог плана за спровођење Стратегије, извештаји Савета за особе са инвалидитетом, извештај Министарства здравља, извештај Повереника за заштиту равноправности.

# 7. МЕХАНИЗМИ ЗА СПРОВОЂЕЊЕ МЕРА И НАЧИН ПРАЋЕЊА РЕАЛИЗАЦИЈЕ И ЕФЕКАТА

Координација у извештавању, праћење и евалуација планираних мера и активности на унапређењу положаја особа са инвалидитетом поверена је Министарству за рад, запошљавање, борачка и социјална питања у складу са делокругом рада Министарства регулисаним одредбама члана 19. Закона о министарствима („Службени гласник РСˮ, бр. 128/20, 116/22 и 92/23 – др. закон)[[135]](#footnote-135). Формираће се посебна радна група коју ће установити министар за рад, запошљавање, борачка и социјална питања. Ова група биће формирана од особа које ће својом компетенцијом, односно својим стручним и експертским знањем бити одговорна за поједина питања и помагати у остваривању координације и евалуације мера и активности ове стратегије.

Динамика остваривања мера биће дефинисана кроз два акциона плана (2025–2027. и 2028–2030). У складу са одредбама члана 43. Закона о планском систему („Службени гласник РСˮ, број 30/18)[[136]](#footnote-136), Министарство за рад, запошљавање, борачка и социјална питања припремиће *ex-post* анализу и извештај о резултатима спровођења Акционог плана за период 2025–2027. године. Рад на припреми другог Акционог плана започеће благовремено, а најкасније шест месеци пре истека првог Акционог плана. Министарство за рад, запошљавање, борачка и социјална питања припремиће *ex-post* анализу и финални извештај у законом предвиђеном року.

Основни инструменти којима се постижу предвиђени циљеви Стратегије су: сарадња републичког, покрајинског и локалног нивоа, сарадња између ресора, и удруживање на бази партнерских односа.

Период на који се ова стратегија доноси је 2025–2030. година.

## 7.1. ИНСТИТУЦИОНАЛНИ ОКВИР И ПЛАН ЗА СПРОВОЂЕЊЕ И ИЗВЕШТАВАЊЕ О РЕАЛИЗОВАНИМ МЕРАМА И АКТИВНОСТИМА

У циљу праћења постигнутих резултата и процене успешности реализације мера и активности које ће бити предвиђене Акционим планом за период 2025-2027. године, сви органи и организације задужени за њихово спровођење у обавези су да припремају извештаје које достављају радном телу Владе – Савету за особе са инвалидитетом, преко Министарства за рад, запошљавање, борачка и социјална питања, након чега ће сажети приказ извештаја о спровођењу Стратегије бити објављен на интернет презентацији тог министарства. Извештавање о резултатима спровођења Стратегије врши се по истеку сваке треће календарске године од дана усвајања, као и финалним извештајем који се подноси најкасније шест месеци након истека примене Стратегије. О резултатима спровођења акционих планова извештава се по истеку сваке календарске године. Извештаји се припремају како би могли да се анализирају и евалуирају постигнути резултати, чиме се омогућава да се укаже на носиоце који у посматраном периоду нису у довољној мери реализовали предвиђене активности, као и да се изврши корекција даљег рада на постизању предвиђених циљева уколико се за тим утврди потреба.

Институционални оквир, уз навођење институције одговорне за праћење спровођења Стратегије, детаљно је дат у Акционом плану за период 2025-2027. године.

Институције носиоци активности размењиваће информације са организацијама цивилног друштва о реализованим програмима, пројектима и активностима који доприносе реализацији мера предвиђених Стратегијом и пратећим акционим плановима.

Извештаји свих тела задужених за спровођење мера и активности предвиђених акционим плановима, садрже податке о:

1) реализацији циљева Стратегије и мера и активности предвиђених акционим плановима по појединачним областима, кроз достављање статистичких и других података о реализованим активностима и броју укључених лица;

2) финансијским средствима утрошеним за реализацију предвиђених мера и активности у току извештајног периода;

3) планираним средствима за текућу годину и пројекцијама за наредне две године, у складу са могућностима буџета и плановима органа;

4) пројектним активностима на међународном нивоу по основу којих се обезбеђују средства за одређене намене у вези са унапређењем положаја особа са инвалидитетом и износом тих средстава на нивоу текуће године.

Приликом реализовања активности и сачињавања извештаја, поред постигнутих резултата, посебну пажњу потребно је посветити обезбеђивању финансијске подршке од стране Европске уније и могућности које су на располагању од стране појединих земаља кроз реализацију конкретних пројеката.

Након истека временског периода имплементације првог акционог плана, достављају се нови, коначни извештаји од стране свих тела, како би се сагледали постигнути резултати и приступило изради новог акционог плана за наредни трогодишњи период спровођења Стратегије. Извештаји се достављају Савету за особе са инвалидитетом, преко Министарства за рад, запошљавање, борачка и социјална питања, у року од три месеца од завршетка периода имплементације Стратегије. На основу тих извештаја сачињава се завршни извештај са анализом постигнутих резултата и

утрошеним средствима током читавог периода спровођења Стратегије. Завршни извештај о спровођењу акционих планова доставља се Влади, ради информисања и сагледавања будућих праваца деловања у овој области.

Питање функционисања и социјалне интегрисаности особа са инвалидитетом потребно је редовно анализирати у оквиру статистичких истраживања која спроводи Републички завод за статистику, као што су пописи становништва, Анкета о приходима и условима живота и друга истраживања, а резултате редовно обрађивати и објављивати, као податке који се на најбољи начин могу користити за илустрацију промена диспаритета између особа са инвалидитетом и популације у целини и за дефинисање показатеља који се односе на инвалидитет у свим областима деловања, а посебно у областима од кључног утицаја на положај особа са инвалидитетом као што су образовање, запошљавање и смањење сиромаштва, што може бити и основ за ревизију појединих мера или креирање других са непосредним утицајем на реализацију општег циља ове стратегије.

У складу са Законом о планском систему Републике Србије, о спровођењу овог акционог плана, биће извештавана и Влада једном годишње.

## 7.2. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА РЕАЛИЗАЦИЈУ

Министарство за рад, запошљавање, борачка и социјана питања, спровело је процену финансијских средстава неопходних за реализацију посебних циљева, мера и активности, у складу са планско-буџетским процедурама. Институције које су Стратегијом задужене за спровођење појединачних мера, извршиле су оквирну прелиминарну процену трошкова у складу са планско-буџетским процедурама која су планирана за 2025, 2026. и 2027. годину и у складу са Правилником о начину исказивања и извештавања о процењеним финансијским ефектима закона, другог прописа или другог акта на буџет, односно финансијске планове организација за обавезно социјално осигурање. Неопходна средства за реализацију, планирана су у оквиру раздела надлежног предлагача или других министарстава, односно државних органа који су носиоци појединачних активности из предметног документа. Детаљни приказ наведеног, представљен је у табели Првог трогодишњег Акционог плана.

Планирана средства за спровођење Стратегије биће обезбеђена код надлежних органа у складу са билансним могућностима буџета Републике Србије и лимитима које утврди Министарство финансија за те органе за конкретну буџетску годину и у оквиру наведених раздела и одговарајућих програма у оквиру којих се планирају и средства за реализацију мера.

Укупна потребна средства за реализацију овог акционог плана процењена су на 1.743.600.600,00 РСД. У 2025. години су планирана у износу од 736.608.000,00 РСД, у 2026. години су планирана у износу од 501.128.300,00 РСД, у 2027. години су планирана у износу од 505.864.300,00 РСД.

Оквирна прелиминарна процена финансијских средстава неопходних за реализацију посебних циљева, мера и активности вршена је од стране Министарства као предлагача овог Акционог плана и носилаца појединачних активности из Акционог плана, а у складу са планско-буџетским процедурама и у складу са лимитима које је одредило Министарство финансија за све буџетске кориснике, а у оквиру наведених раздела и одговарајућих програма у оквиру којих се планирају и средства за реализацију активности приказаних у овом акционом плану, као и Правилником о начину исказивања и извештавања о процењеним финансијским ефектима закона, другог прописа или другог акта на буџет, односно финансијске планове организација за обавезно социјално осигурање[[137]](#footnote-137).

Део средстава за реализацију појединих активности планиран је из средстава међународних донатора, путем програма и пројеката који ће се усвојити и реализовати на основу овог акционог плана. С тим у вези, а у складу са одредбама члана 58. став 1. тачка 4), алинеја 3 Уредбе о методологији управљања јавним политикама, анализи ефеката јавних политика и прописа и садржају појединачних докумената јавних политика[[138]](#footnote-138), те активности се условно извршавају, јер се финансирају из донаторских извора.

У свим активностима у којима је наведено да су у оквиру програма, који се реализују кроз средства обезбеђена у буџету, ради се о редовном раду државних службеника и намештеника у оквиру својих прописаних активности, било да се ради о њиховом учешћу у радним групама или о појединачном раду на праћењу спровођења прописа или изради одређених анализа, извештаја, прикупљању података и слично и не захтевају посебно буџетирање.

Спровођење мера предвиђених акционим планом неће имати утицаја на међународне финансијске обавезе државе, из разлога што никакво задуживање није планирано. Опредељена средства по мерама исказана су у Акционом плану.

Средства за спровођење Акционог плана планирају се за 2025, 2026. и 2027. годину на следећим позицијама:

Раздео 30 – МИНИСТАРСТВО ЗА РАД, ЗАПОШЉАВАЊЕ, БОРЧКА И СОЦИЈАЛНА ПИТАЊА

* Програм 0902 – Социјална заштита, Функција 090 – Социјална заштита некласификована на другом месту, Програмска активност 0006 – Заштита положаја особа са инвалидитетом – по 450.329.000,00 РСД у 2025, 2026 и 2027. години, са конта 481 – Дотације невладиним организацијама; по 18.486.000,00 РСД у 2025, 2026 и 2027. години, са конта 472 – Накнаде за социјалну заштиту из буџета; по 100.000,00 РСД у 2025, 2026 и 2027. години, са конта 421 – Стални трошкови.
* Програм 0803 – Активна политика запошљавања, Функција 412 – Општи послови по питању рада, Програмска активност 0004 – Подршка предузећима за професионалну рехабилитацију особа са инвалидитетом – по 705.000,00 РСД у 2025, 2026 и 2027. години, са конта 451 – Субвенције јавним нефинансијским предузећима и организацијама.
* Програм 0802 – Уређење система рада и радно-правних односа, Функција 410 – Општи економски и комерцијални послови и послови по питању рада, Програмска активност 0002 – Администрација и управљање, трошкови запослених обезбеђени су у оквиру редовних активности са конта 411 – Плате, додаци и накнаде запослених (зараде) и 412 – Социјални доприноси на терет послодавца.
* Са извора 56 – Финансијска помоћ ЕУ: Програм 0902 – Социјална заштита, Функција 070 – Социјална помоћ угроженом становништву некласификована на другом месту, Пројекат 7085 – ИПА 2020 – Модернизација система социјалне заштите - 85.140.000,00 РСД у 2025. години са конта 423 – Услуге по уговору; 154.223.000, 00 РСД у 2025. години са конта 424 – Специјализоване услуге.
* ГИЗ Пројекат „Подршка социјалном укључивању у Србији”: реализује се од стране имплементационог партнера ГИЗ – Немачке организације за развојну сарадњу.
* ЕУ пројекат: ЕУ ИПА 2020 – „Подршка одрживим услугама социјалне заштите у заједници и политикама укључивања на локалном нивоу”: реализује се од стране Сталне конференције градова и општина (СКГО).

Раздео 33 – МИНИСТАРСТВО ЗА ЉУДСКА И МАЊИНСКА ПРАВА И ДРУШТВЕНИ ДИЈАЛОГ за:

* Програм 1002 – Стварање подстицајног окружења за развој цивилног друштва, Функција 110 – Извршни и законодавни органи, финансијски и фискални послови и спољни послови, Програмска активност 0001 –Подстицајно окружење за развој цивилног друштва – 480.000,00 РСД у 2025. години, 240.000,00 у 2026. години и 480.000,00 у 2027. години са конта 423 – Услуге по уговору.

Раздео 38 – МИНИСТАРСТВО ИНФОРМИСАЊА И ТЕЛЕКОМУНИКАЦИЈА за:

* Програм 1204 – Систем јавног информисања, Функција 110 – Извршни и законодавни органи, финансијски и фискални послови и спољни послови, Програмска активност 0001 – Подршка остваривању јавног интереса у области информисања – по 500.000,00 РСД у 2025, 2026. и 2027. години са конта 481 –Дотације невладиним организацијама.
* Програм 1204 – Систем јавног информисања, Функција 110 - Извршни и законодавни органи, финансијски и фискални послови и спољни послови, Програмска активност 0007 – Подршка информисању особа са инвалидитетом – по 7.200.000,00 РСД у 2025, 2026. и 2027. години са конта 481 – Дотације невладиним организацијама; по 10.800.000,00 РСД у 2025, 2026. и 2027. години са конта 424 – Специјализоване услуге.
* Програм 0703 – Телекомуникације и информационо друштво, Функција 110 – Извршни и законодавни органи, финансијски и фискални послови и спољни послови, Програмска активност 0008 – Развој информационог друштва – 2.350.000 РСД у 2025. години са конта 515 – Нематеријална имовина.

Раздео 29, Глава 29.0 – МИНИСТАРСТВО КУЛТУРЕ за:

* Програм 1203 – Јачање културне продукције и уметничког стваралаштва, Функција 820 – Услуге културе, Програмска активност 0006 – Подршка културној делатности друштвенo осетљивих група – 3.000.000,00 РСД у 2025. години, 3.500.000,00 РСД у 2026. години и 4.000.000,00 РСД у 2027. години са конта 463 – Трансфери осталим нивоима власти.

Раздео 29, Глава 29.1 – УСТАНОВЕ КУЛТУРЕ за:

* Програм 1203 – Јачање културне продукције и уметничког стваралаштва, Функција 820 – Услуге културе, Програмска активност 0007 – Подршка раду установа културе у области савременог стваралаштва – 100.000,00 РСД у 2025. години, 150.000,00 РСД у 2026. години и 200.000,00 РСД у 2027. години са конта 424 – Специјализоване услуге; 100.000,00 РСД у 2025. години, 150.000,00 РСД у 2026. години и 200.000,00 РСД у 2027. години са конта 422 – Трошкови путовања.

Раздео 23, Глава 23.0 – МИНИСТАРСТВО ПРАВДЕ за:

* Програм 1602 – Уређење и управљање у систему правосуђа, Функција 330 – Судови, Програмска активност 5010 – Унапређење смештајно-техничких услова рада правосудних органа – по 2.000.000,00 РСД у 2025, 2026. и 2027. години са конта 511 – Зграде и грађевински објекти.
* Програм 1602 – Уређење и управљање у систему правосуђа, Функција 360 – Јавни ред и безбедност некласификован на другом месту, Програмска активност 0010 – Администрација и управљање, трошкови запослених обезбеђени су у оквиру редовних активности са конта 411 – Плате, додаци и накнаде запослених (зараде) и 412 – Социјални доприноси на терет послодавца.

Раздео 23.1 – УПРАВА ЗА ИЗВРШЕЊЕ КРИВИЧНИХ САНКЦИЈА

* Програм 1607 – Управљање извршењем кривичних санкција, Функција 340 – Затвори, Програмска активност 0001 – Извршење кривичних санкција, трошкови запослених обезбеђени су у оквиру редовних активности са конта 411 – Плате, додаци и накнаде запослених (зараде) и 412 – Социјални доприноси на терет послодавца.

Раздео 23, Глава 23.3 - ПРАВОСУДНА АКАДЕМИЈА за:

* Са извора 06 – Донације од међународних организација: Програм 1602 – Уређење и управљање у систему правосуђа, Функција 360 – Јавни ред и безбедност некласификован на другом месту, Програмска активност 0009 – Стручнo усавршавање за будуће и постојеће носиоце правосудне функције – по 222.000,00 РСД у 2025, 2026 и 2027. години, са конта 423 – Услуге по уговору.

Раздео 8, Глава 8.1 – ВРХОВНО ЈАВНО ТУЖИЛАШТВО за:

* Програм 1604 – Рад тужилаштва, Функција 330 – Судови, Програмска активност 0004 – Административна подршка раду Врховног јавног тужилаштва, трошкови запослених обезбеђени су у оквиру редовних активности са конта 411 – Плате, додаци и накнаде запослених (зараде) и 412 – Социјални доприноси на терет послодавца.

Раздео 31 – МИНИСТАРСТВО СПОРТА за:

* Програм 1301 – Развој система спорта, Функција 810 – Услуге рекреације и спорта, Програмска активност 0010 – Програм Параолимпијског комитета Србије – 1.500.000,00 РСД у 2026. години и 1.500.000,00 РСД у 2027. години са конта 481 – Дотације невладиним организацијама.

Раздео 22 – МИНИСТАРСТВО ГРАЂЕВИНАРСТВА, САОБРАЋАЈА И ИНФРАСТРУКТУРЕ за:

* Програм 1101 – Уређење и надзор у области планирања и изградње, Функција 620 – Развој заједница, Програмска активност 0003 – Припрема и спровођење мера стамбене и архитектонске политике и унапређење комуналних делатности, енергетске ефикасности и грађевинских производа, трошкови запослених обезбеђени су у оквиру редовних активности са конта 411 – Плате, додаци и накнаде запослених (зараде) и 412 – Социјални доприноси на терет послодавца.

Раздео 34 – МИНИСТАРСТВО ЗА БРИГУ О ПОРОДИЦИ И ДЕМОГРАФИЈУ за:

* Програм 0903 – Породично-правна заштита грађана, Функција 040 – Породица и деца, Програмска активност 0004 – Администрација и управљање, трошкови запослених обезбеђени су у оквиру редовних активности са конта 411 – Плате, додаци и накнаде запослених (зараде) и 412 – Социјални доприноси на терет послодавца.

Раздео 37 – МИНИСТАРСТВО ТУРИЗМА И ОМЛАДИНЕ за:

* Програм 1507 – Уређење и развој у области туризма, Функција 473 – Туризам, Програмска активност 0012 – Истраживање тржишта, управљање квалитетом, унапређење туристичких производа и конкурентности у туризму, трошкови запослених обезбеђени су у оквиру редовних активности са конта 411 – Плате, додаци и накнаде запослених (зараде) и 412 – Социјални доприноси на терет послодавца.

Раздео 15, Глава 15.0 – МИНИСТАРСТВО УНУТРАШЊИХ ПОСЛОВА за:

* Програм 1407 – Управљање ризицима и ванредним ситуацијама, Функција 310 – Услуге полиције, Програмска активност 0003 – Управљање у ванредним ситуацијама, трошкови запослених обезбеђени су у оквиру редовних активности са конта 411 – Плате, додаци и накнаде запослених (зараде) и 412 – Социјални доприноси на терет послодавца.

Раздео 26, Глава 26.0 – МИНИСТАРСТВО ПРОСВЕТЕ за:

* Програм 2001 – Уређење, надзор и развој свих нивоа образовног система, Функција 980 – Образовање некласификовано на другом месту, Програмска активност 0001 – Утврђивање законских оквира и праћење развоја образовања на свим нивоима, трошкови запослених обезбеђени су у оквиру редовних активности са конта 411 – Плате, додаци и накнаде запослених (зараде) и 412 – Социјални доприноси на терет послодавца.

Раздео 26, Глава 26.1 – ОСНОВНО ОБРАЗОВАЊЕ за:

* Програм 2003 – Основно образовање, Функција 910 – Предшколско и основно образовање, Програмска активност 0001 – Реализација делатности основног образовања, трошкови запослених обезбеђени су у оквиру редовних активности са конта 411 – Плате, додаци и накнаде запослених (зараде) и 412 – Социјални доприноси на терет послодавца.

Раздео 27, Глава 27.0 – МИНИСТАРСТВО ЗДРАВЉА за:

* Програм 1801 – Уређење и надзор у области здравства, Функција 760 – Здравство некласификовано на другом месту, Програмска активност 0001 – Уређење здравственог система, трошкови запослених обезбеђени су у оквиру редовних активности са конта 411 – Плате, додаци и накнаде запослених (зараде) и 412 – Социјални доприноси на терет послодавца.

Раздео 10 – ЗАШТИТНИК ГРАЂАНА за:

* Програм 1001 – Унапређење и заштита људских и мањинских права и слобода, Функција 133 – Остале опште услуге, Програмска активност 0009 – Контрола законитости поступања органа јавне управе, трошкови запослених обезбеђени су у оквиру редовних активности са конта 411 – Плате, додаци и накнаде запослених (зараде) и 412 – Социјални доприноси на терет послодавца.

У Финансијском плану Националне службе за запошљавање за 2025. годину („Службени гласник РС”, број 96/24), средства су обезбеђена у оквиру следећег програма:

* Програм 0810 – Подршка спровођењу послова из надлежности НСЗ, Програмска активност 0001 – Администрација и управљање, трошкови запослених обезбеђени су у оквиру редовних активности са конта 411 – Плате, додаци и накнаде запослених (зараде) и 412 – Социјални доприноси на терет послодавца.

## 7.3. КОНСУЛТАЦИЈЕ

Пре израде предлога Стратегије за унапређење положаја особа са инвалидитетом у Републици Србији за период од 2025. до 2030. године, одржавани су састанци Радне групе и консултаната за израду Стратегије, које је у сарадњи са Популационим фондом Уједињених нација ангажовало Министарство за рад, запошљавање, борачка и социјална питања. У току рада на припреми предлога стратегије, одржаване су консултације са представницима државних органа и јавних служби, организацијама цивилног друштва и другим релевантним социјалним актерима. У складу са Законом о планском систему Републике Србије („Службени гласник РС”, број 30/18) [[139]](#footnote-139), пре израде нацрта Стратегије било је потребно урадити Ex-post анализу[[140]](#footnote-140) претходне Стратегије унапређења положаја особа са инвалидитетом у Републици Србији за период 2020-2024. године. У циљу припреме Стратегије унапређења положаја особа са инвалидитетом у Републици Србији за период 2025-2030. година урађена је Еx-ante анализа[[141]](#footnote-141). Анализе су спроведене у складу са Законом о планском систему („Службени гласник РС”, број 30/18) [[142]](#footnote-142) и Уредбом о методологији управљања јавним политикама, анализи ефеката јавних политика и прописа и садржају појединачних јавних политика („Службени гласник РС”, број 8/19).[[143]](#footnote-143)Спроведене су јавне консултације о Ex-post и Еx-ante анализи будуће стратегије за унапређење положаја особа са инвалидитетом у периоду од 1. до 15. јула 2024. године.

Консултације су спроведене осим кроз коришћење портала е-Консултације и кроз директно достављање предлога докумената Ex-post и Еx-ante анализе заинтересованим странама које су учествовале у консултативном процесу током израде документа, ради добијања евентуалних сугестија у односу на резултате анализа.

# 8. АКЦИОНИ ПЛАН

Први трогодишњи акциони план за спровођење Стратегије унапређења положаја особа са инвалидитетом у Републици Србији за период 2025. до 2030. године у периоду од 2025. до 2027. године, са Прилогом 2 – Листа скраћеница одштампан је уз ову стратегију и чини њен саставни део.

Други акциони план донеће се за период од 2028. до 2030. године.

# 9. ЗАВРШНИ ДЕО

Саставни део ове стратегије чини Прилог 1 – Листа скраћеница који је одштампан уз ову стратегију.

Ову стратегију објавити на интернет страници Владе, интернет страници Министарства за рад, запошљавање, борачка и социјална питања – Сектор за заштиту особа са инвалидитетом и порталу е-Управа у року од седам радних дана од дана усвајања стратегије.

Ову стратегију објавити у „Службеном гласнику Републике Србије”.

05 Број: 580-13005/2024-2

У Београду, 16. јануара 2025. године

В Л А Д А

|  |  |
| --- | --- |
|  | ПРВИ ПОТПРЕДСЕДНИК ВЛАДЕ  Синиша Мали |

**Прилог 1**

**Листа скраћеница:**

АП – Акциони план

ЕУ – Европска унија

ЈЛС – Јединице локалне самоуправ

ЈУТА – Национална организација туристичких агенција

ОСИ – Особе са инвалидитетом

ЛНОБ – „Leave No One Behind” принцип Агенде 2030 да нико не буде изостављен

МДУЛС – Министарство државне управе и локалне самоуправе

МРЗБСП – Министарство за рад, запошљавање, борачка и социјална питања

НООСИ – Национална организација особа са инвалидитетом

НСЗ – Национална служба за запошљавање

НСП – новчана социјална помоћ

ОЦД – организације цивилног друштва

ТНП – додатак за туђу негу и помоћ

1. https://ravnopravnost.gov.rs/wp-content/uploads/2012/11/images\_files\_UN\_Medjunarodna%20konvencija%20o%20pravima%20osoba%20sa%20invaliditetom.pdf [↑](#footnote-ref-1)
2. https://www.who.int/news-room/fact-sheets/detail/disability-and-health [↑](#footnote-ref-2)
3. https://www.who.int/ [↑](#footnote-ref-3)
4. https://popis2022.stat.gov.rs/sr-Cyrl/ [↑](#footnote-ref-4)
5. https://popis2022.stat.gov.rs/sr-cyrl/popisni-podaci-eksel-tabele/ [↑](#footnote-ref-5)
6. <https://popis2022.stat.gov.rs/sr-cyrl/popisni-podaci-eksel-tabele/> [↑](#footnote-ref-6)
7. Марковић. М. (2014). *Особе са инвалидитетом у Србији.* Републички завод за статистику. [↑](#footnote-ref-7)
8. Marinković, I. (2023). New census, new solutions, old problems: Review of the new methodological solutions of the 2022 Census and its comparability with previous censuses. *Stanovnistvo, 61*(1), 109–114. https://doi.org/10.59954/stnv.521 [↑](#footnote-ref-8)
9. Приручник за анализу ефеката јавних политика и прописа, стр 7, Републички секретаријат за јавне политике, 2020. година [↑](#footnote-ref-9)
10. Стратегија деинституционализације и развоја услуга социјалне заштите у заједници за период 2022-2026, „Службени гласник РС“, број 12/22. [↑](#footnote-ref-10)
11. Уредба о мређи установа социјалне заштите, „Службени гласник РС“, бр. 16/2012 и 12/2013. [↑](#footnote-ref-11)
12. Стратегија запошљавања у Републици Србији за период од 2021. до 2026. године („Службени гласник РСˮ, бр. 18/21 и 36/21 – исправка). [↑](#footnote-ref-12)
13. Програм о заштити менталног здравља у Републици Србији за период 2019-2026. године („Службени гласник РС“, број 84/2019.) [↑](#footnote-ref-13)
14. Програм о заштити менталног здравља у Републици Србији за период 2019-2026. године („Сл. гласник РС“, број 84/2019.) [↑](#footnote-ref-14)
15. Стратегија јавног здравља у Републици Србији 2018–2026. године („Службени гласник РС“, број 61 /2018) [↑](#footnote-ref-15)
16. Стратегија за родну равноправност за период од 2021. до 2030. године („Службени гласник РС“, број 103/2021) [↑](#footnote-ref-16)
17. https://www.rodnaravnopravnost.gov.rs/sites/default/files/2017-02/Op%C5%A1te-preporuke-Komiteta-za-ukidanje-svih-oblika-diskriminacije.pdf [↑](#footnote-ref-17)
18. https://unstats.un.org/sdgs/ [↑](#footnote-ref-18)
19. Ибид. [↑](#footnote-ref-19)
20. https://femplatz.org/library/reports/2024-03-19\_PreneraZena\_2023\_SR.pdf [↑](#footnote-ref-20)
21. https://prosveta.gov.rs/wp-content/uploads/2021/11/1-SROVRS-2030\_MASTER\_0402\_V1.pdf [↑](#footnote-ref-21)
22. Међународни пакт о грађанским и политичким правима (ICCPR); Међународни пакт о економским, социјалним и културним правима (CESCR); Међународна конвенција о укидању свих облика расне дискриминације (CERD); Конвенција и укидању свих облика дискриминације жена (CEDAW); Конвенција о правима детета (CRC) и Универзални породични преглед (UPR). [↑](#footnote-ref-22)
23. <https://www.paragraf.rs/propisi/ustav_republike_srbije.html>; Члан 16. став 2. Устава РС [↑](#footnote-ref-23)
24. Закон о потврђивању Конвенције о правима особа са инвалидитетом и Закон о потврђивању Опционог протокола уз Конвенцију о правима особа са инвалидитетом, “Сл. гласник РС – Међународни уговори”, број 42/09 [↑](#footnote-ref-24)
25. https://minljmpdd.gov.rs/sektori/ljudska-prava/medjunarodni-ugovori/konvencija-o-pravima-osoba-sa-invaliditetom-crpd/ [↑](#footnote-ref-25)
26. https://minljmpdd.gov.rs/sektori/ljudska-prava/medjunarodni-ugovori/ [↑](#footnote-ref-26)
27. https://minljmpdd.gov.rs/sektori/ljudska-prava/medjunarodni-ugovori/univerzalni-periodicni-pregled-upr/ [↑](#footnote-ref-27)
28. https://www.ohchr.org/en/treaty-bodies/crpd/general-comments [↑](#footnote-ref-28)
29. https://unstats.un.org/sdgs/ [↑](#footnote-ref-29)
30. <https://sdg.indikatori.rs/sr-Cyrl/o-ciljevima> [↑](#footnote-ref-30)
31. Union of Equality – Strategy for the rights of persons with disabilities доступно на: https://ec.europa.eu/social/main.jsp?catId=738&langId=en&pubId=8376&furtherPubs=yes [↑](#footnote-ref-31)
32. https://eur-lex.europa.eu/legal-content/EN/TXT/?uri=celex%3A32019L0882 [↑](#footnote-ref-32)
33. https://eur-lex.europa.eu/eli/dir/2016/2102/oj [↑](#footnote-ref-33)
34. https://digital-strategy.ec.europa.eu/en/library/proposed-directive-

    establishing-european-electronic-communications-code [↑](#footnote-ref-34)
35. https://eur-lex.europa.eu/legal-content/EN/ALL/?uri=CELEX:32010L0013 [↑](#footnote-ref-35)
36. https://europa.eu/youreurope/citizens/travel/transport-disability/reduced-mobility/index\_en.htm [↑](#footnote-ref-36)
37. https://ravnopravnost.gov.rs/wpcontent/uploads/2012/11/images\_files\_Revidirana%20Evropska%20socijalna%20povelja%20SE.pdf [↑](#footnote-ref-37)
38. https://www.minrzs.gov.rs/sr/dokumenti/podzakonski-akti/sektor-za-medjunarodnu-saradnju-evropske-integracije-i-projekte/revidirana [↑](#footnote-ref-38)
39. https://www.mdri-s.org/public/documents/upload/deinsitucionalizacija/Smernice%20za%20deinstitucionalizaciju\_final.pdf [↑](#footnote-ref-39)
40. https://www.paragraf.rs/propisi/zakon\_o\_socijalnoj\_zastiti.html [↑](#footnote-ref-40)
41. https://www.paragraf.rs/propisi/zakon\_o\_stanovanju\_i\_odrzavanju\_zgrada.html [↑](#footnote-ref-41)
42. https://www.paragraf.rs/propisi/pravilnik\_o\_tehnickim\_standardima\_planiranja\_projektovanja\_i\_izgradnje\_objekata\_kojima\_se\_osigurava\_nesmetano\_kretanje\_i\_pristup\_osobama\_sa\_invaliditetom\_deci\_i\_starim\_osobama.html [↑](#footnote-ref-42)
43. https://www.paragraf.rs/propisi/pravilnik\_o\_tehnickim\_standardima\_planiranja\_projektovanja\_i\_izgradnje\_objekata\_kojima\_se\_osigurava\_nesmetano\_kretanje\_i\_pristup\_osobama\_sa\_invaliditetom\_deci\_i\_starim\_osobama.html [↑](#footnote-ref-43)
44. https://www.paragraf.rs/propisi/porodicni\_zakon.html [↑](#footnote-ref-44)
45. https://pravno-informacioni-sistem.rs/SlGlasnikPortal/eli/rep/sgrs/skupstina/zakon/2017/113/15/reg [↑](#footnote-ref-45)
46. https://www.paragraf.rs/propisi/zakon\_o\_zdravstvenoj\_zastiti.html [↑](#footnote-ref-46)
47. https://www.paragraf.rs/propisi/zakon\_o\_pravima\_pacijenata.html [↑](#footnote-ref-47)
48. https://www.paragraf.rs/propisi/zakon-o-zastiti-lica-sa-mentalnim-smetnjama.html [↑](#footnote-ref-48)
49. https://www.paragraf.rs/propisi/pravilnik-o-medicinsko-tehnickim-pomagalima-koja-se-obezbedjuju-iz-sredstava-obaveznog-zdravstvenog-osiguranja-2020.html [↑](#footnote-ref-49)
50. https://www.paragraf.rs/propisi/zakon\_o\_osnovama\_sistema\_obrazovanja\_i\_vaspitanja.html [↑](#footnote-ref-50)
51. https://www.paragraf.rs/propisi/zakon-o-predskolskom-vaspitanju-i-obrazovanju.html [↑](#footnote-ref-51)
52. https://www.paragraf.rs/propisi/zakon\_o\_osnovnom\_obrazovanju\_i\_vaspitanju.html [↑](#footnote-ref-52)
53. https://prosveta.gov.rs/wp-content/uploads/2021/08/Pravilnik-o-resursnom-centru.pdf [↑](#footnote-ref-53)
54. https://www.paragraf.rs/propisi/pravilnik-dodatnoj-obrazovnoj-zdravstvenoj-socijalnoj-podrsci.html [↑](#footnote-ref-54)
55. https://pravno-informacioni-sistem.rs/eli/rep/sgrs/ministarstva/pravilnik/2019/87/14/reg [↑](#footnote-ref-55)
56. https://www.paragraf.rs/propisi/zakon\_o\_srednjem\_obrazovanju\_i\_vaspitanju.html [↑](#footnote-ref-56)
57. https://www.paragraf.rs/propisi/zakon\_o\_visokom\_obrazovanju.html [↑](#footnote-ref-57)
58. https://pravno-informacioni-sistem.rs/eli/rep/sgrs/skupstina/zakon/2013/55/3/reg [↑](#footnote-ref-58)
59. https://www.paragraf.rs/propisi/zakon-o-udzbenicima.html [↑](#footnote-ref-59)
60. https://www.paragraf.rs/propisi/zakon\_o\_zaposljavanju\_i\_osiguranju\_za\_slucaj\_nezaposlenosti.html [↑](#footnote-ref-60)
61. https://www.paragraf.rs/propisi/zakon\_o\_radu.html [↑](#footnote-ref-61)
62. https://www.paragraf.rs/propisi/zakon\_o\_profesionalnoj\_rehabilitaciji\_i\_zaposljavanju\_osoba\_sa\_invaliditetom.html [↑](#footnote-ref-62)
63. Ибид. [↑](#footnote-ref-63)
64. https://www.paragraf.rs/propisi/zakon\_o\_penzijskom\_i\_invalidskom\_osiguranju.html [↑](#footnote-ref-64)
65. https://www.paragraf.rs/propisi/carinski-zakon.html [↑](#footnote-ref-65)
66. https://pravno-informacioni-sistem.rs/eli/rep/sgrs/skupstina/zakon/2011/24/7 [↑](#footnote-ref-66)
67. https://www.paragraf.rs/propisi/zakon\_o\_planiranju\_i\_izgradnji.html [↑](#footnote-ref-67)
68. https://www.paragraf.rs/propisi/pravilnik\_o\_tehnickim\_standardima\_planiranja\_projektovanja\_i\_izgradnje\_objekata\_kojima\_se\_osigurava\_nesmetano\_kretanje\_i\_pristup\_osobama\_sa\_invaliditetom\_deci\_i\_starim\_osobama.html [↑](#footnote-ref-68)
69. https://www.paragraf.rs/propisi/zakon\_o\_kretanju\_uz\_pomoc\_psa\_vodica.html [↑](#footnote-ref-69)
70. https://www.paragraf.rs/propisi/zakon\_o\_zeleznici.html [↑](#footnote-ref-70)
71. http://demo.paragraf.rs/demo/combined/Old/t/t2018\_06/t06\_0002.htm [↑](#footnote-ref-71)
72. https://www.paragraf.rs/propisi/zakon\_o\_ugovorima\_o\_prevozu\_u\_zeleznickom\_saobracaju.html [↑](#footnote-ref-72)
73. https://www.paragraf.rs/propisi/zakon\_o\_bezbednosti\_saobracaja\_na\_putevima.html [↑](#footnote-ref-73)
74. https://www.paragraf.rs/propisi/zakon\_o\_javnom\_informisanju\_i\_medijima.html [↑](#footnote-ref-74)
75. https://www.paragraf.rs/propisi/zakon\_o\_elektronskim\_medijima.html [↑](#footnote-ref-75)
76. https://www.paragraf.rs/propisi/zakon\_o\_javnim\_medijskim\_servisima.html [↑](#footnote-ref-76)
77. https://www.paragraf.rs/propisi/zakon-o-upotrebi-znakovnog-jezika-republike-srbije.html [↑](#footnote-ref-77)
78. https://www.paragraf.rs/propisi/zakon\_o\_sprecavanju\_diskriminacije\_osoba\_sa\_invaliditetom.html [↑](#footnote-ref-78)
79. https://www.paragraf.rs/propisi/zakon\_o\_zabrani\_diskriminacije.html [↑](#footnote-ref-79)
80. https://pravno-informacioni-sistem.rs/eli/rep/sgrs/skupstina/zakon/2005/85/6/reg [↑](#footnote-ref-80)
81. https://pravno-informacioni-sistem.rs/eli/rep/sgrs/skupstina/zakon/2011/72/1/reg [↑](#footnote-ref-81)
82. https://www.unicef.org/serbia/publikacije/nacionalni-izvestaj-o-inkluzivnom-obrazovanju-u-republici-srbiji-2019-2021 [↑](#footnote-ref-82)
83. https://www.unicef.org/serbia/publikacije/nacionalni-izvestaj-o-inkluzivnom-obrazovanju-u-republici-srbiji-2019-2021 [↑](#footnote-ref-83)
84. Портал отворених података Министарства просвете https://opendata.mpn.gov.rs/otvoreni-podaci/osnovno-obrazovanje.html [↑](#footnote-ref-84)
85. https://www.unicef.org/serbia/publikacije/nacionalni-izvestaj-o-inkluzivnom-obrazovanju-u-republici-srbiji-2019-2021 [↑](#footnote-ref-85)
86. Ибид. [↑](#footnote-ref-86)
87. https://www.nsz.gov.rs/filemanager/Files/Dokumenta/Izve%C5%A1taj%20i%20program%20rada%20NSZ/15758\_izvestaj\_o\_radu\_nsz\_za\_2020.\_godinu.cleaned.pdf [↑](#footnote-ref-87)
88. https://www.nsz.gov.rs/filemanager/Files/Dokumenta/Izve%C5%A1taj%20i%20program%20rada%20NSZ/IZVE%C5%A0TAJ%20O%20RADU%20NSZ%20ZA%202021.pdf [↑](#footnote-ref-88)
89. https://nsz.gov.rs/filemanager/Files/Dokumenta/Izve%C5%A1taj%20i%20program%20rada%20NSZ/Izve%C5%A1taj%20o%20radu%20I%20-%20%20XII%202022%20godine.pdf [↑](#footnote-ref-89)
90. https://nsz.gov.rs/filemanager/Files/Dokumenta/Izve%C5%A1taj%20i%20program%20rada%20NSZ/Izvestaj\_o\_radu\_I\_-\_XII\_2023.\_godine.pdf [↑](#footnote-ref-90)
91. https://www.nsz.gov.rs/filemanager/Files/Dokumenta/Izve%C5%A1taj%20i%20program%20rada%20NSZ/15758\_izvestaj\_o\_radu\_nsz\_za\_2020.\_godinu.cleaned.pdf [↑](#footnote-ref-91)
92. https://www.nsz.gov.rs/filemanager/Files/Dokumenta/Izve%C5%A1taj%20i%20program%20rada%20NSZ/IZVE%C5%A0TAJ%20O%20RADU%20NSZ%20ZA%202021.pdf [↑](#footnote-ref-92)
93. https://nsz.gov.rs/filemanager/Files/Dokumenta/Izve%C5%A1taj%20i%20program%20rada%20NSZ/Izve%C5%A1taj%20o%20radu%20I%20-%20%20XII%202022%20godine.pdf [↑](#footnote-ref-93)
94. https://nsz.gov.rs/filemanager/Files/Dokumenta/Izve%C5%A1taj%20i%20program%20rada%20NSZ/Izvestaj\_o\_radu\_I\_-\_XII\_2023.\_godine.pdf [↑](#footnote-ref-94)
95. https://www.nsz.gov.rs/filemanager/Files/Dokumenta/Izve%C5%A1taj%20i%20program%20rada%20NSZ/15758\_izvestaj\_o\_radu\_nsz\_za\_2020.\_godinu.cleaned.pdf [↑](#footnote-ref-95)
96. [https://www.nsz.gov.rs/filemanager/Files/Dokumenta/Izve%C5%A1taj%20i%20program%20rada%20NSZ/IZVE%C5%A0TAJ%20O%20RADU%20NSZ%20ZA%202021.pdf](https://www.nsz.gov.rs/filemanager/Files/Dokumenta/Izveštaj%20i%20program%20rada%20NSZ/IZVEŠTAJ%20O%20RADU%20NSZ%20ZA%202021.pdf) [↑](#footnote-ref-96)
97. [https://nsz.gov.rs/filemanager/Files/Dokumenta/Izve%C5%A1taj%20i%20program%20rada%20NSZ/Izve%C5%A1taj%20o%20radu%20I%20-%20%20XII%202022%20godine.pdf](https://nsz.gov.rs/filemanager/Files/Dokumenta/Izveštaj%20i%20program%20rada%20NSZ/Izveštaj%20o%20radu%20I%20-%20XII%202022%20godine.pdf) [↑](#footnote-ref-97)
98. [https://nsz.gov.rs/filemanager/Files/Dokumenta/Izve%C5%A1taj%20i%20program%20rada%20NSZ/Izvestaj\_o\_radu\_I\_-\_XII\_2023.\_godine.pdf](https://nsz.gov.rs/filemanager/Files/Dokumenta/Izveštaj%20i%20program%20rada%20NSZ/Izvestaj_o_radu_I_-_XII_2023._godine.pdf) [↑](#footnote-ref-98)
99. Допис Министарства за рад запошљавање, борачка и социјална питања [↑](#footnote-ref-99)
100. https://pravno-informacioni-sistem.rs/eli/rep/sgrs/vlada/drugiakt/2024/22/1 [↑](#footnote-ref-100)
101. https://pravno-informacioni-sistem.rs/eli/rep/sgrs/skupstina/zakon/2009/36/26/reg/20130416 [↑](#footnote-ref-101)
102. Допис Министарства за рад запошљавање, борачка и социјална питања – Сектор за заштиту особа са инвалидитетом [↑](#footnote-ref-102)
103. Ибид. [↑](#footnote-ref-103)
104. https://pravno-informacioni-sistem.rs/eli/rep/sgrs/skupstina/zakon/2009/36/26/reg/20130416 [↑](#footnote-ref-104)
105. Погледати: https://www.minrzs.gov.rs/sites/default/files/2021-02/6.Ex-post%20analiza\_final.pdf [↑](#footnote-ref-105)
106. https://www.paragraf.rs/propisi/zakon\_o\_socijalnoj\_zastiti.html [↑](#footnote-ref-106)
107. <https://www.zavodsz.gov.rs/media/2638/izvestaj-o-uslugama-socijalne-zastite-na-lokalnom-nivou-koje-pruzaju-licencirani-pruzaoci-usluga-u-2022.pdf> [↑](#footnote-ref-107)
108. <https://www.zavodsz.gov.rs/media/2638/izvestaj-o-uslugama-socijalne-zastite-na-lokalnom-nivou-koje-pruzaju-licencirani-pruzaoci-usluga-u-2022.pdf> [↑](#footnote-ref-108)
109. <https://www.zavodsz.gov.rs/media/2638/izvestaj-o-uslugama-socijalne-zastite-na-lokalnom-nivou-koje-pruzaju-licencirani-pruzaoci-usluga-u-2022.pdf> [↑](#footnote-ref-109)
110. <https://www.zavodsz.gov.rs/media/2638/izvestaj-o-uslugama-socijalne-zastite-na-lokalnom-nivou-koje-pruzaju-licencirani-pruzaoci-usluga-u-2022.pdf> [↑](#footnote-ref-110)
111. <https://www.zavodsz.gov.rs/media/2638/izvestaj-o-uslugama-socijalne-zastite-na-lokalnom-nivou-koje-pruzaju-licencirani-pruzaoci-usluga-u-2022.pdf> [↑](#footnote-ref-111)
112. <https://www.zavodsz.gov.rs/media/2638/izvestaj-o-uslugama-socijalne-zastite-na-lokalnom-nivou-koje-pruzaju-licencirani-pruzaoci-usluga-u-2022.pdf> [↑](#footnote-ref-112)
113. <https://www.zavodsz.gov.rs/media/2574/izvestaj-o-radu-ustanova-za-osi-2022.pdf> [↑](#footnote-ref-113)
114. <https://www.zavodsz.gov.rs/media/2574/izvestaj-o-radu-ustanova-za-osi-2022.pdf> [↑](#footnote-ref-114)
115. <https://www.zavodsz.gov.rs/media/2573/izvestaj-o-radu-ustanova-za-decu-i-mlade-2022.pdf> [↑](#footnote-ref-115)
116. https://csp.org.rs/sr/assets/publications/files/mapiranje-usluga-socijalne-zastite-i-materijalne-podrske-2021.pdf [↑](#footnote-ref-116)
117. Стратегија унапређења положаја особа са инвалидитетом за период 2020-2024. године [↑](#footnote-ref-117)
118. Министарство за рад, запошљавање, борачка и социјална питања - Сектор за заштиту особа са инвалидитетом [↑](#footnote-ref-118)
119. https://www.who.int/news-room/fact-sheets/detail/disability-and-health [↑](#footnote-ref-119)
120. https://eur-lex.europa.eu/legal-content/EN/TXT/PDF/?uri=CELEX:52021DC0101 [↑](#footnote-ref-120)
121. https://interagencystandingcommittee.org/iasc-guidelines-on-inclusion-of-persons-with-disabilities-in-humanitarian-action-2019 [↑](#footnote-ref-121)
122. https://ec.europa.eu/social/main.jsp?langId=en&catId=1137 [↑](#footnote-ref-122)
123. https://europa.eu/eurobarometer/screen/home [↑](#footnote-ref-123)
124. https://www.europarl.europa.eu/doceo/document/TA-9-2020-0156\_HR.pdf [↑](#footnote-ref-124)
125. https://eur-lex.europa.eu/legal-content/EN/TXT/PDF/?uri=CELEX:52021DC0101 [↑](#footnote-ref-125)
126. Ибид. [↑](#footnote-ref-126)
127. Ибид. [↑](#footnote-ref-127)
128. Ибид. [↑](#footnote-ref-128)
129. Агенција за основна права, 2021.: [*Fundamental Rights Survey – Crime, Safety and Victims’ Rights*](https://fra.europa.eu/sites/default/files/fra_uploads/fra-2021-crime-safety-victims-rights_en.pdf) (Истраживање о основним правима – kкриминал, сигурност и права жртава). [↑](#footnote-ref-129)
130. https://eur-lex.europa.eu/legal-content/EN/TXT/PDF/?uri=CELEX:32020R2093 [↑](#footnote-ref-130)
131. NextGenerationEU инструмент је привременог трајања у вредности од 750 милијарди EUR за помоћ у отклањању последица проузрокованих пандемијом коронавируса. https://eur-lex.europa.eu/legal-content/EN/TXT/PDF/?uri=CELEX:32020R2094 [↑](#footnote-ref-131)
132. https://eur-lex.europa.eu/legal-content/EN/TXT/PDF/?uri=CELEX:52018PC0367 [↑](#footnote-ref-132)
133. <https://www.postgrad.com/courses/disability-studies/europe/> [↑](#footnote-ref-133)
134. <https://disability-studies.leeds.ac.uk/research/european-networking-in-disability-studies/> [↑](#footnote-ref-134)
135. https://www.paragraf.rs/propisi/zakon\_o\_ministarstvima.html [↑](#footnote-ref-135)
136. https://www.paragraf.rs/propisi/zakon-o-planskom-sistemu-republike-srbije.html [↑](#footnote-ref-136)
137. "Службени гласник РС", број 119/2023.

     9 „Службени гласник РС”, број 8/19 [↑](#footnote-ref-137)
138. „Службени гласник РС”, број 8/19 [↑](#footnote-ref-138)
139. https://www.paragraf.rs/propisi/zakon-o-planskom-sistemu-republike-srbije.html [↑](#footnote-ref-139)
140. https://www.minrzs.gov.rs/sr/dokumenti/predlozi-i-nacrti/sektor-za-zastitu-osoba-sa-invaliditetom-0 [↑](#footnote-ref-140)
141. Ибид. [↑](#footnote-ref-141)
142. https://www.paragraf.rs/propisi/zakon-o-planskom-sistemu-republike-srbije.html [↑](#footnote-ref-142)
143. https://pravno-informacioni-sistem.rs/eli/rep/sgrs/vlada/uredba/2019/8/9/reg [↑](#footnote-ref-143)